Псалтир светог пророка и цара Давида
ОВАЈ ПРЕВОД ЈЕ САМО ЗА ИНТЕРНУ УПОТРЕБУ ВЕРНИЦИМА.

Предговор
Псалтир је јединствена књига своје врсте, и то не само међу библијским књигама него и у свој религиозној књижевности света. То је молитвеник своје врсте, поезија своје врсте, музичка ритмика своје врсте, општење с Богом своје врсте. Но главно је општење с Богом скроз и скроз, с Богом личним и свемоћним, који све види, све чује, и у свему дејствује, опредељујући судбе људи и народа далековидним плановима, који се сви сустижу и завршују у Христу. 

Свети Оци источне и западне цркве, веома су ценили Псалтир, и заповедили да се исти чита и јавно и приватно. Овако пише св. Василије Велики: "Псалми су тишина душе, дароватељи мира, успокојитељи смутних и бурних помисли; они умекшавају раздражење душе и умеравају неуздржљивост... Из Псалама познајеш величину храбрости, строгост правде, красоту целомудрености, савршенство разумности, узор покајања и сваког добра које год помислиш".

Дејство Псалтира је сасвим непосредно. Нема човека, који читајући Псалме не осети да се то говори баш о њему лично, решавају загонетке његовог живота, објављују његове тајне и страховања, трзаји, мучења и надања. Нити има друге књиге у свету, која је својом искреношћу и отвореношћу већи утук сваком лицемерству и фарисејству.
 
Још од апостолских дана Псалтир је ушао у употребу као богослужбена књига. Без њега се свршава ни једно богослужење у православној цркви. У манастирима се Псалтир прочита цео у току сваке седмице. Изузетно по Карејском Типику св. Саве у његовој Испосници, Псалтир се прочита целином сваки Божји дан, ево већ 700 година. Тако је заповедио свети отац Сава да се чини за спасење народа, и тако се држи. Све до у другу половину 19. века учила су деца у посетним школама руским и српским читање Псалтира и Часослова. И било је мање зла у свету.

Као што је познато, први превод Псалтира на црквенословенски језик извршила су света браћа Кирило и Методије, са грчког језика. Овај превод Псалтира урађен је са црквенословенског језика, и настоји бити што ближи црквенословенском Псалтиру, према могућностима садашњег српског језика.

Свети оци кажу да "певање Псалама душу украшава, Анђеле призива у помоћ, демоне прогони, таму разума и душе осветљава и освећује. Покајницима грехе заглађује и прогони зле навике и страсти. Јача нам веру, наду и љубав; као сунце просветљава, као вода очишћава, као огањ грехе опаљује и као јелеј душу умекшава; телесне жеље уништава; суровост изгони и сваку јарост утишава; и непрестано Бога прославља. Читање и певање Псалама сваки грех прогоне, сваком добру претходе, све што је добро доносе и свакога поучавају. Језик обуздавају од зла, а срце се весели; назидава и просвећује, свако зло у нама убија, и показује савршенство. Ко има осећај и љубав према читању Псалама тај има и бојазан и захвалност Богу у срцу своме; такав никада неће отпасти од Бога,нити ће његова молитва бити узалуд. Тај ће се увек радовати пред Богом у обадва света, на земљи и на небу". Свети Златоуст вели: "Боље је да сунце зађе и више не огреје, него Псалме не читати!" Свети Теофан Затворник каже да псалме треба "појати", тј. певушити, као кад дете развлачи речи кад говори, тако да изгледа као да пева. То је: певано-читање. Тако саветује и Свети Игњатије Брјанчањинов, како за певање и читање Псалама тако и код читања и певања других молитава. Отегнуто читање неопходно је ради строгог чувања пажње и избегавања расејаности. Због отегнутости и сличности са појањем, такво читање названо је псалмо-појањем.

Због поштовања према традицији овде су задржани изрази "раб" (Божји), "раба" и сл., а који се иначе преводе као "слуга" (Божји) и слично. Раб (у савременом српском језику "роб") код Јудеја, за разлику од остатка античког света, није означавао лице без икаквих права, већ управо слободног радника, работника, трубеника. Раб (роб) Божији је првенствено лице које не робује греху, а његов труд или работа се састоји у борби против греха и својих слабости, међу осталим и читањем Псалтира.

За правилно разумевање Псалтира неопходно се обратити тумачењима светих отаца.

Савети светог Арсенија Кападокијског и старца Пајсија за читање псалама за разне прилике
За телесно здравље читају се псалми: 6, 13, 29, 37, 38, 45, 57, 59, 64, 80, 87, 89, 96, 103, 109, 123, 126, 129, 146, 147.

За душевно здравље читају се псалми: 5, 8, 9, 10, 12, 25, 28, 42, 56, 57, 61, 62, 70, 71, 81, 82, 85, 98, 101, 104, 129, 137, 139.

За здравље жене читају се псалми: 19, 20, 41, 68, 76, 107, 143, 146.

1. Приликом сађења стабла и лозе да би донели плодове. 

2. Да би Господ просветлио оне који иду на сабор. 

3. Да се зло одагна од људи како не би неправедно мучили своје ближње. 

4. Да Господ исцели осећајне људе који пате од тескобе изазване понашањем каменосрдних људи. 

5. Да Господ исцели очи које су ранили и ударали (озледили) зли људи. 

6. Да ослободи омађијаног човека. 

7. За оне који пострадаше од стрепње изазване застрашивањем и претњама злих људи. 

8. За оне који су претрпели зло од демона или лоших људи. 

9. Да демони престану да застрашују у сну или кроз дневна маштања. 

10. За каменосрдне супружнике који се свађају и разводе (када суров мушкарац или сурова жена неправедно мучи трпељивог супружника). 

11. За обузете махнитошћу и злобом и оне који чине зло људима. 

12. За оне који страдају од (оболеле) јетре. 

13. У случају страха демонског три пута у току три дана узастопно. 

14. Да разбојници промене мишљење и да се врате мирном животу и покајању. 

15. Да се пронађу изгубљени кључеви. 

16. У случају велике клевете три пута током три дана узастопно. 

17. У случају земљотреса, (гнева Божијег) поплаве или грмљавине. 

18. Да се мајке приликом порођаја што лакше разреше од плода. 

19. За (бездетне) супружнике неспособне да рађају да их Господ исцели и да се не разводе. 

20. Да умекша срца богатих и да чине милосрдна дела сиромашнима. 

21. Да Бог спречи пожар како не би изазвао зло. 

22. Да умири Господ недисциплиновану и непослушну децу која жалосте своје родитеље. 

23. Да се отворе врата када су кључеви изгубљени. 

24. За људе којима кушач много завиди непрестано узрокујући њихове неуспехе, како би ови јадиковали. 

25. Кад човек тражи неко добро од Бога, да му га Господ и подари и да му оно не буде на (духовну) штету. 

26. Да Господ заштити народ од непријатељске војске како не би учинила зло људима и опљачкала сељаке. 

27. Да исцели Господ неурастеничне и нервно оболеле. 

28. За оне којима шкоди море и страхују од велике буре. 

29. За оне који су у туђини изложени опасности, међу варварским и неверничким народима, да их Господ сачува те да и оне народе просветли и примири, да и они дођу до богопознања. 

30. Да Господ подари обилну жетву и плодна стабла онда кад временске прилике нису повољне. 

31. Да изгубљени и изнурени путници пронађу пут. 

32. Да Господ покаже истину неправедно заточенима и да буду ослобођени. 

33. За оне који се разлучују са душом, када их у самртном часу муче демони, или у случају када прети непријатељска војска, када прелази границу (земље) и чини зло. 

34. Да Господ ослободи добронамерне и добродушне људе од замки лукавих који угњетавају људе Божије. 

35. Да се у потпуности искорени непријатељство, изазвано прекоревањем или неспоразумом. 

36. За људе тешко рањене насиљем безакоња. 

37. За оне што страдају од зубобоље. 

38. Да унесрећени и одбачени људи пронађу запослење и да престану да тугују. 

39. Да се након што дође до сукоба, врати љубав међу господаре и потчињене. 

40. Да се мајке спасу превременог рађања. 

41. За младе који пате због љубави, када их нечији лик рани и ражалости. 

42. Да се заробљеници ослободе стражара у непријатељском народу. 

43. Да Господ покаже истину посвађаним супружницима и да се измире. 

44. За људе који пате због болести срца или бубрега. 

45. За младиће којима непријатељ из зависти поставља препреке за остварење породице (женидбу). 

46. Да се успокоји радник или слуга када утекне јер га је газда повредио и да нађе службу. 

47. Када се догоде велике катастрофе и разбојиштва варварских банди - гусара - читати 40 дана узастопно. 

48. За све оне који се баве опасним послом. 

49. Да се заблудели људи покају и врате Богу, те да се тако спасу. 

50. Када наши грехови изазову гнев Божији, који нас учи покајању (тј. у случају епидемије болести, умирања људи и угинућа стоке). 

51. Да се покају каменосрдни господари, да постану саосећајни и престану да муче народ. 

52. Да Бог благослови мреже и да се ове испуне рибама. 

53. Да Господ просветли богате који имају много купљених слугу и да их ослободе. 

54. Да се обнови поштовање према презреној породици која је била оклеветана. 

55. За осећајне људе које су духовно повредили њихови ближњи. 

56. За људе који пате од главобоље и велике чамотиње (унинија). 

57. Да се свако добро догоди онима који творе добра дела, и да Господ спречи свако злодејство демона или непријатеља. 

58. За неме, да им Бог подари говор. 

59. Да Господ покаже истину када се (сви) људи узајамно клеветају. 

60. За оне који имају тешкоће на послу, било услед лењости било услед бојажљивости. 

61. Да Господ избави од искушења малодушне људе који нису трпељиви и због тога јадикују. 

62. Да њиве и стабла буду плодоносна када нема довољно воде. 

63. У случају да човека уједе бесан вук или пас (и када му дају да пије освећену водицу). 

64. Да трговци буду благословени како не би обмањивали и оптуживали просте људе. 

65. Да лукави не унесе пометњу у дом и тако унесрећи породицу. 

66. Да се благослове птице (живинарство). 

67. Да се избаве мајке које уз велике тешкоће одржавају бременитост. 

68. У случају елементарних непогода када се реке изливају и односе куће и људе. 

69. За доброћудне људе који и због најмањег повода тугују и падају у очајање, да би их укрепио Бог. 

70. За одбачене људе који су постали мрзовољни због зависти ђаволске, и пали у очајање, да би пронашли милост Божију и Његову помоћ. 

71. Да буде Богом благословена нова летина коју је земљорадник унео у свој дом. 

72. Да се покају људи који чине зло. 

73. Да Бог заштити земљораднике који раде на својим њивама, када непријатељи опколе село. 

74. Да се примири сурови господар, како не би мучио ближње, своје потчињене. 

75. За мајку која страхује због свог порођаја, да је Бог ободри и заштити. 

76. Када не постоји разумевање између родитеља и деце, да их просветли Господ, да деца слушају родитеље и да родитељи покажу своју љубав. 

77. Да Бог просветли зајмодавце како своје ближње не би угњетавали због дуга и да им подари сажаљење. 

78. Да Бог сачува село од разбојишта и разарања непријатељске војске. 

79. Да исцели Бог човека када му натекну образи и када га боли читава глава. 

80. Да се Бог побрине за сиромахе који су у оскудици, који пате и тугују због немаштине. 

81. Да људи купују плодове земљорадника како сељаци не би очајавали и туговали. 

82. Да Господ спречи рђаве људе који хоће да почине убиство. 

83. Да Господ подржи свако добро које постоји у кући, стоку и плодове труда (укућана). 

84. Да Бог исцели људе које су озледили разбојници и који страдају од страха. 

85. Да Бог спасе свет када колера почне да обара и убија људе. 

86. Да Бог одржи у животу очеве породица све док имају породичних обавеза. 

87. Да Бог заштити све незаштићене, који страдају због суровости својих ближњих. 

88. Да Бог оснажи болешљиве и слабе људе, како би могли да раде а да се не осећају изнурено и да не јадикују. 

89. Да Бог пошаље кишу у време суше, или када пресуше бунари да би ови дали воду. 

90. Да ђаво буде истеран када се пројави у човеку и када га застрашује. 

91. Да Бог људима подари разборитост како би духовно узнапредовали. 

92. Да Бог сачува лађу када јој запрети снажна бура на мору (четири места на лађи треба покропити освећеном водицом). 

93. Да Бог просветли неспокојне људе који изазивају невоље у народу, стварају пометњу међу људима и муче их нередима и свађама. 

94. Да се супружницима не приближе чини (вражбине) које ће створити недаће и трвења. 

95. Да Бог подари слух глувима. 

96. Да се чини одагнају од људи. 

97. Да Бог очајницима подари утеху и да престану да тугују. 

98. Да Бог благослови и облагодати младе који желе да се посвете Господу. 

99. Да Бог људима подари и испуни побожне жеље. 

100. Да Бог облагодати благочестиве људе. 

101. Да Бог благослови људе који носе висока звања како би свету помогли добротом и разумевањем. 

102. За нормализовање женског циклуса. 

103. Да Бог благослови човеков иметак, да не би оскудевао и јадиковао него да прославља Бога. 

104. Да се људи покају и исповеде своје грехе. 

105. Да Бог просветли људе како не би отступили од пута спасења. 

106. Да Бог разреши женску неплодност. 

107. Да Бог помири непријатеље, и да промене своје рђаво расположење (једни према другим). 

108. Да Бог исцели месечаре (лунатике, сомнабуле) или да помилује лажне сведоке како би се покајали. 

109. Да млађи покажу поштовање према старијима. 

110. Да се покају неправедне судије и да праведно суде народу Божијем. 

111. Да Бог заштити војнике када пођу у битку. 

112. Да Бог благослови сиромашну удовицу, исплати њене дугове и избави је из тамнице. 

113. Да Бог исцели заостале у развоју и монголоидну децу. 

114. Да Бог подари благослов и утеху несрећној, сиромашној деци, да их не би презирала и жалостила деца богатих. 

115. Да Бог исцели страшну страст лажљиваца. 

116. Да породица сачува љубав и једнодушије, како би прослављала Бога. 

117. Да Бог умири сурове непријатеље када окруже земљу и почну да прете и да их одврати од њихових рђавих намера. 

118. Да Господ заустави окрутне непријатеље и да обузда њихова дејства када почну да убијају недужне жене и децу. 

119. Да Господ подари трпељивост и смирење онима који су принуђени да буду уз вероломне и неправедне људе. 

120. Да Бог сачува заробљенике од непријатељских руку, и да им не буде учињено никакво зло док не буду ослобођени (тј. током ропства). 

121. Да Бог исцели људе који страдају од урока. 

122. Да Бог подари светлост слепима и да исцели оболеле очи. 

123. Да Бог сачува човека од змијског уједа. 

124. Да Бог сачува имовину добрих људи од оних злонамерних. 

125. Да Бог исцели људе који пате од непрестане главобоље. 

126. Да се измири посвађана породица. 

127. Да се злоба непријатељска никада не приближи кући и да у породици завлада мир и благослов Божији. 

128. Да Бог исцели људе који страдају од мигрене и главобоље и да помилује каменосрдне и неправедне људе који муче оне доброћудне. 

129. Да Бог подари почетницима храброст и наду како неби имали тешкоћа у својој служби. 

130. Да Бог подари људима покајање, утеху и наду како би се спасли. 

131. Да се Бог смилује свету када усред наших грехова дође до ратова. 

132. Да Бог просветли народ како би се људи примирили и успокојили. 

133. Да Бог сачува људе од сваке опасности. 

134. Да се људи саберу у часу молитве и да се њихови умови сједине са Богом. 

135. Да Бог заштити избеглице када напусте своје куће и побегну, и да их избави од сурових непријатеља. 

136. Да Бог примири човека плаховитог карактера. 

137. Да Бог просветли локалне (градске) старешине и да људи који им упућују молбе наиђу на разумевање. 

138. Да ђаво престане да узнемирује добронамерне људе богохулним помислима. 

139. Да Бог ублажи својеглавост очева породица који муче своје укућане. 

140. Да Бог смекша суровог старешину који злоставља своје ближње. 

141. Да Бог умири побуну која изазива зло. 

142. Да Бог сачува мајку у време њене бременитости да не би побацила. 

143. Да Бог умири побуњени народ да не би дошло до грађанског рата. 

144. Да Господ благослови богоугодна дела људска. 

145. Да Бог заустави крварења у људском телу. 

146. Да Бог исцели претучене људе и онима којима су злобници повредили вилицу. 

147. Да Бог примири дивље звери у планини, како не би учинили зло људима и нанели штету усевима. 

148. Да Господ подари повољно време како би људи имали изобилну жетву и прославили Бога. (свршетак препорука блаженог Арсенија) 

149. У знак захвалности, благодарности Богу због свих великих добара, због преобиља љубави која нема граница, и због његове дуготрпељивости. (Препорука старца Пајсија) 

150. Да Господ подари радост и утеху нашој уцвељеној браћи која су у туђини, као и нашој успаваној браћи, која се налазе у још већој туђини. Амин. (Препорука старца Пајсија)

Молитва Светој Тројици пред читање Псалтира
Пресвета Тројице, Боже наш и Створитељу свега света, похитај и управи срце моје, да почнем с разумом а довршим добрим делима читање ове надахнуте књиге, коју Свети Дух кроз уста Давидова прогласи, а коју ја недостојни хоћу сада да читам. Познајући своје незнање, припадам к Теби, и молим Ти се, и твоје помоћи просим: Господе, управи ум мој и укрепи срце моје, да ми не буде устима тешко читати, но да ми се разум весели речима ове књиге. Помози ми, Господе, да оно што научим применим на добра дела, како би ме моја добра дела ставила с десне стране на Страшном Суду Христовом, са изабраним твојим. А сада, благослови Господе, да с уздисајем, читам овако:
 
- Приђите поклонимо се Цару нашем Богу!
- Приђите поклонимо се Христу Цару нашему Богу! 
- Приђите поклонимо се самоме Христу, Цару Богу нашему!

Катизма 1.

Псалам 1.
Благо човеку који не оде на савет безбожника, и на пут грешника не ста, и на седиште душе-губника не седе; но у закону Господњем воља је његова, и у закону Божијем поучава се дан и ноћ. И биће као дрво насађено код извора водених, које даје плод свој у време своје и лист његов не отпада; и у свему, што-год чини, успева. Нису такви безбожници, нису такви, него су као прах који ће ветар развејати са лица земље. Зато се неће безбожници одржати на суду, нити грешници на већу праведника. Јер зна Господ пут праведника, а пут безбожника пропашће.

(безбожници=нечестиви, то су заправо непобожни људи или недовољно побожни. То су и сви јеретици, то су и православни кад чине нешто непобожно па Бог од њих одступа. И зато што су без Бога, они су: безбожници).

Псалам 2.
Зашто се побунише народи, и људи се поучише празним? Устадоше цареви земаљски и кнезови се сабраше заједно против Господа и Христа Његовог. Раскинимо окове њихове и збацимо са себе јарам њихов. Онај, који живи на небесима, исмејаће их, и Господ изругаће их. Тада им говори у гњеву своме и јарошћу својом збуњује их: Ја сам постављен од Њега за Цара на Сиону, на светој гори Његовој, да јављам наредбу Господњу. Господ рече мени: Ти си Син Мој, Ја Те данас родих. Ишти од Мене и даћу Ти народе у наследство Твоје и крајеве земаљске Теби у власништво. Да управљаш њима гвозденом палицом, да их скрушиш као посуде лончарске. А сада, цареви, уразумите се; научите се, сви који судите земљи. Служите Господу са страхом, и радујте се Њему с трепетом. Примите васпитање, да се једном не разгневи Господ и не изгинете ван пута праведничкога, кад се јарост Његова ускоро разгори. Блажени су сви који се надају на Њега.

Псалам 3.
Господе, што се умножише они који ме нападају! Многи устају на мене! Многи говоре души мојој: нема му спасења у Богу његовом. Али Ти си, Господе, чувар мој, слава моја, и Ти уздижеш главу моју. Гласом мојим Господу повиках, и услиши ме са свете горе Своје. Ја лежем и спавам и устајем, јер ме Господ чува. Не бојим се хиљада људи што ме са свих страна нападају. Устани, Господе, спаси ме, Боже мој, јер Ти си поразио све, који ми чине пакости сујетно; зубе грешника скршио си. Господње је спасење и на народу је Твоме благослов Твој.

С л а в а:

Псалам 4.
Када сам Те призвао, услишио си ме, Боже правде моје; у тескоби раширио си ме: сажали се на мене и услиши молитву моју. Синови човечији, докле ћете бити тврда срца? Зашто волите таштину и тражите лажи? Али знајте да Господ дивно показа угодника Свога: Господ ме услиши кад повиках к Њему. Гневите се и не грешите; оно што говорите у срцима својим, окајте то на постељама својим. Принесите жртву правде и уздајте се у Господа. Многи говоре: ко ће нам показати, шта је добро? Показала се на нама светлост лица Твога, Господе. Дао си ми радост у срце: од плода пшенице, вина и уља свога умножило се. У миру ћу уједно заспати и починути, јер си ме Ти, Господе, самога на нади настанио.

Псалам 5.
Чуј, Господе, речи моје, прими вапаје моје. Припази на глас мољења мога, Царе мој и Боже мој, јер се Теби молим, Господе! Јутром слушаш глас мој, јутром стојим пред Тобом и Ти ме видиш. Јер Ти ниси Бог који жели безакоње: неће се настанити код Тебе лукавиј, нити ће остати безаконици пред очима Твојим. Ти ненавидиш све који чине безакоње; погубићеш све који говоре лаж; човека крвника и варалице гнуша се Господ. А ја по великој милости Твојој ућићу у дом Твој, да се поклоним светоме храму Твоме са страхом Твојим. Господе, води ме правдом Твојом, ради непријатеља мојих исправи пред Тобом пут мој. Јер нема истине у устима њиховим; њихово срце је сујетно, грло им је гроб отворен; језицима својим варају. Суди им, Боже, нека отпадну од намера својих; за много безбожје њихово одгурни их, јер Те много огорчише, Господе! И нека се веселе сви који се уздају у Тебе; нека се на век радују: и настанићеш се у њима, и хвалиће се Тобом сви који љубе Име Твоје. Јер Ти благосиљаш праведника: Господе, као оружјем добре воље овенчао си нас.

Псалам 6.
Господе, не изобличавај ме у јарости Својој, нити ме васпитавај у гњеву Своме! Помилуј ме, Господе, јер сам немоћан; исцели ме, Господе, јер се пометоше кости моје, и душа је моја веома смућена. А Ти, Господе, докле ћеш? Обрати се, Господе, избави душу моју, спаси ме ради милости Своје. Јер мртви не спомињу Тебе; и у аду ко ће Те славити? Изнемогох од уздисања свога; сваку ноћ квасим одар свој, и сузама својим натапам постељу своју. Помути се од јарости око моје, овештах међу свима непријатељима својим. Одступите од мене, сви који чините безакоње, јер Господ је чуо глас плача мога, Господ је чуо молбу моју; Господ молитву моју прима. Нека се постиде и помету сви непријатељи моји, нека се поврате и постиде одмах.

С л а в а:

Псалам 7.
Господе Боже мој, у Тебе се уздам, спаси ме од свих који ме гоне, и избави ме. Да ми кад-год враг не зграби душу као лав, а нема ко да избави ни да спасе. Господе, Боже мој, ако сам ово учинио: ако је неправда у рукама мојим, ако сам узвратио онима што ми зло чине, онда нека отпаднем од непријатеља мојих празан; нека гони непријатељ душу моју, и нека је стигне, и погази на земљу живот мој и славу моју у прах да обрати. Устани, Господе, у гњеву Своме; узвиси се у крајевима непријатеља Твојих; и устани, Господе Боже мој, по наредби којом си заповедио, и збор народа окружиће Тебе, и изнад њега изађи у висину. Господ ће судити народима: суди ми, Господе, по правди мојој, и по незлобивости мојој у мени. Нека се оконча злоба грешника, а праведника исправи; Боже, Ти испитујеш срца и бубреге; праведна је помоћ моја од Бога, који спашава правичне срцем. Бог је судија праведан и моћан и дуготрпељив, и не наводи гњев на сваки дан. Али ако се не обратите, Он оштри мач Свој, напреже лук и наперује га; и у њему опрема оруђа смртна, стреле Своје чини да спаљују. Гле, поболе неправдом, заче болест, и роди безакоње. Изри јаму, и ископа је, и паде у јаму коју је начинио. Болест његова окренуће се на главу његову, и неправда његова пашће му на теме. Славићу Господа за правду Његову, и певаћу имену Господа Вишњега.

Псалам 8.
Господе, Господе наш! како је чудесно име Твоје по свој земљи! Јер велељепије Твоје уздиже се изнад небеса. Из уста мале деце и одојчади учинио си Себи хвалу, на супрот непријатељима Својим, да би оборио непријатеља и осветника. Кад погледам небеса Твоја, дела прстију Твојих, месец и звезде, које си Ти поставио: шта је човек, да га спомињеш? или син човечији, те га посећујеш? Умањио си га малим чим од анђела, славом и чашћу венчао си га; и поставио си га над делима руку Својих, све си покорио под ноге његове: овце и волове све, а још и звери пољске; птице небеске и рибе морске, што пролазе стазе морске. Господе, Господе наш! како је чудесно име Твоје по свој земљи!

С л а в а:

Катизма 2.

Псалам 9.
Славићу Те, Господе, свим срцем својим, казиваћу сва чудеса Твоја. Веселићу се, и радоваћу се у Теби, певаћу имену Твоме, Вишњи! Кад се врати враг мој натраг, он изнеможе и погибе од лица Твога. Јер си учинио суд мој и парницу моју, сео си на престо да судиш правду. Запретио си народима, и погибе безбожник, име си му затро за на век и на век века. Врагу понеста оружја на крају, и градове Ти си разрушио: погибе са хуком спомен његов. А Господ увек остаје: спремио је за суд престо Свој; и Он ће судити васељени по правди, судиће народима по правици. И биће Господ уточиште убогоме, помоћник у невољама благовремени. И нека се уздају у Тебе они који знају име Твоје, јер ниси оставио оне који Те траже, Господе! Певајте Господу, Који живи на Сиону, објавите по народима намере Његове; јер Он потражује проливену крв, памти је, и не заборавља вапаје убогих. Помилуј ме, Господе, види понижење моје од непријатеља мојих, Ти који ме подижеш од врата смртних, да бих објавио све хвале Твоје на вратима кћери Сионове: да се радујемо спасењу Твоме. Утонуше народи у погибељ, коју су начинили; у ту замку, коју су наместили, ухвати се нога њихова. Господ се даје познати по суду којим суди: у дела руку својих заплете се грешник. Нека се врате грешници у ад, сви народи што заборављају Бога; јер сиромах неће бити заборављен до краја, трпљење убогих неће пропасти до краја. Устани, Господе, да се не осили човек: нека се суде народи пред Тобом. Постави, Господе, законодавца над њима, нека знају народи да су људи. Зашто, Господе, стојиш далеко, не гледаш кад смо у невољи, не помажеш благовремено? Кад се горди безбожник, изгара сиромах: свезују се у саветима које измишљају безбожници. Јер је хваљен грешник у похотама душе своје, и неправедник сматра се блаженим. Грешник је раздражио Господа, у великом гњеву свом он не тражи вољу Божју: нема Бога пред њим. Прљају се путеви његови у свако време; уклањају се судови Твоји од лица његова: над свима непријатељима својим жели да влада. Јер рече у срцу своме: нећу посрнути, од поколења у поколење бићу без зла. Његова су уста пуна клетве и горчине и лажи; под језиком је његовим мука и бол. Седи у заседи са богатима, да би из потаје убио невинога; очи његове вребају сиромаха. Седи у потаји као лав у својој огради, вреба да зграби сиромаха, да зграби сиромаха кад га привуче. У замци својој понизиће га: али занеће се и пасти кад овлада убогима. Јер рече у срцу своме: Бог је заборавио, окренуо је лице Своје да не види до краја. Устани, Господе Боже мој, нека се подигне рука Твоја, не заборави убоге Своје до краја. Зашто безбожник разгневи Бога? Јер рече у срцу свом: неће истраживати. Видиш, јер Ти болест и јарост провидиш: нека буду предани у руке Твоје: Теби се предаје сиромах, сирочету Ти буди помоћник. Скрши мишицу грешноме и лукавоме; потражиће се грех његов и неће се наћи. Господ је Цар на век и на век века: има да погинете, незнабожци, са земље Његове! Господе, Ти чујеш жеље убогих; и Твоје ухо пази на припрему срдаца њихових. Учини суд сирочету и пониженоме, да се не велича више човек на земљи.

Псалам 10.
У Господа се уздам; како говорите души мојој: прелетај по горама као птица? Јер ево грешници затегли лук, спремили стреле у тоболцу да стрељају у мраку правичне срцем. Јер што си Ти саградио, они порушили: а праведник шта је учинио? Господ је у светом храму Свом; престо је Господњи на небесима, очи Његове на убога гледају, веђе Његове испитују синове човечије. Господ испитује праведника и безбожника; а ко воли неправду, мрзи своју душу. Пустиће на грешнике замке: огањ и сумпор и дух буран, удео су чаше њихове. Јер је праведан Господ и правду воли, правоте види лице Његово.

С л а в а:

Псалам 11.
Спаси ме, Господе, јер понеста светих, јер се умањише истине код синова човечијих. Сваки говори сујетно своме пријатељу; усне су лажљиве у срцу, и у срцу говори зло. Истребиће Господ сва уста лажљива и језик величави; оне који говоре: ми смо јаки језиком својим, усне су наше уз нас, ко је господар над нама? Због јадања сиромаха и уздаха убогих, сада ћу устати, говори Господ: да се поставим у спасење, да се појавим у њему. Речи су Господње речи чисте, сребро жежено, у ватри очишћено од земље, седам пута прекаљено. Ти ћеш нас, Господе, оградити, и сачувати нас од поколења овога и до века. Наоколо безбожници иду; по узвишености Својој умножио си синове човечије.

Псалам 12.
Докле ћеш ме, Господе, заборављати до краја? Докле ћеш одвраћати лице Своје од мене? Докле ћу полагати савете у души својој, патње у срцу своме дан и ноћ? Докле ће се враг мој узносити нада мном? Погледај, услиши ме, Господе Боже мој, просветли очи моје, да не бих кад-год заспао на смрт. Да некад не каже враг мој: надвладао сам га; да се не порадују они што ме гоне, ако посрнем. А ја се уздам у милост Твоју: радоваће се срце моје о спасењу Твоме; певаћу Господу који ми добро чини, и појаћу имену Господа Вишњега.

Псалам 13.
Рече безумник у срцу свом: нема Бога. Покварили се и огадили у подухватима: нема тога који добро чини, нема ни једнога. Господ посматра са неба на синове човечије, да види, има ли кога да је разуман, или да тражи Бога? Сви су застранили, сви се искварили, нема тога који чини добро, нема ни једнога. Зар неће познати себе сви који чине безакоње, који једу народ мој као што једу хлеб: Господа не призваше? Задрхташе од страха тамо где не беше страха; јер је Господ у роду праведних. Савет сиромаха посрамили сте, јер је Господ нада његова. Ко ће послати са Сиона спасење Израиљево? Кад Господ врати заробљени народ Свој, онда ће се радовати Јаков и веселиће се Израиљ.

С л а в а:

Псалам 14.
Господе, ко ће становати у двору Твоме? или ко ће се населити на светој гори Твојој? Онај који ходи непорочан и твори правду, који говори истину у срцу свом; који не лаже језиком својим и не чини пријатељу свом зла, и не прима брукање на своје ближње. Ништаван је пред њим лукавиј, а оне, који се боје Господа, прославља; ко се куне пријатељу свом, и не пориче; не даје сребро своје на добит, и не прима мито против невинога: ко овако чини, неће посрнути до века.

Псалам 15.
Сачувај ме, Господе, јер се у Тебе уздам. Рекох Господу: Ти си Господ мој, јер Ти не потребујеш блага моја. Светима, који су на земљи Његовој, дивно показа Господ сва хтења Своја у њима. Умножиле се немоћи њихове, после тога похиташе; нећу сабрати сабрања њихова од крвних жртава, нити ћу споменути имена њихова устима својим. Господ је удео наследства мога и чаше моје: Ти ми уређујеш наслеђе моје. Уже ми је захватило најбоље, јер и наследство моје најбоље је мени. Да благосиљам Господа који ме уразумио; а још и до ноћи васпитавају ме бубрези моји. Свагда провидим Господа пред собом: јер је с десна мени, да не посрнем. Зато се весели срце моје, и радује се језик мој; а још ће се и тело моје настанити на нади; јер нећеш оставити душу моју у аду, нити ћеш дати светоме Твоме, да види труљења. Показао си ми путеве живота: испунићеш ме весеља с лицем Твојим: милине су у десници Твојој на крају.

Псалам 16.
Услиши, Господе, правду моју, припази на мољење моје, саслушај молитву моју, није из уста лажљивих. Од лица Твога судба ће моја изаћи: очи моје нека виде правоте. Опробао си срце моје, походио си ноћу; окушао си ме у огњу, и у мени се не нађе неправда. Јер уста моја да не говоре дела људска: ради речи усана Твојих ја сачувах путеве тврде. Управи стопе моје по стазама Твојим, да се не поколебају стопе моје. Ја Те призвах, и Ти си ме услишио, Боже! Приклони ухо Своје мени и услиши речи моје. Дивно покажи милости Твоје, Ти који спасаваш оне, који се у Тебе уздају, од оних, што се противе десници Твојој. Сачувај ме, Господе, као зеницу ока: покровом крила Твојих покривај ме од лица безбожника што ми дојадише. Врази моји душу моју обузеше, срце своје у сало затворише, уста њихова говорише гордињу. Изагнавши ме, опет су ме опколили; очи своје уперише да ме оборе на земљу. Захватише ме као лав готов на лов, и као лавић што седи у заседи. Устани, Господе, пресретни их, и спречи их: избави душу моју од безбожника, мач Твој од непријатеља руке Твоје. Господе, од оних, којих је мало на земљи, одели их у животу њиховом; али од сакривена блага Твојега напуни се трбух њихов; имали су и синова много, и од богатства свога оставише остатке дечици својој. А ја ћу се у правди јавити лицу Твојему, и бићу сит када ми се покаже слава Твоја.

С л а в а:

Катизма 3.

Псалам 17.
Љубићу те, Господе, снаго моја; Господ је тврђава моја и уточиште моје и избавитељ мој; Бог мој, помоћник мој, и уздам се у Њега: Он је заштитник мој и рог спасења мога и заступник мој. С хвалом призовем Господа, и спашавам се од непријатеља својих. Обузеше ме смртне муке, и потоци безакоња сметоше ме. Опколише ме муке адске, пресретоше ме замке смртне. И кад бејах у невољи, призвах Господа, и к Богу своме завапих: и услиши из светога храма Свога глас мој, и вапај мој дође Му до ушију. И пољуља се и дрхташе земља; и темељи гора помели се и пољуљали се, јер се прогневи на њих Бог. Подиже се дим гњевом Његовим, и огањ од лица Његовог распламте се, живо угљевље разгоре се од Њега. И сави небеса и сиђе, и мрак је под ногама Његовим. И уседе на Херувиме и полете, полете на крилима ветрова. И начини од мрака Себи покривало, око Њега је покров Његов од мрачних вода у облацима ваздушним. Од севања пред Њим кроз облаке удари град и живо угљевље. И загрме с неба Господ, и Вишњи одјекну гласом Својим. Пусти стреле, и разагна их; и муње умножи, и помете их. И јавише се извори водени, и открише се темељи васељене, од претње Твоје, Господе, од дувања духа гњева Твога. Посла с висина и прихвати ме, прихвати ме из великих вода. Избави ме од силних непријатеља мојих и од оних што ме ненавиде, јер беху јачи од мене; пресретоше ме у дан невоље моје, али Господ би утврђење моје. И изведе ме на ширину, да ме избави, јер му бејах по вољи. И даде ми Господ по правди мојој, и по чистоти руку мојих даде мени. Јер сачувах путеве Господње, и не одметнух се од Бога својега, него су сви судови Његови преда мном, и оправдања Његова не одступају од мене. И бићу непорочан са Њим, и сачуваћу се од безакоња свога. И даде ми Господ по правди мојој, и по чистоти руку мојих пред очима Његовим. Са светим бићеш свет, и са човеком невиним бићеш невин, и са избраним бићеш избран, а са грубим – развратићеш се. Јер Ти спасаваш људе понижене, а очи гордих понижаваш. Јер Ти просветљујеш светиљку моју, Господе Боже мој, просветљујеш таму моју. Јер с Тобом се избављам од искушења, и с Богом мојим прелазим препреке. Бог мој, непорочан је пут Његов; речи су Господње огњене; Он је заштитник свима који се у Њега уздају. Јер ко је Бог осим Господа? или ко је Бог осим Бога нашега? Овај Бог опасује ме силом, и поставио ми је пут без порока; усавршава ноге моје као у јелена, и на висине поставља ме. Навикава руке моје на бој, и чини мишице моје луком бакарним. И Ти си ми дао штит спасења, и десница Твоја прихвати ме; а карање Твоје исправља ме на крају, и карање Твоје, оно ме учи. Ти шириш стопе моје пода мном, те нису изнемогла стопала моја. Гоним враге своје и стижем их, и нећу се вратити док-год не ишчезну. Оборићу их, и неће моћи устати, пашће под ногама мојим, јер си ме Ти опасао силом за бој, и оборио си пода-ме све који устају на мене. И натерао си у бегство непријатеље моје, и ненавиднике моје истребио си. Они повикаше, али не беше нико да спасе; завапише ка Господу, али их Он не услиши. И расипам их као прах пред лицем ветра, као блато путем газим њих. Ти ме избављаш од против-речења народа, постављаш ме за главу туђим племенима; народ, који нисам познавао, служи ми; по самом чувењу слушају ме. А синови туђи слагаше ме; синови туђински овешташе, и посташе хроми на стазама својим. Жив је Господ, и нека је благословен Бог мој, и нека се узвиси Бог спасења мога; Бог, који ми даје освету, и покорава ми народе; избавитељ мој од гневљивих непријатеља: од оних, што устају на мене, узвисујеш ме; од човека неправедна избављаш ме. Зато ћу Те хвалити пред народима, Господе, и певати имену Твоме; Теби, који величаш спасење цара Свога, и чиниш милост помазанику Своме Давиду и потомству његовом до века.

С л а в а:

Псалам 18.
Небеса казују славу Божију, и творење руку Његових јавља свод небески. Дан дану преноси глагол, и ноћ ноћи објављује знање. Нема речи, нити има говора, где се не би чули гласови њихови. По свој земљи изиђе говор њихов и до краја васељене глаголи њихови. У сунцу је поставио стан Свој; и оно излази као женик из ложнице своје, радује се као јунак кад прође пут свој. Излазак му је с краја небеса, и ход му је до краја небеса; и нема ко би се сакрио од топлоте Његове. Закон је Господњи без порока, обраћа душе; сведочанство је Господње верно, умудрује младенце; оправдања су Господња права, веселе срце; заповест је Господња светла, просветљује очи. Страх је Господњи чист, остаје на век века; судови су Господњи истинити, и сви су оправдани, жељени су више од злата и драгог камења многог, и слађи од меда и саћа. Јер и раб Твој чува их; кад их неко сачува, има велику награду. Ко ће знати све грехопаде? од тајних мојих очисти ме, и од туђих поштеди раба Твога: ако не овладају мноме, тада ћу непорочан бити, и очистити се од великог греха. И биће Ти угодне речи уста мојих, и поучење срца мога пред Тобом свагда, Господе, помоћниче мој и избавитељу мој!

Псалам 19.
Нека те услиши Господ у дан невоље, нека те заштити име Бога Јаковљева. Нека ти пошаље помоћ из Светиње, и са Сиона нека те заступи. Нека спомене сваку жртву твоју, и све-паљеница твоја нека буде богата. Нека ти да Господ по срцу твоме, и сваки савет твој нека испуни. Радоваћемо се у спасењу Твоме, и у име Господа Бога нашега величаћемо се: нека испуни Господ све молбе твоје. Сада знам да Господ спашава помазаника Свога; да услишује њега са светога неба Свога: у силама је спасење деснице Његове! Једни на колима, а други на коњима, а ми призивамо име Господа Бога нашега. Они се спотакоше и падоше, а ми смо устали и усправили се. Господе, спаси цара, и услиши нас у који-год дан призовемо Тебе.

Псалам 20.
Господе, у сили Твојој весели се цар, и о спасењу Твоме веома се радује! Жељу срца његовог дао си му, и хтење усана његових ниси одбио. Јер си га дочекао благословом милосним, положио си на главу његову венац од драгог камења. Молио Те је за живот, и дао си му дужину дана на век века. Велика је слава његова спасењем Твојим: славу и велељепије положио си на њега. Јер дао си му благослов на век века, развеселио си га радошћу с лицем Својим. Јер се цар узда у Господа, и милошћу Вишњега неће се поколебати. Нека се нађе рука Твоја свима непријатељима Твојим, десница Твоја нека нађе све који Те мрзе. Јер ћеш их поставити као пећ огњену, кад се покаже лице Твоје; гњевом Својим Господ ће их сметнути, и огањ ће их појести. Род њихов са земље ћеш погубити, и потомство њихово између синова човечијих. Јер намерише зло на тебе, смислише савете које не могу саставити. Јер ћеш их нагнати у бегство; са осталима Твојим удесити лице њихово. Узвиси се, Господе, силом Својом, да би певали и славили силе Твоје.

С л а в а:

Псалам 21.
Боже, Боже мој, пази на мене, зашто си ме оставио? Далеко су од спасења мога речи грехопада мојих. Боже мој, вичем дању, и Ти не чујеш; и ноћу, али није то безумље мени. А Ти у светињи живиш, хвало Израиљева! У Тебе се уздаше Оци наши, уздаше се, и Ти си их избављао; к Теби повикаше и спасоше се; у Тебе се уздаше и не посрамише се. А ја сам црв, а не човек: ругло људима и ништавило народу. Сви који ме виде ругају ми се, разваљују уста, машу главом и говоре: надао се на Господа, нека га избави, нека га спасе, ако га воли. Јер Ти си ме извадио из утробе, Ти си нада моја од дојки матере моје. Теби сам привржен од рођења, од утробе матере моје Ти си Бог мој. Не удаљуј се од мене, јер је невоља близу, јер нема ко да ми помогне. Опколише ме јунци многи; волови товни обузеше ме: отворили на мене уста своја као лав, што граби и риче. Као вода разлих се, и расуле се све кости моје; поста срце моје као восак, који се топи усред утробе моје. Осуши се као опека крепост моја, и језик мој прилепи се за грло моје, и у прах смртни свео си ме. Јер опколише ме пси многи, због лукавих обузе ме; прободоше руке моје и ноге моје; избројаше све кости моје; а они осмотрише, и презреше ме. Разделише хаљине моје међу собом, а за доламу моју бацише коцку. Али Ти, Господе, не удаљи помоћ Твоју од мене, припази на одбрану моју! Избави од мача душу моју, и из руке псеће јединицу моју. Спаси ме од уста лављих, и од рогова једнорога смирење моје. Објавићу име Твоје браћи мојој, усред цркве певаћу Ти. Ви, који се бојите Господа, хвалите Га; сви потомци Јаковљеви, славите Га; и нека се боји Њега све потомство Израиљево! Јер не презре нити негодова на молитву сиромаха, нити одврати лице Своје од мене, него ме услиши кад повиках к Њему. Од Тебе је похвала моја, у цркви великој исповедићу се Теби: оддаћу Ти молитве своје пред онима који се Тебе боје. Нека једу убоги и насите се, и нека хвале Господа они који Га траже: жива ће бити срца њихова на век века. Опоменуће се, и обратити ка Господу сви крајеви земаљски, и поклониће се пред Њим сва племена незнабожачка. Јер је Господње царство, и Он влада народима. Једоше и поклонише се сви богати на земљи; пред Њим припадају сви, који силазе у земљу. А душа моја Њему ће живети, и потомство моје служиће Њему. Јављаће се Господу поколење које долази; и јављаће правду Његову народу који се рађа, који створи Господ.

Псалам 22.
Господ ме напаса, и ничега ме неће лишити; на месту зеленила, тамо ме настани; на тихој води одгаја ме. Душу моју опоравља, води ме на стазе правде ради имена Свога. Јер ако пођем и посред сенке смрти, нећу се бојати зла, јер си Ти са мном: штап Твој и палица Твоја, они ме теше. Припремио си преда мном трпезу насупрот оних што ме нападају; помазао си уљем главу моју, и чаша Твоја опија ме као моћна. И милост Твоја пратиће ме у све дане живота мога, и ја ћу становати у дому Господњем докле буде дана.

Псалам 23.
Господња је земља и све што је на њој, васељена и сви што живе у њој. Јер је Он на морима основао њу, и на рекама је утврдио њу. Ко ће изаћи на гору Господњу? или ко ће стати на светом месту Његовом? Онај у кога су руке невине и срце чисто, ко не узима душу своју олако, и не куне се лажно пријатељу своме. Он ће добити благослов од Господа, и милостињу од Бога Спаса својега. Такав је род оних, који траже Господа, који траже лице Бога Јаковљева. Подигните врата своја, кнезови, и подигните се, врата вечна, и ућиће Цар славе. Ко је тај Цар славе? Господ моћан и силан, Господ силан у боју. Подигните врата своја, кнезови, и подигните се, врата вечна, и ућиће Цар славе. Ко је тај Цар славе? Господ Саваот, Он је Цар славе.

С л а в а:

Катизма 4.

Псалам 24.
К Теби, Господе, уздигох душу своју, Боже мој, у Тебе се уздам, да се не постидим до века, нити да ми се потсмеју врази моји. Јер сви који се Тебе држе, неће се постидети; нека се постиде они, што чине безакоње у сујети. Покажи ми, Господе, путеве Своје, и научи ме ићи стазама Твојим. Поведи ме на истину Своју и научи ме; јер си Ти Бог Спаситељ мој, и Тебе се држим сваки дан. Опомени се сажаљења Свога, Господе, и милости Своје, јер су оне од века. Грехе младости моје и незнања мога не помињи; по милости Својој спомени ме Ти, ради доброте Своје, Господе! Благ је и правичан Господ; зато Он поставља закон грешницима на путу; упућује кротке на суд, учи кротке путевима Својим. Сви су путеви Господњи милост и истина онима, који истражују завет Његов и сведочанства Његова. Ради имена Свога, Господе, опрости грехе моје, јер их је много. Ко је човек који се боји Господа; њему ће Бог поставити закон на путу, кога је изабрао. Душа ће његова почивати у добру, и потомство његово наследиће земљу. Господ је снага онима који Га се боје, и завет Свој јавља им. Очи су моје свагда уперене ка Господу, јер Он извлачи из замке ноге моје. Погледај на мене и помилуј ме, јер сам ја јединац и сиромах. Невоље срца мога умножиле се, из тескобе моје изведи ме. Види понижење моје и муку моју, и опрости све грехе моје. Види враге моје како се намножили, и мржњом неправедном омрзнули ме. Сачувај душу моју и избави ме; да се не постидим, јер се у Тебе уздам. Незлобиви и правични прионуше уз мене, јер се Тебе држим, Господе. Избави, Боже, Израиља од свих невоља његових.

Псалам 25.
Суди ми, Господе, јер ја у незлобивости својој ходим, и у Господа се уздам да нећу изнемоћи. Испробај ме, Господе, и испитај ме; разгори бубреге моје и срце моје. Јер је милост Твоја пред очима мојим, и угађам Теби у истини Твојој. Не седим са друштвом сујетним, и са преступницима закона не идем. Мрска ми је црква лукавих, и са безбожницима не седим; умивам руке своје са невинима. И обићићу жртвеник Твој, Господе, да чујем глас хвале Твоје, и да казујем сва чудеса Твоја. Господе, заволео сам благољепије дома Твога, и место насеља славе Твоје. Немој погубити душу моју са безбожницима, ни живот мој са људима крвницима, у чијим су рукама безакоња, чија се десница испуни мита. А ја ходим у незлобивости Својој: избави ме, Господе, и помилуј ме. Нога моја стаде на правоти; у црквама ћу Те благосиљати, Господе.

Псалам 26.
Господ је просвећење моје и Спаситељ мој: кога ћу се бојати? Господ је заштитник живота мога: кога ћу се плашити? Кад ми се приближаваху зликовци да поједу тело моје, нападачи и непријатељи моји, они изнемогоше и падоше. Ако војска устане на мене, неће се уплашити срце моје; ако се рат дигне на мене, ја ћу се у Њега уздати. За једно само молим Господа, само то иштем: да живим у дому Господњем у све дане живота свога, да гледам красоту Господњу, и да похађам свети храм Његов. Јер ме сакрио у дому Своме у дан зала мојих; склонио ме у потаји дома Свога, на стену ме подигао. И сада ево, подигао је главу моју на враге моје: обишао сам и принео у Његовом дому жртву хвале и клицања: певаћу и појаћу Господу. Услиши, Господе, глас мој, којим Те призивам: помилуј ме и услиши ме. Теби рече срце моје: Господа тражим; лице моје тражи Тебе; тражим лице Твоје, Господе! Немој одвратити лице Своје од мене, и немој се у гњеву удаљити од раба Свога; буди помоћник мој, немој ме одбацити, и немој ме оставити, Боже Спаситељу мој! Јер отац мој и мати моја оставише ме, али ме Господ прихвати. Постави ми закон, Господе, на путу Твоме, и поведи ме на праву стазу ради непријатеља мојих. Немој ме дати на вољу онима што ме нападају; јер устадоше на мене сведоци неправедни, али неправда слага саму себе. Верујем да ћу видети блага Господња на земљи живих. Држи се Господа, и буди храбар, и нека се крепи срце твоје, и држи се Господа.

С л а в а:

Псалам 27.
К Теби, Господе, вичем, Боже мој, немој прећутати од мене, да не бих некада, ако прећутиш од мене, био сличан онима што силазе у гроб. Услиши, Господе, глас мољења мога, када Ти се молим, кад подижем руке моје ка светоме храму Твоме. Немој ме одвући са грешницима, и не погуби ме са онима што чине неправду, што са ближњима својим говоре мирно, а у срцима својим зло. Подај им, Господе, по делима њиховим и по лукавству намера њихових: по делима руку њихових подај им, узврати им како су заслужили. Јер не разумеше дела Господња, и дела руку Његових: разорићеш их и нећеш их сазидати. Нека је благословен Господ, јер услиши глас мољења мога! Господ је помоћник мој и заштитник мој; у Њега се поузда срце моје, и поможе ми, и процвета тело моје: и вољом својом исповедам се Њему. Господ је тврђава народа Свога, и заштитник је спасења помазаника Свога. Спаси народ Свој и благослови наслеђе Своје; и буди пастир њихов и подижи их до века.

Псалам 28.
Принесите Господу, синови Божији, принесите Господу јагањце на жртву, принесите Господу славу и част. Принесите Господу славу имену Његовом, поклоните се Господу у двору светиње Његове. Глас је Господњи над водама, Бог славе грми, Господ је над водама многим. Глас је Господњи у крепости, глас је Господњи у велељепију. Глас Господа, који ломи кедре; и крши Господ кедре Ливанске, и претвара их у прах као златно теле Ливанско; а мили народ је као млади једнорог. Глас Господа, који пресеца пламен огња. Глас Господа, који потреса пустињу; и потреса Господ пустињу Кадис. Глас Господа, који раздрешава бремените јелене, и открива шуме; и у храму Његовом сваки говори о слави Његовој. Господ потоп насељава, и седеће Господ Цар до века. Господ даје крепост народу Своме, Господ благосиља народ Свој миром.

Псалам 29.
Узвишаваћу Те, Господе, јер си ме подигао, и ниси развеселио враге моје о мени. Господе Боже мој, завапих к Теби и исцелио си ме. Господе, извадио си из ада душу моју, спасио си ме од оних што силазе у гроб. Певајте Господу, свеци Његови, и исповедајте успомену светиње Његове. Јер гњев је у јарости Његовој, а живот у вољи Његовој; вечером се усељава плач, а изјутра радост. А ја рекох у изобиљу свом: нећу посрнути до века. Господе, по вољи Својој подај лепоти мојој силу; али окренуо си лице Своје и ја бејах смућен. Тада Теби, Господе, завапих и Богу моме помолих се: Каква је корист од крви моје, када будем сишао у трулеж? Хоће ли Те прах славити, или јављати истину Твоју? И Господ ме услиши, и помилова ме, Господ беше помоћник мој. Обратио си плач мој на радост мени, растргао си врећу моју и опасао ме весељем. Зато нека Ти пева слава моја и неће јој дотужити; Господе Боже мој, до века ћу Тебе хвалити!

С л а в а:

Псалам 30.
У Тебе се Господе, уздам, да се не постидим до века: правдом Твојом избави ме и ослободи ме. Приклони к мени ухо Своје, пожури да ме извучеш! Буди ми Бог заштитник, и дом-уточиште, да бих се спасао. Јер си Ти сила моја и уточиште моје, и ради имена Свога води ме и храни ме. Избави ме из замке, коју ми наместише, јер си Ти заштитник мој, Господе! У руке Твоје предајем дух мој: искупио си ме, Господе Боже истине. Мрзиш оне који чувају сујете празне, а ја се у Господа уздам. Радоваћу се и веселићу се о милости Твојој, јер си погледао на понижење моје, спасио си од невоље душу моју, и ниси ме предао у руке непријатељима, поставио си ноге моје на пространо место. Помилуј ме, Господе, јер сам у невољи, смути се јарошћу око моје, душа моја и утроба моја. Јер ишчезе у патњи живот мој, и године моје у уздасима; изнеможе у сиромаштву снага моја, и кости се моје пометоше. Свима непријатеља мојим бејах за брукање, и суседима мојим веома, и страшило познаницима мојим: видећи ме вани, беже од мене. Заборављен сам као мртав од срца, постао сам као разбијен сасуд. Јер слушам укор од многих житеља около, кад се сакупљају против мене, и договарају да узму душу моју. А ја се, Господе, у Тебе уздам, велим: Ти си Бог мој! у Твојим су рукама жреби моји: избави ме из руку непријатеља мојих, и од оних што ме гоне. Просветли лицем Својим раба Свога, спаси ме милошћу Својом. Господе, да се не постидим зато што Те призивам; нека се постиде безбожници, и нека сиђу у ад. Неме да буду усне лажљиве, које говоре на праведника безакоње, гордо и презриво. Како је велико мноштво добара Твојих, Господе, која чуваш за оне, који се Тебе боје, која спремаш за оне, који се у Тебе уздају, пред синовима човечијим! Сакриваш их у потаји лица Свога од метежа људскога; покриваш их покровом од свадљивих језика. Нека је благословен Господ, што дивно показа милост Своју у граду утврђеном. А ја рекох у иступљењу свом: одбачен сам од лица очију Твојих; али Ти си чуо глас молитве моје када Те призивах. Љубите Господа, сви Свети Његови, јер Господ тражи истину, и узвраћа одвише онима што чине гордињу. Будите храбри и нека се крепи срце ваше, сви који се у Господа уздате.

Псалам 31.
Благо онима којима су опроштена безакоња, и којима су греси покривени. Благо човеку коме Господ не рачуна греха, и у чијим устима нема преваре. Кад заћутах овешташе кости моје од вапаја мојих сваки дан. Јер дан и ноћ Твоја рука биваше све тежа на мени: повратих се на јадање, кад ме убоде трн. Безакоња своја познах, и грех свој не сакрих; рекох: окривићу себе за безакоње своје Господу; и Ти си опростио безбожност срца мога. Зато нека Ти се моли сваки Твој угодник у погодно време, и онда кад наиђе потоп вода многих, к њему се неће приближити. Ти си уточиште моје од невоља што ме обузимају; Радости моја, избави ме од оних што ме опколише. Уразумићу те, и поставићу те на пут овај, којим да идеш; утврдићу на теби очи Моје. Немојте бити као коњ и мазга, који немају разума, којим уздом и жвалама ваља обуздати чељусти, кад не иду к теби. Грешника сналазе многе казне, а ко се узда у Господа њега милост окружује. Веселите се о Господу и радујте се, праведници, и хвалите се, сви правични срцем!

С л а в а:

Катизма 5.

Псалам 32.
Радујте се, праведници, у Господу; правима доликује похвала. Славите Господа уз гусле, певајте Му уз харфу од десет жица. Певајте Му песму нову, лепо Му појте са клицањем. Јер је права реч Господња, и сва дела Његова у вери. Господ воли милостињу и суд: пуна је земља милости Господње. Речју Господњом небеса се утврдише, и Духом уста Његових сва војска њихова. Он скупља као у мех воде морске, полаже у скровишта бездане. Нека се боји Господа сва земља, од Њега нека се пољуљају сви житељи по васељени. Јер Он рече и посташе, Он нареди и створише се. Господ разбија савете народима, и одмеће њихова смишљања, и одмеће савете кнезовима. А савет Господњи остаје до века, мисли срца Његовог у поколења и поколења. Благо народу, коме је Господ његов Бог, народу који је Он изабрао Себи за наслеђе. Са неба погледа Господ, виде све синове човечије; са готовог станишта Свога погледа на све житеље на земљи; Он је саздао посебно сва срца њихова, Он разуме сва дела њихова. Неће спасити цара велика сила, и јунака неће спасити велика снага његова; лажан је коњ за спасење, и не спашава својом великом снагом. Гле, очи су Господње на онима који се Њега боје, који се надају на милост Његову, да избави од смрти душе њихове, и да их прехрани у глади. А душа наша чека Господа; јер је Он помоћник и заштитник наш; јер у Њему се весели срце наше; и у свето име Његово уздамо се. Нека буде, Господе, милост Твоја на нама као што се уздамо у Тебе.

Псалам 33.
Благосиљам Господа у свако време, хвала је Његова свагда у устима мојим. Господом се хвали душа моја, нека чују кротки и нека се веселе. Величајте Господа са мном, и заједно узвисимо име Његово. Потражих Господа, и услиши ме, и од свих невоља мојих избави ме. Приступите к Њему и просветите се, и лица се ваша неће постидети. Овај сиромах повика, и Господ га услиши, и спасе га од свих невоља његових. Ангел Господњи устаје око оних који се Бога боје, и избавља их. Окусите и видите да је благ Господ; благо човеку који се нада на Њега. Бојте се Господа, сви Свети Његови, јер нема оскудице онима који се Њега боје. Богати осиромашили и огладнели, а они који траже Господа не лишавају се ни једнога добра. Приђите, децо, послушајте мене: страху Господњем научићу вас! Који човек жели живота, и воли да види дане добре? Нека уставља језик свој од зла, и усне своје да не говоре лаж. Уклони се од зла и учини добро, потражи мир и иди за њим! Очи су Господње на праведнима, и уши Његове на молитви њиховој. Али је лице Господње против оних што чине зло, да истреби на земљи спомен њихов. Завапише праведници и Господ их услиши, и избави их од свих невоља њихових. Господ је близу оних који су скрушени срцем, и спашава оне који су смирени духом. Многе невоље имају праведници, и од свију њих избавља их Господ. Чува Господ све кости њихове, ни једна од њих неће се сломити. Љута смрт сналази грешника, и они што мрзе праведника огрешиће се. Искупиће Господ душе раба Својих, и неће погрешити сви који се у Њега уздају.

С л а в а:

Псалам 34.
Суди, Господе, онима што ми суде неправедно, и зарати на оне што ратују против мене. Узми оружје и штит, и дигни се мени у помоћ. Извуци мач, и пресретни моје гонитеље; реци души мојој: Ја сам спасење твоје. Нека се постиде и посраме они што траже душу моју; нека се врате натраг и постиде они што ми смишљају зло. Нека буду као прах пред лицем ветра, и Анђео Господњи нека их прогони. Нека буде пут њихов таман и клизав, и Анђео Господњи нека их мучи. Јер ми ни за што поставише погибељ замке своје, сујетно брукаше душу моју. Нека дође на њега замка, коју не зна, и кљуса, коју тајно намести, нека њега улови, и у замку, нека упадне у њу. А душа моја радоваће се о Господу, и веселиће се о спасењу Његовом. Све ће кости моје рећи: Господе, Господе, ко је сличан Теби? Ти избављаш сиромаха из руке јачих од њега, и сиромаха и убога од оних што га харају. Устадоше против мене неправедни сведоци, и питаху ме за оно што не знам. Узвратише ми зло за добро, и оставише душу моју без чеда. А кад ми они досађиваху ја се одевах у кострет, и смиравах постом душу своју, и молитва моја враћаше се у недра моја. Као ближњему, као брату нашему, тако угађах; као онај који плаче и тугује, тако се понижавах. А они се радују и сабирају; сабирају се на мене ране, и не познах; раздељују се, и не жале ме. Искушавају ме, ругају ми се поругом, и шкргућу на мене зубима својим. Господе, када ћеш погледати? Опорави душу моју од њихових пакости, од лавова јединицу моју. Исповедићу се Теби у великој цркви, у тежачком народу хвалићу Те. Нека се не радују они што ме нападају неправедно, нека не намигују очима они што ме мрзе ни за што. Јер мени су говорили о миру, а са гњевом измишљали преваре. И они против мене широко отварају уста своја, и говоре: добро је, добро је, виде очи наше! Видео си, Господе, да не прећутиш; Господе, не одступај од мене! Устани, Господе, и припази на суд мој, Боже мој и Господе мој, на парницу моју. Суди ми, Господе, по правди Својој, Господе Боже мој, и да се не порадују о мени; да не говоре у срцу своме: добро је, благо души нашој! нити да говоре: прогутали смо га. Нека се постиде и посраме сви који се радују моме злу, нека се обуку у стид и срам они који се размећу нада мном. А нека се радују и веселе они који желе правду моју; и нека свагда говоре: велики је Господ, - они који желе мира рабу Његовом! И мој ће језик да се поучава правди Твојој, вас-дан хвали Твојој!

Псалам 35.

Говори безаконик тајно грешити у себи; нема страха Божијег пред очима његовим. Јер слага пред Богом, да нађе своје безакоње и да омрзне на њега. Речи су уста његових - безакоње и превара; не хтеде да разуме па да чини добро. Безакоње измишља на постељи својој, пристаје на сваки пут рђави, и зло му није мрско. Господе, до небеса је милост Твоја, и истина Твоја до облака. Правда је Твоја као горе Божије, судови су Твоји као бездан пространи: људе и стоку Ти спашаваш, Господе! Јер си узвеличио милост Твоју, Боже; и синови човечији у заклону крила Твојих имају се уздати. Да се опију од изобиља дома Твога, и из потока Своје сладости да их напојиш. Јер у Тебе је извор живота, Твојом светлошћу видимо светлост. Продужи милост Своју онима који Те знају, и правду Своју правима срцем. Да не дође мени нога гордиње, и рука грешничка да не пољуља мене. Тамо падоше сви који чине безакоње: оборени бише и не могу устати.

С л а в а:

Псалам 36
Немој се жестити на лукаве, нити завиди безаконицима. Јер ће се као трава брзо осушити и као лишће зелени брзо отпасти. Уздај се у Господа и чини добро, и насели земљу и храни се њеним плодовима. Угоди Господу, и даће ти што жели срце твоје. Откриј Господу пут свој, и уздај се у Њега, и Он ће учинити. Има да изведе као светлост твоју правду, и твој суд као у подне. Покори се Господу, и моли Га усрдно. Не ревнуј за оним који напредује на злом путу свом, за човеком, који преступа закон. Престани од гњева и остави јарост; не ревнуј на лукаво. Јер ће се истребити они што чине лукаво, а они који се држе Господа, они ће наследити земљу. И још мало, па неће постојати грешник, и тражићеш место његово и нећеш га наћи! А кротки ће наследити земљу, и наслађивати се милином мира. Грешник ненавиди праведника, и шкргуће зубима на њега; али му се Господ смеје, јер провиди да се примиче дан његов. Мач потежу грешници, затежу лук свој да оборе сиромаха и убога, да покољу оне који су правични срцем. Мач њихов да уђе у срца њихова, и лукови њихови да се поломе. Боље је мало у праведника него много богатство грешника. Јер ће се мишице грешника скршити, а праведнике утврђује Господ. Зна Господ путеве непорочних, и наслеђе њихово на век ће бити. Неће се постидети у зло време и у дане гладне биће сити. А грешници ће погинути, и непријатељи Господњи, кад се прославе и узвисе, ишчезавајући као дим ишчезавају. Грешник узима и не враћа, а праведник сажаљева и даје. Јер они који благосиљају њега, они ће наследити земљу; а они што проклињу њега, биће истребљени. Господ исправља стопе човеку, и мио Му је пут његов. Ако падне неће се разбити, јер Господ подржава руку његову. Бејах млад и остарех, и не видех праведника остављена, нити децу његову да просе хлеба. Сваки дан праведник сажаљева и зајми, и његово потомство биће благословено. Уклањај се од зла, и чини добро, па ћеш живети на век века. Јер Господ воли суд, и не напушта Своје угоднике, него их чува до века. А безаконици биће протерани, и племе безбожничко биће истребљено. А праведници ће наследити земљу и живети на њој на век века. Уста праведнога поучавају се премудрости, и језик његов говори суд. Закон Бога његовог њему је у срцу, и неће запнути стопе његове. Грешник вреба праведника, и тражи да га умртви; али га Господ неће оставити у руке његове, нити ће га осудити кад му буде судио. Држи се Господа и сачувај пут Његов, па ће те узвисити да наследиш земљу; и гледаћеш истребљивање грешника. Видех нечастивога како се преузноси и подиже над свима као кедри Ливански; и придођох и, гле, нема га више; и потражих га, и не нађе се место његово. Чувај незлобивост и држи се правде, јер је останак човеку мирноме. А безаконици ће се истребити сасвим, и потомство безбожника ће се истребити. Од Господа је спасење праведницима, и заштитник је њихов у време невоље. Господ им помаже, и избавља их, и отима их од грешника, и спашава их, јер се они у Њега уздаше.

С л а в а:

Катизма 6.

Псалам 37.
Господе, не изобличавај ме у јарости Својој, нити ме васпитавај у гњеву Своме. Јер ме стреле Твоје устрелише и рука Твоја отежа на мени. Нема лека телу моме од лица гњева Твога; нема мира у костима мојим од лица грехова мојих. Јер безакоња моја премашише главу моју, као тешко бреме отежаше мени. Засмрдеше и загнојише ране моје од лица безумља мога. Ојађен сам и погурен до краја; вас-дан тугујући ходим. Јер се бедра моја напунише поруга, и нема лека за тело моје. Зло ме стиже и веома сам понижен, јечим од уздисања срца свога. Господе, пред Тобом је сва жеља моја, и уздисање моје од Тебе се не утаји! Срце ми се смути, остави ме сила моја, и светлост очију мојих, ни она није са мном. Другови моји и пријатељи моји према мени се приближише и стадоше, и ближњи моји из далека стадоше. И они, што траже душу моју, размећу се гордо, и они, што ми траже зла, говоре сујетно, и по вас-дан поучавају се преварним. А ја као глув не слушах и као нем не отварах уста своја. И био сам као човек који не чује и који нема изобличења у устима својим. Јер се у Тебе, Господе, уздам: Ти ћеш ме услишити, Господе Боже мој! Јер рекох: да се кад-год не порадују о мени врази моји; јер кад се колебаху ноге моје, они изговорише на мене горде речи. Јер ја сам на ране готов, и болест је моја свагда преда мном. Јер ја ћу објавити безакоње своје, и побринућу се о греху своме. А врази моји живе и посташе моћнији од мене, и умножили се они што ме мрзе неправедно: они што ми враћају зло за добро клеветају ме, зато што сам пристао за добрим. Не остављај ме, Господе Боже мој, не удаљуј се од мене! Припази на помоћ моју, Господе спасења мојега.

Псалам 38.
Рекох: сачуваћу путеве моје, да не сагрешим језиком својим: положих устима својим стражу, кад грешник устане преда мном. Бејах нем и понизих се; ћутах и о добру, и моја се болест обнови. Загреја се срце моје у мени, и у поучењу моме разгорева се огањ; говорих језиком својим: укажи ми, Господе, кончину моју, и колики је број дана мојих, да знам, чега се лишавам ја. Ево, педљима си одмерио дане моје, и састав је мој као ништа пред Тобом. Ипак је све сујета, сваки човек жив. Заиста образом ходи човек, и узалуд се мете: сабира богатство, а не зна, коме ће то допасти. И сада, ко је моја узданица? није ли Господ? и састав мој од Тебе је. Од свих безакоња мојих избави ме: дао си ме безумнику за брукање. Онемео сам и не отварам уста своја, јер то си Ти учинио. Отклони од мене ударце Твоје, јер од снажне руке Твоје ја ишчезох. У изобличењима за безакоња васпитао си човека, и истопио си као паучину душу његову: ипак се узалуд мете сваки човек. Услиши молитву моју, Господе, и саслушај молбу моју; не прећути сузе моје, јер сам ја гост у Тебе и дошљак, као и сви оци моји. Олакшај ми, да починем, пре но што одем, и више не постојим.

Псалам 39.
Трпећи чеках Господа: и Он обрати пажњу на мене, и услиши молитву моју. И извади ме из јаме јадања, и из муља блата, и постави на стену ноге моје, и исправи стопе моје. И постави у уста моја песму нову, химну Богу нашему: многи виде и почињу се бојати и уздати се у Господа. Благо човеку, коме је име Господње нада његова, и не погледа у сујете и лудости лажне. Многа чудесна дела учинио си, Господе Боже мој, и по мислима Твојим нема Ти равна: хтео бих јављати и говорити о њима, али им броја нема. Жртве и приносе ниси хтео, али си ми тело опремио; жртве паљенице и оне што се за грехе приносе, ниси тражио. Тада рекох: ево идем, као што је писано у књизи за мене; хоћу да учиним вољу Твоју, Боже мој, и закон је Твој посред утробе моје. Благовестим правду у цркви великој; ево, не забрањујем устима својим: Господе, Ти то знаш. Правду Твоју не сакривам у срцу свом, истину Твоју и спасење Твоје казујем: не скривам милост Твоју и истину Твоју од сабора великог. А ти, Господе, не удаљи милост Твоју од мене; милост Твоја и истина Твоја свагда нека ме заступају. Јер ме обузеше зла, којима нема броја; стигоше ме безакоња моја да не могу гледати; има их више него косе на глави мојој, и срце моје оставило ме. Господе, буди вољан да ме избавиш; Господе, похитај ми у помоћ! Нека се постиде и посраме сви што траже да узму душу моју, нека се врате натраг и постиде они што ми желе зла! Нека одмах приме стид свој сви који ми говоре: добро је, добро је! А нека се радују и веселе о Теби сви који Те траже, Господе; и нека говоре свагда: велики је Господ, - сви који воле спасење Твоје! А ја сам сиромах и убог: Господ ће се побринути за мене. Ти си помоћник мој и заштитник мој, Боже мој, не закасни.

С л а в а:

Псалам 40.
Благо ономе ко разуме сиромаха и убога: избавиће га Господ у зли дан. Господ да га чува, и да га поживи, да буде блажен на земљи, и да га не преда у руке непријатељима његовим. Господ да му помогне на одру болести његове; али сву постељу променио си му у болести његовој. Ја рекох: Господе, помилуј ме, исцели душу моју, јер Ти сагреших. Врази моји говоре злобно о мени: када ће умрети, и име његово погинути? И ако неко дође да ме види, он сујетно говори: срце његово сабрало је безакоње себи, - и отишавши напоље говоре зло о мени заједно. Сви врази моји шапућу против мене, смишљају ми зло. Набедише ме за преступање закона; али ко спава, зар неће више устати? Јер и човек мира мога, у кога се уздах, који јеђаше хлеб мој, подиже пету на мене. А Ти, Господе, помилуј ме и подигни ме, а ја ћу им узвратити. По томе ћу познати да сам Ти мио, ако се враг мој не порадује о мени. А мене си за незлобивост примио, и утврдио си ме пред Тобом до века. Нека је благословен Господ Бог Израиљев, од века и до века: Амин и Амин.

Псалам 41.
Као што јелен жели на изворске воде, тако душа моја жели к Теби, Боже! Жедна је душа моја Бога јакога и живога: када ћу доћи и јавити се лицу Божијем? Сузе су ми постале хлеб дању и ноћу, кад ми сваки дан говоре: где је Бог твој? При сећању на ово, изливам душу своју; јер ћу доћи у место дивнога станишта, све до дома Божијега са гласом радости и благодарности, са певањем празничним. Што си жалосна, душо моја, и што ме смућујеш? Уздај се у Бога; јер ћу Њега славити. Он је спасење лица мога и Бог мој! Клонула је у мени душа моја; зато помињах Тебе са земље Јорданске и Ермонске, са горе мале. Бездна дозива бездну гласом водопада Твојих; све висоте Твоје и валови Твоји навалише на мене. Дању јавља Господ милост Своју, и ноћу је песма Њему од мене, молитва Богу живота мога. Рећи ћу Богу: Ти си заступник мој; зашто си ме заборавио? и зашто идем тужан кад ме враг напада? Кад се ломе кости моје, брукају ме врази моји, говорећи ми сваки дан: где је твој Бог? Што си жалосна, душо моја, и што ме смућујеш? Уздај се у Бога; јер ћу Њега славити: Он је спасење лица мога и Бог мој!

Псалам 42.
Суди ми, Боже, и расуди парницу моју са народом неваљалим; од човека неправедног и лажљивог избави ме. Јер си Ти, Боже, снага моја: зашто си ме одбацио? и зашто идем тужан кад ме враг напада? Пошаљи светлост Твоју и истину Твоју, нека ме воде и изведу на свету гору Твоју, и у дворове Твоје. Онда ћу приступити к жртвенику Божијем, к Богу који весели младост моју: и уз гусле славићу Те, Боже, Боже мој! Што си жалосна, душо моја, и што ме смућујеш? Уздај се у Бога; јер ћу Њега славити: Он је спасење лица мога, и Бог мој.

С л а в а:

Псалам 43.
Боже, ушима нашим чули смо, и оци нам наши јавише дело, које си учинио у њихово време, у старо време. Рука Твоја истреби народе, и насадио си њих; искоренио си племена, и протерао их. Јер нису мачем својим задобили земљу, и мишица њихова није их спасла; него Твоја десница и Твоја мишица, и светлост Твога лица, јер си их заволео. Ти си сам Цар мој и Бог мој, Ти заповедаш спасења Јаковљева. С Тобом ћемо победити непријатеље своје, и с именом Твојим оборити оне који устају на нас. Јер се не уздам у лук свој, и мач мој неће спасити мене. Него си нас Ти спасио од нападача наших, и посрамио си ненавиднике наше. Богом ћемо се хвалити сваки дан, и име Твоје славити до века. Али сада си нас одбацио и посрамио, и не идеш, Боже, с војскама нашим. Обраћаш нас те бежимо испред непријатеља наших, и харају нас ненавидници наши. Дао си нас као овце за јело, и по народима расејао си нас. У бесцење си предао народ Свој, и не беше мноштва у клицањима нашим. Поставио си нас за брукање суседима нашим, на поругу и подсмех онима око нас. Поставио си нас за причу народима, да климају главом туђинци. Сваки је дан срамота моја преда мном и стид је покрио лице моје, од гласа брукача и клеветника, од лица непријатеља и гонитеља. Све ово снађе нас, али нисмо заборавили Тебе, нити нарушили завет Твој; и не одступи натраг срце наше; али си удаљио стазе наше од пута Твога. Јер си нас понизио на месту страдања, и покри нас сенка смрти. Онда да бејасмо заборавили име Бога свога и подигли руке своје к богу туђему, не би ли Бог истраживао то? Јер Он зна тајне у срцу. Јер Тебе ради умртвљавамо се сваки дан, рачунамо се као овце за клање. Устани, што спаваш, Господе! Пробуди се, и не одбаци нас до краја. Зашто окрећеш лице Своје? заборављаш сиромаштво наше и муку нашу? Јер се понизи до праха душа наша, прилепи се земљи утроба наша. Устани, Господе, помози нам, и избави нас имена ради Твојега.

Псалам 44.
Полете из срца мога реч добра: говорим ја дела моја цару; језик је мој трска књижника брзописца. Красан си лепотом мимо синова човечијих, излива се благодат из уста твојих. Зато те је благословио Бог до века. Припаши мач свој уз бедра своја, Јуначе, са красотом твојом и лепотом твојом; и напредуј и успевај и царуј ради истине и кротости и правде, и водиће те чудесно десница твоја. Народи ће пасти под власт Твоју, Јуначе, стреле су твоје наоштрене: има да простреле срца непријатеља царевих. Престо је Твој, Боже, на век века; жезал правости жезал је царства Твога. Заволео си правду а омрзнуо си безакоње; ради тога помаза те, Боже, Бог твој јелејем радости мимо другова твојих. Хаљине твоје миришу на измирну и алој и касију, у палатама од слонове кости, оне те веселе, царске кћери дворе те; приста Царица с десна Теби, у хаљинама позлаћеним одевена, преукрашена. Слушај, Кћери, и види, и приклони ухо своје, и заборави народ свој и дом оца свога; и пожелеће Цар лепоте твоје; јер Он је Господ твој, и поклонићеш се Њему; и кћи Тирова с даровима, пред лицем Твојим помолиће се богаташи народни. Сва је слава Кћери цареве унутра, у ресама златним одевена, преукрашена. Приводе се Цару деве за њом, друге њезине приводе се Теби. Приводе се весело и радосно, уводе се у храм Царев. Уместо отаца твојих биће синови твоји, поставићеш их за кнезове по свој земљи. Помињаћу име твоје у сваком поколењу и поколењу; ради тога славиће Те народи на век и на век века.

Псалам 45.
Бог нам је уточиште и сила, помоћник у невољама које нас сналазе. Зато се нећемо уплашити кад се смућује земља, и горе се премештају у срца морска. Нека буче и кипе воде њихове, нека се горе тресу од снаге Његове. Реке својим токовима веселе град Божији, осветио је светилиште Своје Вишњи. Бог је усред њега, и неће се пољуљати: Бог му помаже од ране зоре. Смутише се народи, уклонише се царства; даде глас свој Вишњи, и земља се пољуља. Господ над војскама са нама је, заступник је наш Бог Јаковљев. Ходите и видите дела Божија, чудеса која учини на земљи: прекиде ратове до краја земље, лук преби и копље сломи и штитове сагоре огњем. Упразните се и познајте да сам Ја Бог: има да се узвисим над народима, да се узвисим над земљом. Господ над војскама са нама је, заступник је наш Бог Јаковљев.

С л а в а:

Катизма 7.

Псалам 46.
Сви народи, запљештите рукама, покликните Богу гласом радости. Јер је Свевишњи Господ страшан, велики Цар над целом земљом. Он нам покори народе и племена под ноге наше; Он нам изабра наслеђе Своје, лепоту Јаковљеву, коју заволе. Изиђе Бог усред клицања, Господ уз звук трубе. Појте Богу нашему, појте; појте Цару нашему, појте; јер Бог је Цар целе земље, појте разумно. Бог царује над народима; Бог седи на светом престолу Свом. Кнезови народни сабрали се с Богом Аврамовим; јер се Божји властелини на земљи врло уздигоше.

Псалам 47.
Велики је Господ и веома хваљен у граду Бога нашега, на светој гори Својој; дубоког је корена и радост целе земље, горе Сионске, ребра северова, град Цара великога. Бог у храмовима његовим познаје се, кад заступа њега. Јер, гле, цареви се земаљски сабраше, заједно приђоше. Они видеше тако и зачудише се, смутише се и поколебаше се; онде их обузе страх, онде су муке као порођајне. Духом бурним има да разбијеш лађе Тарсијске. Као што чусмо, тако и видесмо у граду Господа над војскама, у граду Бога нашега: Бог га је основао за навек. Примисмо, Боже, милост Твоју усред народа Твога. По имену Твојем, Боже, тако је и хвала Твоја на крајевима земље; правде је пуна десница Твоја. Нек се весели гора Сионска, и нек се радују кћери јудејске ради судова Твојих, Господе. Пођите око Сиона и обухватите га, избројте куле његове; положите у срца своја моћ његову, и размотрите дворове његове, па то казујте будућем поколењу. Јер Овај је Бог наш на век и на век века, Он ће бити наш пастир у векове.

Псалам 48.
Слушајте ово, сви народи, чујте сви који живите по васељени; на земљи рођени и синови човечији, заједно богати и убоги. Уста ће моја говорити премудрост, и поучење срца мога разум; приклонићу ухо своје на причу, отворићу уз псалтир загонетку своју. Зашто да се бојим у зли дан? безакоње ногу мојих стигнуће ме? Ви који се уздате у силу своју и хвалите се величином богатства свога: брат не може искупити: зар ће искупити човек? неће дати Богу откуп за себе, и цену откупа душе своје; и труди се на век, и живеће на крају; неће видети погибељ, кад види мудраце како умиру; заједно безумни и неразумни погинуће, и оставити другима богатство своје; и гробови су им вечне куће, станови њихови у поколења и поколења: а они наденуше имена своја на земље. И човек у части, који ово не разуме, придружио се неразумној стоци и постао јој раван. Овај њихов пут њима је на саблазан, а после тога устима својим они ће лепо говорити. Али они су као овце затворени у аду, смрт им је чувар; и изјутра владаће над њима праведници, и њихова помоћ овештаће у аду: из славе своје избачени бише. Али ће Бог душу моју избавити из руку адових, кад прихвати мене. Не бој се кад се човек обогати или кад порасте слава дома његовога; јер кад умре неће ништа са собом понети, нити ће поћи за њим слава његова. Јер душу његову благосиљају за живота његова; и хвалиће те кад му чиниш добро. Али ће он отићи до поколења отаца својих где светлости до века неће видети. И човек у части, који ово не разуме, прикључио се неразумној стоци и постао јој раван.

С л а в а:

Псалам 49.
Бог над боговима Господ говори и дозива земљу од истока сунца до запада. Са Сиона је благољепије красоте Његове. Бог ће јавно доћи, Бог наш, и неће прећутати; пред Њим ће се огањ разгорети, и око Њега бура велика. Призваће небо свише, и земљу, да суди народу Своме. Саберите Му угоднике Његове, који су учинили са Њим завет о жртвама. И небеса ће огласити правду Његову, јер Бог је судија. Слушај, народе Мој, шта ћу ти казати, Израиљу, шта ћу ти засведочити: Ја сам Бог, твој Бог. Нећу те за жртве твоје изобличавати: твоје жртве паљенице свагда су преда Мном. Не треба Ми узимати теоца из дома твога, ни јарића из стада твојих. Јер је Моје све горско звериње, и скоти по горама и волови. Знам све птице небеске, и красота пољска преда Мном је. Да огладним не бих теби рекао, јер је Моја васељена и све што је у њој. Зар Ја једем месо јунеће, или крв јарећу пијем? Принеси Богу хвалу на жртву, и оддај Вишњему молитве своје; и призови Ме у дан невоље своје, и Ја ћу те избавити, и ти ћеш Ме прославити. А грешнику рече Бог: Зашто ти казујеш оправдања Моја, и изговараш завет Мој устима твојим? А сам си омрзао васпитно карање, и речи Моје бацио си за леђа. Кад си видео лопова, трчао си с њим, и с прељубником имао си удео. Уста си своја пустио да говоре зло, и језик твој да плете преваре. Седео си и клеветао на брата свога, и сину матере своје чинио си саблазан. Ти си то чинио, а Ја ћутах; и ти си умислио безакоње, да сам Ја као ти, да сам Ја теби сличан. Изобличићу те и ставићу ти пред лице грехове твоје. Разумите дакле ово ви, који заборављате Бога, да кад-год не зграби Бог, и не буде избавитеља. Жртва хвале прославља Мене, и то је пут, којим ћу му показати спасење Моје.

Псалам 50.
Помилуј ме, Боже, по великој милости Својој и по мноштву доброте Своје очисти безакоње моје. Најпре опери ме од безакоња мога и од греха мога очисти ме. Јер ја знам безакоње своје, и грех је мој стално преда мном. Теби јединоме сагреших, и зло пред Тобом учиних, да би се оправдао у речима Својим и да би победио кад будеш судио. Гле, у безакоњима зачет сам, и у гресима роди ме мати моја. Јер гле, истину волиш, и јављаш ми непознатости и тајне мудрости Своје. Покропи ме исопом, и очистићу се; опери ме, и постаћу бељи од снега. Дај ми да чујем радост и весеље, да се обрадују кости понижене. Одврати лице Своје од грехова мојих, и сва безакоња моја очисти. Срце чисто саздај у мени, Боже, и дух прав обнови у нутрини мојој. Не одбаци ме од лица Твога, и Духа Твога Светога не одузми од мене. Подај ми радост спасења Твога, и духом владалачким учврсти ме. Научићу безаконике путевима Твојим, и безбожници к Теби ће се обратити. Избави ме од крви, Боже, Боже спасења мога, да се радује језик мој правди Твојој. Господе, отвори усне моје, и уста моја објавиће хвалу Теби. Јер да си хтео жртве, ја бих је принео; за жртве паљенице не мариш. Жртва је Богу дух скрушен; срце скрушено и смирено Бог неће презрети. По благости Својој, Господе, учини добро Сиону, и нека се подигну зидови Јерусалимски. Онда ће Ти бити миле жртве правде, приноси и свепаљенице; тада ће узносити на жртвеник Твој теоце.

С л а в а:

Псалам 51.
Што се хвалиш у злоби, силниче? Безакоње чиниш сваки дан? Неправду је измислио језик твој, и њиме, као бритвом изоштреном, учинио си превару. Више волиш зло него добро, неправду више него да говориш правду. Ти волиш све речи потопне, језик лажљив! Ради тога Бог ће те разрушити до краја: истргнуће те, и преселити из стана твога, и корен твој из земље живих. Видеће праведници и побојаће се, и насмејаће се њему, и рећи: гле човека, који није поставио Бога за помоћника себи, него се уздао у величину богатства свога, и осилио у сујети својој. А ја, као маслина плодна у дому Божјем, уздаћу се у милост Божију на век и на век века. Тебе ћу хвалити до века за сва добра; и држаћу се имена Твога, јер је добро пред Твојим угодницима.

Псалам 52.
Рече безуман у срцу своме: нема Бога. Покварили се и огадили у безакоњима, нема тога који добро твори. Бог с неба погледа на синове човечије, да види има ли који разуман или да тражи Бога. Сви скренули, сви су неваљали, нема тога који чини добро, нема ни једнога. Зар неће познати себе сви који чине безакоње, који једу народ мој као хлеб да једу: они Господа не призваше. Обузе их страх тамо где страха нема: јер Бог расипа кости човеко-угодника: постидеше се, јер их је Бог понизио. Ко ће дати са Сиона спасење Израиљево? Када Бог поврати заробљени народ Свој, радоваће се Јаков и веселиће се Израиљ.

Псалам 53.
Боже, именом Својим спаси ме, и силом Својом суди ми! Боже, услиши молитву моју, чуј речи уста мојих. Јер туђинци устали на мене, и силници траже душу моју; а нису поставили Бога пред собом. Али гле, Бог ми помаже, и Господ је заступник душе моје. Обратиће зло на враге моје, истином Својом истребиће их. Радо ћу принети жртву Теби: прославићу име Твоје, Господе, јер је добро; јер Ти ме избављаш из сваке невоље, и на враге моје гледа око моје.

Псалам 54.
Саслушај, Боже, молитву моју, и не презри мољење моје; припази на мене, и услиши ме; растужих се у размишљању свом, и смутих се од гласа непријатеља и од пакости грешника; јер намерише на-ме безакоње, и у гњеву гоне ме. Срце моје смути се у мени, и страх смртни спопаде ме; страх и трепет дође на-ме, и тама покри ме. И рекох: ко ће ми дати крила као у голуба, па да полетим и починем? Ево, удаљих се бежећи, и настаних се у пустињи. Чеках Бога који ме спашава од малодушности и од буре. Потопи, Господе, и раздели језике њихове, јер видех безакоње и против-речење у граду; дању и ноћу обилазе га по зидинама његовим; и безакоње и мука у њему су, и неправда; и са улице његове не одлази превара и грабеж. Јер да је се непријатељ наругао мени, то бих претрпео; и да ме је ненавидник мој нагрдио, од њега бих се сакрио. Него ти, човече једнодушни, владару мој и знанче мој, који си заједно са мном хлеб јео, и у дом Божји једномишљено ходисмо. Нека дође смрт на њих, и нека живи сиђу у ад; јер је лукавство у становима њиховим, посред њих. А ја завапих Богу, и Господ ме услиши. Увече и ујутро и у подне казујем и јављам, и услишиће глас мој. Избавиће миром душу моју од оних што ми се приближују, јер их је много против мене. Услишиће Бог и понизиће их, Бог који је пре векова! јер у њих нема промене, и не боје се Бога. Пружио је руку Своју да им узврати, јер оскрнавише завет Његов. Разделише се од гњева лица Његова, али срцем су близу; речи су им блаже од уља, а оне су стреле. Пребаци на Господа бригу своју, и Он ће те одхранити: неће дати до века праведнику да посрне. Али Ти ћеш их, Боже, свалити у јаму погибељи; људи крвници и варалице неће доживети ни половину дана својих; а ја ћу се, Господе, у Тебе уздати.

С л а в а:

Катизма 8.

Псалам 55.
Помилуј ме, Боже, јер ме погази човек-враг; вас-дан ратујући измучи ме. Газише ме врази моји вас-дан, јер су многи који ме нападају с висина. Дању се не бојим, и ја се у Тебе уздам. Богом похваљујем речи своје; у Бога се уздам, не бојим се: шта ће ми учинити тело? Вас-дан речи мојих гнушају се; што-год мисле, све мени о злу. Заседну и сакрију се, и пазе за петама мојим, као што потрпех душом својом. Натоварени толиким злочинима, да ли ће избећи казну? За ништа ћеш их одгурнути, у гњеву ћеш народе оборити. Боже, живот мој објавих Теби: поставио си сузе моје пред Тобом, као и у обећању Твоме. Нека се врате врази моји натраг кад-год Тебе призовем; ево познах, да си Ти Бог мој. Богом ћу похвалити глагол; Господом ћу похвалити реч. У Бога се уздам, не бојим се; шта ће ми учинити човек? У мени су, Боже, молитве, које ћу оддати хвали Твојој; јер си избавио душу моју од смрти, очи моје од суза, и ноге моје од спотицања: да бих угађао Господу у светлости живих.

Псалам 56.
Помилуј ме, Боже, помилуј ме; јер се у Тебе узда душа моја, и под сенку крила Твојих склањам се док не прође безакоње. Призивах Бога Вишњега, Бога који ми добро чини. Посла с неба помоћ и спасе ме, и посрами оне који ме газише; посла Бог милост Своју и истину Своју, и избави душу моју од среди лавића: заспах смућен; зуби су њихови копља и стреле, и језик њихов мач оштар. Вазнеси се на небеса, Боже, и по свој земљи слава Твоја! Спремише замку ногама мојим, и погурише душу моју; ископаше пред лицем мојим јаму, и сами падоше у њу. Готово је срце моје, Боже, готово је срце моје: певаћу и појаћу у слави мојој. Устани, славо моја, устани, псалтиру и гусле: устаћу рано. Хвалићу Те, Господе, по народима, и певаћу Ти по племенима, јер је велика до небеса милост Твоја, и до облака истина Твоја. Вазнеси се на небеса, Боже, и по свој земљи слава Твоја!

Псалам 57.
Ако дакле заиста правду говорите, право судите, синови човечији? Јер у срцу безакоње чините на земљи, и руке ваше плету неправду. Од самог рођења застранише грешници, заблудише од утробе материне, говорише лажи. У њима је јарост као у змије, као у глуве аспиде, која затискује уши своје, која не чује гласа бајача, да се обаје обајана од мудрога. Бог им је поломио зубе у устима њиховим; Господ је поломио чељусти лавова! Прођу као вода што протиче, напрегну лук свој док не изнемогну. Као восак растопљен одузму се; паде огањ на њих и не видеше сунца. Пре но што осети трње њиховог жбуна, као живе, као у гњеву прогута их. Веселиће се праведник кад види освету, опраће руке своје у крви грешника. И рећиће човек: ако дакле има награда праведнику, дакле има Бога који суди њима на земљи!

С л а в а:

Псалам 58.
Отми мене од непријатеља мојих, Боже, и од оних, што устају на мене, избави ме. Избави ме од оних, што чине безакоње, и од људи крвника спаси ме. Јер ево, уловише душу моју, нападоше на мене силници; а нити је безакоње моје, нити грех мој, Господе. Без безакоња ходих и исправљах: устани и изађи у сусрет мени, и види. И Ти, Господе Боже над војскама, Боже Израиљев, види да обиђеш све народе, и да не пожалиш све који чине безакоње. Поврате се увече, лају као гладни пси и обилазе град. Ево, они злорече устима својим, и мач им је под уснама, јер кажу: ко ће чути? Али Ти ћеш их, Господе, исмејати, и посрамићеш све народе. А ја ћу сачувати снагу своју за Тебе, Боже, јер си Ти заступник мој. Бог мој, милост Његова пресреће ме, Бог мој, милост ми показује пред непријатељима мојим. Немој их побити, да не би некад народ заборавио закон Твој; расточи их силом Својом и обори их, Господе, заштитниче мој. За грехе уста њихових, за речи усана њихових, нека ухваћени буду у гордињи својој; а од клетве и лажи објавиће се на кончини, у гњеву кончине, и неће постојати; па ће сазнати да Бог влада над Јаковом и над крајевима земље. Поврате се увече, и лају као гладни пси, и обилазе град. Они се разиђу да једу; па ако се не насите, онда ропћу. А ја певам о сили Твојој, и радујем се јутром о милости Твојој; јер си био заступник мој и уточиште моје у дан невоље моје. Ти си помоћник мој, Теби појем; јер си Ти, Бог заступник мој, Боже мој, милост моја!

Псалам 59.
Боже, одбацио си нас и оборио си нас, разгневио си се и пожалио си нас. Потресао си земљу и смутио си је: исцели скрушења њена, јер се пољуља. Показао си људима Својим љуту невољу, напојио си нас вином умиљења. Онима, који Те се боје, дао си знак, да избегну од лица лука. Да би се избавили љубимци Твоји, спаси десницом Својом, и услиши ме. Бог рече у светињи Својој: обрадоваћу се и разделити Сихем, и долину ћу скинија размерити. Мој је Галад, и мој Манасија, и Јефрем је крепост главе моје, Јуда цар мој. Моав посуда наде моје, на Идумеју пружам обућу Своју: мени се туђинци покорише! Ко ће ме увести у утврђени град? или ко ће ме одвести до Идумеје? Нећеш ли Ти, Боже, који си нас одбацио? и нећеш ли изаћи, Боже, с војскама нашим? Дај нам помоћ у невољи, јер је сујетно спасење човечје. Са Богом ћемо учинити силу, и Он ће поразити непријатеље наше.

Псалам 60.
Услиши, Боже, мољење моје, припази на молитву моју. Са крајева земље повиках к Теби, кад клону срце моје: и Ти си ме на стену уздигао, повео си ме, јер си био поуздање моје, тврди заклон од лица вражја. Настанићу се у стану Твоме на векове, сместићу се под окриље крила Твојих. Јер си Ти, Боже, услишио молитве моје: дао си достојање онима који поштују име Твоје. Дане на дане цару ћеш додати, и године његове продужити у поколења и поколења. Пребиваће на век пред Богом; милост и истину Његову ко ће исказати? Тако ћу певати имену Твоме на век века, и приносити молитве моје свакога дана.

С л а в а:

Псалам 61.
Неће ли се Богу покорити душа моја? јер од Њега је спасење моје! јер Он је Бог мој и Спас мој, заступник мој: нећу посрнути више. Докле ћете нападати на човека? Сви ви хоћете да га оборите као зид накривљен и као ограду заваљену. Ипак се договорили да цену моју одбаце: и трче жедни зла; устима својим благосиљају, а срцем својим проклињу. А ти, душо моја, Богу се покори; јер од Њега је трпљење моје. Јер Он је Бог мој и Спас мој, заступник мој: нећу посрнути. У Богу је спасење моје и слава моја; Бог је помоћ моја, и нада је моја на Бога. Уздајте се у Њега, сви народи, изливајте пред Њим срца своја; јер је Бог помоћник наш! Ипак су сујетни синови човечији, лажљиви су синови човечији у мерилима, спремни су на неправду: сви су они од сујете. Не уздајте се у неправду и не желите грабеж; богатство ако тече, не прилагајте срца. Једном је рекао Бог, ово сам двоје чуо: да је сила Божија, и Твоја је, Господе, милост: јер ћеш Ти дати свакоме по делима његовим.

Псалам 62.
Боже, Боже мој, к Теби јутрењујем; зажедне за Тобом душа моја; колико много за Тобом тело моје у земљи пустој и непроходној и безводној. Тако се у светињи јавих Теби да видим силу Твоју и славу Твоју. Јер је милост Твоја боља од живота: усне моје хвалиће Тебе. Тако ћу Те благосиљати у животу своме, и у име Твоје подизати руке своје. Нека се као салом и машћу испуни душа моја, и са радосним уснама хвалиће Те уста моја. Кад-год се опомињем Тебе на постељи својој, јутром размишљам о Теби. Јер Ти си био помоћник мој, и под окриљем крила Твојих радујем се. Приону душа моја уз Тебе: и мене прихвати десница Твоја. А они у сујети тражише душу моју: они ће отићи у преисподњу земље; предаће се у руке мача и биће плен лисицама. А цар ће се веселити о Богу; хвалиће се сваки који се куне Њиме: јер се заградише уста онима што говоре неправедно.

Псалам 63.
Боже, услиши глас мој, када Ти се молим; избави душу моју од страха вражја. Заклони ме од гомиле лукавих, од мноштва оних што чине неправду; што наоштрише као мач језике своје, натегоше лук свој, ствар горку, да устреле из потаје непорочнога: одједном ће устрелити њега и неће се побојати Бога. Утврдише међу собом договор лукави: казаше да сакрију замку, рекоше: ко ће их видети? Испиташе безакоње, ишчезоше испитивачи испитивања: приступа човек, и срце је дубоко. Али ће се Бог узвисити: стрелама дечјим бише рањени; и малаксаше на њих језици њихови; смутише се сви који их видеше; и побоја се сваки човек; и објавише дела Божија, и творења Његова разумеше. Веселиће се праведник у Господу, и уздаће се у Њега, и хвалиће се сви правични срцем.

С л а в а:

Катизма 9.

Псалам 64.
Теби приличи песма, Боже, на Сиону, и Теби се приноси молитва у Јерусалиму. Услиши молитву моју: к Теби ће доћи свако тело. Речи безаконика надвладаше нас, и Ти ћеш очистити грехе наше. Благо ономе, кога си изабрао и примио: настаниће се у дворовима Твојим: испунићемо се добрима дома Твога: свет је храм Твој, чудесан у правди. Услиши нас, Боже, Спаситељу наш, надо свих крајева земље и народа преко мора далеко. Ти припремаш горе снагом Својом, силом си опасан; Ти смућујеш дубину морску, и хуку валова његових ко ће издржати? Смутиће се народи, и побојаће се од знамења Твојих они који живе на крајевима земље; јер исходе јутра и вечери украшаваш. Надгледаш земљу и заливаш је, и умножаваш богатства њена; река Божија пуни се водама, готовиш храну њима, јер такво је готовљење. Бразде њене напајаш, множиш жита њена, у кишним капљама весели се растиње. Благосиљаш круг године доброте Твоје; и поља Твоја пуне се богатства. Од пустиње постају плодна места, хумови се опасују радошћу. Одевају се овнови овчији, и долине умножавају пшеницу: све кличе и све пева.

Псалам 65.
Ускликните Господу, сви земљани, певајте имену Његовом, дајте славу хвали Његовој. Реците Богу: како су страшна дела Твоја! због велике силе Твоје ласкају Ти непријатељи Твоји. Сва земља нек се поклони Теби и нек пева Теби; нека пева имену Твоме, Вишњи! Ходите и видите дела Божија, колико је страшан у саветима изнад синова човечијих. Он претвара море у суво, преко реке ће проћи ногама; онде ћемо се веселити о Њему. Он влада веком силом Својом, очи Његове гледају на народе: бунтовници, нека се не узносе у себи. Благосиљајте, народи, Бога нашега и разглашујте хвалу Његову. Он је даровао души нашој живот, и није дао да посрну ноге наше. Јер Ти си нас опробао, Боже, претопио си нас као сребро што се претапа. Увео си нас у замку, метнуо си бреме на плећа наша. Навео си људе на главе наше: прођосмо кроз огањ и воду, и извео си нас на одмор. Ућићу у дом Твој са жртвама паљеницама: да оддам Теби молитве моје, које изрекоше усне моје, и изговорише уста моја у невољи мојој. Жртве паљенице да принесем Теби са кадом и овновима, да принесем Теби теоце са јарићима. Ходите, слушајте, сви који се Бога бојите, и казаћу вам све што је учинио души мојој. К Њему повиках устима својим и језиком својим прославих Га. Неправду ако сам видео у срцу своме, онда нека не услиши мене Господ. И зато ме Бог услиши, и припази на глас мољења мога. Нека је благословен Бог, који не уклони молитву моју, и милост Своју од мене!

Псалам 66.
Боже, пожали нас и благослови нас, просветли нас лицем Својим и помилуј нас; да би се знао на земљи пут Твој, по свима народима спасење Твоје. Нека Те славе народи, Боже, нека Те хвале сви народи! Нек се веселе и радују племена, јер судиш народима праведно, и племенима на земљи управљаш. Нека Те славе народи, Боже, нека Те хвале сви народи! Земља даје плод свој: благослови нас, Боже, Боже наш! Благослови нас, Боже, и да се боје Њега сви крајеви земаљски.

С л а в а:

(Нека се исповеде Теби сви народи, Боже. Ово: исповедање, - то је као кад деца говоре учитељу шта су научила и искрено говоре све што знају о Богу, о себи и о творевини Божјој.)

Псалам 67.
Нека васкрсне Бог, и нека се расеју непријатељи Његови! И нека беже од лица Његова они што Га мрзе! Нека ишчезну као што ишчезава дим; као што се топи восак од лица огња, тако да изгину грешници од лица Божија. А праведници нек се веселе, нек се радују пред Богом, нек се наслађују у весељу! Певајте Богу, појте имену Његовом, равните пут Томе који је кренуо на запад: Господ је име Њему; и радујте се пред Њим. Нека се помету од лица Његова, Оца сирочади и бранитеља удовица: Бог је у светом месту Свом. Бог усељава једномишљене у дом, изводећи оковане мужанством, тако исто и бунтовнике што живе у гробовима. Боже, кад си Ти ишао пред Својим народом, кад си Ти пролазио кроз пустињу, земља се затресла, јер и небо је прокапало од лица Бога Синајина, од лица Бога Израиљева. Ти шаљеш обилну кишу, Боже, наслеђу Твоме; оно је било изнемогло, а Ти си га укрепио. Стада Твоја бораве на њему, по доброти Твојој спремио си сиромаху, Боже. Господ даје благовесницима реч благодатну са великом силом. Цар над војскама вољеног народа Свога, заповедио је да се ради лепоте дома подели плен. Када заспите усред горе, она је као крила голубице посребрена, и као плећа њена позлаћена златом. Када Наднебески Цар раздели цареве на њој, забелиће се снег на Селмони. Гора Божија гора је богата, гора усирена, гора богата. Зашто завидљиво гледате, горе усирене, на гору коју је Бог изабрао да станује на њој? јер Господ ће боравати на њој до краја. Кола Божија безбројна су, хиљаде гозбаша: међу њима је Господ на Синају, у светињи. Ти си изашао на висину, запленио си плен, узео си на дар људе; па и непокорни, да би се настанили. Нека је благословен Господ Бог, нека је благословен Господ из дана у дан: да нам да напредак Бог спасења наших. Бог је наш Бог да спашава; и Господња, Господња су исходишта смрти. Али Бог сатире главе непријатеља Својих, и космато теме оних што ходе у гресима својим. Господ рече: од Васана има да обратим, да обратим у дубине морске. Тако да ти огрезне нога твоја у крви, језик паса твојих од непријатеља од њега. Виђена бише путовања Твоја, Боже, путовања Бога мојега Цара, који је у светињи. Напред иђаху кнезови близу певача, између дева са тимпанима. У црквама благосиљајте Бога, Господа са извора Израиљевих! Онде је Венијамин најмлађи сав у усхићењу, кнезови Јудини, владари њихови; кнезови Завулонови, кнезови Нефталимови. Заповеди, Боже, силом Својом; утврди, Боже, ово што си учинио међу нама! У цркви Твојој, у Јерусалиму, цареви ће Ти приносити дарове. Запрети зверовима из мочваре, чопору бикова међу јуницама народним, да се затворе они што су искушани сребром: расточи народе који желе ратове. Доћиће молитвеници из Египта, Етиопија ће пружити руке своје к Богу. Царства земаљска, певајте Богу, појте Господу који се узнео на небо небеса на истоку! ево даће гласу Своме глас силе. Дајте славу Богу; велељепота је Његова над Израиљем и сила Његова на облацима. Диван је Бог у Светима Својим, Бог Израиљев! Он даје силу и крепост народу Своме. Нека је благословен Бог!

С л а в а:

Псалам 68.
Спаси ме, Боже, јер дођоше воде до душе моје! Пропадам у муљу дубине, где нема живота; тонем у дубину морску и вали ме потапају. Изнемогох вичући, промуче грло моје, очи ми ишчезоше очекујући Бога мојега. А оних, што ме мрзе ни за што, има више него косе на глави мојој; осилише се врази моји, који ме гоне неправедно: што нисам грабио, тада сам враћао. Боже, Ти знаш безумље моје и прегрешења моја од Тебе се не утајише. Немој да се постиде због мене они који се држе Тебе, Господе, Господе над војскама! нити да се посраме због мене они који Те траже, Боже Израиљев! Јер Тебе ради подносим брукање, и стид покрива лице моје. Постао сам туђин браћи својој, и странац синовима матере своје. Јер ревност за дом Твој изједе ме, и брукања оних што Тебе брукају падају на мене. И покривам постом душу своју, и то је за бруку мени; и узех кострет себи за одело, и бивам им за причу. О мени се разговарају седећи на вратима, и о мени певају пијући вино. А ја са молитвом својом к Теби, Боже: време је за добру вољу, Боже; по великој милости Својој услиши ме, у истини спасења Твога. Спаси ме од блата, да не потонем; да се избавим од ненавидника својих и од дубоких вода. Да ме не потопи бура водена, нити да ме прогута дубина, нити да ждрело склопи нада мном уста своја. Услиши ме, Господе, јер је блага милост Твоја; по великом милосрђу Свом погледај на мене. Не одвраћај лице Своје од раба Свога, јер се мучим, брзо услиши ме! Припази на душу моју и избави је; ради непријатеља мојих избави мене. Јер Ти знаш бруку моју и стид мој и срамоту моју; пред Тобом су сви гонитељи моји. Брукање очекиваше душа моја, и јадање; и чеках да се неко сажали, али не беше га; да ме неко утеши, али не нађох га. И дадоше Ми жуч да једем и у жеђи Мојој напојише Ме оцтом. Нека трпеза њихова буде замка пред њима, и казна и саблазан. Нека им се помраче очи да не виде, и леђа им погури за увек. Излиј на њих гњев Свој, и јарост гњева Твога нека их постигне! Стан њихов нека опусти, и у насељима њиховим нека не буде житеља. Јер кога си Ти поразио, они тога прогоне, и додају на бол ранама мојим. Додај на њих кривицу за кривицом, и да не уђу у правду Твоју. Нека буду избрисани из књиге живих, и са праведнима да не буду записани. А ја сам сиромах и болан; спасење Твоје, Боже, нека ме заступи. Хвалићу име Бога мојега у песми, величаћу Га у похвали; и то ће бити Богу милије од младог телета с роговима и папцима. Нека виде сиромаси и нек се радују. Потражите Бога, и оживеће душа ваша. Јер Бог чује сиромахе и сужње Своје не презире. Нека Га хвале небеса и земља, море и све што у њему гамиже! Јер ће Бог спасити Сион, и сазидаће се градови Јудејски; и настаниће се тамо, и наследиће га; и потомство раба Твојих владаће њиме и обитаваће у њему они који љубе име Твоје.

Псалам 69.
Боже, на помоћ моју припази; Господе, похитај да ми помогнеш! Нек се постиде и посраме они што траже душу моју! Нек се врате натраг и постиде они што ми желе зла! Нека се врате одмах осрамоћени они што ми говоре: добро је, добро је! А нек се радују и веселе о Теби сви који Те траже, Боже, и нека свагда говоре: велики је Господ, - сви који воле спасење Твоје! А ја сам сиромах и убог, Боже, помози ми! Ти си помоћник мој и избавитељ мој, Господе, не закасни!

С л а в а:

Катизма 10.

Псалам 70.
У Тебе се, Господе, уздам, да се не постидим до века. Правдом Својом избави ме, и изведи ме; приклони к мени ухо Своје, и спаси ме! Буди ми Бог заштитник и утврђено место где бих се спасао, јер си Ти тврђава моја и уточиште моје. Боже мој, избави ме из руку грешника, из руку безаконика и насилника. Јер си Ти, Господе, поуздање моје, Господе, Ти си надање моје од младости моје. Тебе се чврсто држим од рођења свога, од утробе матере моје Ти си мој покровитељ: Ти си моја песма свагда. За многе сам постао чудо, али Ти си помоћник мој крепак. Нека уста моја буду пуна хвале, тако да певам славу Твоју, вас-дан велељепије Твоје. Немој ме одбацити у време старости, кад ме изда снага моја, немој ме оставити! Јер врази моји говоре мени, и они, што вребају душу моју, договарају се заједно, говорећи: Бог га је напустио: гоните га, и ухватите га, јер нема избавитеља. Боже мој, не удаљуј се од мене; Боже мој, похитај ми у помоћ! Нек се постиде и ишчезну они, што клевећу душу моју; нека спопадне стид и срам оне, који траже зла мени! А ја ћу се свагда у Тебе уздати, и прилагати хвале Теби. Уста моја оглашаваће правду Твоју, сваки дан спасење Твоје: јер не знам књижевни говор. Ућићу у сили Господњој; и спомињаћу, Господе, само Твоју правду. Боже мој, како си ме учио од младости моје, и до сада јављам чудеса Твоја. И све до старости и престарења, Боже мој, немој ме оставити, док не објавим мишицу Твоју свом поколењу које долази, силу Твоју и правду Твоју, Боже, све до највиших висина, које си ми учинио величине. Боже, ко је као Ти? Колике си ми показао невоље многе и љуте? али преокренувши оживео си ме, и из бездана земаљских извадио си ме. Умножио си на мени величанство Твоје, и преокренувши утешио си ме, и из бездана земаљских опет извео си ме. И ја ћу Те славити по народима, Господе, уз звуке псалтира опеваћу истину Твоју, Боже, појаћу Теби са харфом, Свече Израиљев! Радоваће се усне моје кад певам Теби, и душа моја коју си избавио; а још и језик мој сваки дан поучаваће се правди Твојој, кад се постиде и посраме они што траже зла мени.

Псалам 71.
Боже, дај цару суд Твој и правду Твоју сину цареву: да суди људима Твојим по правди, и сиромасима Твојим по правици. Нека горе донесу мир народу, и брегови правду. Он ће судити сиромасима у народу, и спасити синове убогих, а клеветника ће понизити. И пребиваће са сунцем, и пре месеца од поколења до поколења. Има сићи као роса на руно, и као капље што капљу на земљу. Засијаће у дане његове правда са изобиљем мира, док се не одузме месец. И владаће од мора до мора, и од река до крајева васељене. Пред њим ће се поклонити Етиопљани, и непријатељи његови прах ће лизати. Цареви тарсијски и острвљани донеће му дарове, цареви Арабије и Саве принеће му дарове. И клањаће се њему сви цареви земаљски, сви народи служиће њему. Јер је избавио сиромаха из руку силника, и убога који немаше помоћника. Поштедеће сиромаха и убога, и душе ће убогих спасити. Од глобе и од неправде избавиће душе њихове, и биће поштовано име његово пред њима. И живеће, и даће му се од злата Арабијска; и молиће се за њега свагда, сваки дан благосиљаће га. Биће пшенице у изобиљу на земљи по врховима горским, узвишаваће се изнад Ливана плод њихов, и по градовима цветаће људи као трава земаљска. Биће име његово благословено у векове; пре сунца пребива Име Његово; и благословиће се у њему сва племена земаљска, сви ће га народи звати блаженим. Нека је благословен Господ, Бог Израиљев, који једини чини чудеса! И нека је благословено име Славе Његове на век и на век века; и испуниће се славе Његове цела земља. Амин и Амин.

С л а в а:

Псалам 72.
Како је добар Бог Израиљев онима који су правога срца! А мени у мало не поклекнуше ноге, у мало се не пролише стопе моје. Јер се расрдих на безаконике, мир грешника гледајући. Јер не знају за муке смртне, и тело њихово не зна за болове. На радовима људским нема их, и са људима неће да се муче. Зато их држи гордост њихова до краја, обучене у неправду и безбожност своју. Као из сала изађе неправда њихова, па пређе у љубав срца. Измислише и говорише у лукавству, високо говорише о неправди. Уста своја дигли су у небеса, и језик њихов пређе по земљи. Зато ће се људи Моји обратити овамо, и дани испуњени ће се наћи у њима. И рекоше: како ће сазнати Бог? и зар Свевишњи то зна? Ето, ови грешници и гозбаши на век држе богатство. И рекох: еда узалуд исправљам срце своје, и умивам са невинима руке своје. И примам тугу сваки дан, и укор свој свако јутро! Да сам рекао: казаћу тако: ево, роду синова Твојих преступих. И подузех да разумем ово; али то беше тешко за мене. Док нисам ушао у светилиште Божије и разумео послетке њихове. Ипак, за преваре њихове нанео си им зла: оборио си их кад се погордише! Како опустеше: одједном ишчезоше, погибоше за безакоње своје. Као сан кад се човек пробуди, Господе, тако ћеш у Свом граду учинити ништавним њихове ликове. Јер се срце моје разгорело, и бубрези се моји изменили, и ја ништавни не разумех: као живинче бејах пред Тобом. Али ја сам свагда са Тобом: Ти си ми укрепио десну руку, и саветом Својим водио си ме, и са славом примио си ме. Јер шта бих имао на небу? и осим Тебе шта бих хтео на земљи? Ишчезе срце моје и тело моје: Ти си Бог срца мога, Ти си част моја, Боже, до века! Јер ево, погинуће они који се удаљују од Тебе; истребићеш све који заблуђују од Тебе. А мени је добро прилепљивати се Богу, полагати на Господа надање своје, и оглашавати све хвале Твоје на вратима кћери Сиона.

Псалам 73.
Зашто си нас, Боже, одбацио до краја; зашто се разгневи јарост Твоја на овце паше Твоје? Опомени се сабора Свога, кога си стекао испрва, и искупио га Себи у наследну државу, ову гору Сион, на којој си се настанио. Подигни руке Своје на њихову гордињу на крају, за сва зла што учини непријатељ у светињи Твојој. Ликују ненавидници Твоји усред празника Твога; постављају знамења своја, знамења и не познају. Као у заносу превише, као у шуми дрвећа секирама посекоше двери његове, и сечивом и брадвом разрушише њега. Огњем спалише Светилиште Твоје на земљи, оскрнавише скинију имена Твога. Рекоше у срцу своме сродинице њихове заједно: ходите да прекинемо све празнике Божије на земљи! Знамења њихова не видимо, нема више ни пророка, и за нас неће више знати. Докле, Боже, да брука непријатељ; да раздражује противник име Твоје до краја? Зашто устављаш руку Своју и десницу Своју? Хоћеш ли је пружити из недара Својих на крају? А Бог, Цар наш, пре векова спремио је спасење усред земље! Ти си силом Својом утврдио море, Ти си сатро главе аждајама у води. Ти си размрскао главу аждаје, и дао је за јело људима Етиопским. Ти си растргао изворе и потоке: Ти си исушио реке Итамске. Твој је дан и Твоја је ноћ, Ти си уредио светила и сунце. Ти си поставио све границе земљи: лето и пролеће, Ти си установио. Опомени се тога: непријатељ брука Господа, и народ безумни хули на име Твоје. Не дај зверима душу која се исповеда Теби, душе убогих Твојих не заборави до краја! Погледај на завет Свој, јер су сви помрачени крајеви на земљи пуни домова безакоња. Смирениј нека се не врати посрамљен, сиромаси и убоги нека хвале име Твоје! Устани, Боже, брани парницу Своју; опомени се, како Те безумник брука сваки дан! Не заборављај глас молитвеника Твојих: гордиња ненавидника Твојих диже се свагда.

С л а в а:

Псалам 74.
Хвалићемо Тебе, Боже, хвалићемо Тебе, и призивати име Твоје. Казаћу сва чудеса Твоја. Кад буде време дошло, ја ћу судити по правди. Растопи се земља и сви житељи на њој, а Ја сам утврдио стубове њене. Рекох безаконицима: не преступајте закон, - и грешницима: не узносите рог. Не дижите у вис рог свој, и не говорите на Бога неправду. Јер помоћ неће доћи ни од истока, ни од запада, ни од пустињских гора; него је Бог судија: једнога понижује а другога узвишује. Јер је чаша у руци Господњој, вина нерастворена пуна густине, и преточио је из једне у другу; ипак се комина његова не одвоји: има да је испију сви грешници на земљи. А ја ћу се радовати до века, и певати Богу Јаковљеву; и све ћу рогове грешника сломити, и узвисиће се рог праведника.

Псалам 75.
Зна се у Јудеји за Бога, у Израиљу велико је име Његово. И беше у миру место Његово и станиште Његово на Сиону. Тамо је поломио силу лукова, оружје и мач и рат. Ти чудесно светлиш са гора вечних. Смутише се сви неразумни срцем; заспаше сном својим, и ништа не нађоше сви поседници богатства у рукама својим. Од претње Твоје, Боже Јаковљев, задремаше они што седе на коњима. Ти си страшан, и ко ће стати против Тебе, и одолети гњеву Твоме? С неба јављаш суд, земља дрхти и ћути, кад Бог устаје на суд, да спасе све кротке на земљи. Јер помишљање човечије исповеда се Теби, и останак помишљања празнује Теби. Помолите се, и оддајте славу Господу Богу нашем; сви који су око Њега принеће дарове Страшноме, који одузима духове кнезовима, Страшноме мимо царева земаљских.

Псалам 76.
Гласом својим ка Господу повиках, гласом својим ка Богу, и Он ме услиши. У дан невоље своје потражих Бога, рукама својим ноћу пред Њим, и не преварих се; одби да се утеши душа моја. Споменух Бога и обрадовах се; удубих се у мисли и омалодуши дух мој. Претекоше страже очи моје: смутих се и не говорих. Размишљам о првим данима, и године вечне помињем и на томе се поучавам. Ноћу се удубљујем у мисли срцем својим, и тугује дух мој. Зар ће нас на векове одбацити Господ, и неће нас више волети? Или ће до краја милост Своју одсећи, скончати обећање из поколења у поколење? Да ли је Бог заборавио Своју милост, и у гњеву повукао милосрђе Своје? И рекох: сада почех разумевати да је ово за мене промена деснице Вишњега! Опомињем се дела Господњих, спомињем од почетка чудеса Твоја, и поучавам се у свима делима Твојим, и о намерама Твојим размишљам. Боже, у светињи је пут Твој: ко је Бог тако велик као Бог наш? Ти си Бог који чини чудеса: Ти си показао силу Своју међу народима; мишицом Својом избавио си народ Свој, синове Јаковљеве и Јосифове. Видеше Те воде, Боже, видеше Те воде и устрепташе, пометоше се бездне, силна хука од вода; облаци су загрмели, и стреле Твоје пролећу. Глас грома Твога одјекиваше свуда унаоколо; муње Твоје осветлише васељену, земља се пољуља, и дрхташе. По мору су путеви Твоји, и стазе Твоје по великим водама, и трагови Твоји не познају се. Водио си људе Своје као овце руком Мојсијевом и Ароновом.

С л а в а:

Катизма 11.

Псалам 77.
Пазите, људи Моји, на закон Мој, приклоните ухо своје к речима уста Мојих. Отворићу у причама уста Своја, пројавићу загонетке испрва. Оно што смо чули и дознали, и што нам казаше Оци наши, не утајише то од деце своје у потоњем нараштају, објављујући славу Господњу и силу Његову и чудеса која је учинио. Он подиже сведочанство у Јакову, и закон постави у Израиљу, за које заповеди оцима нашим да то предају синовима својим; да би знао потоњи нараштај, деца која се рађају, па и они да би устали и казивали то својој деци. Да полажу на Бога надање своје, и да не заборављају дела Божија и заповести Његове да држе; да не буду као очеви њихови, род груб и непокоран, род који не исправи срце своје, и не увери с Богом дух свој. Синови Јефремови, вешти стрелци да затежу лук, вратише се натраг у дан рата; не сачуваше завет Божији, и по закону Његовом не хтеше ходити. И заборавише доброчинства Његова и чудеса која им је показао; пред оцима њиховим како учини чудеса у земљи Египатској, на пољу Танејском. Раздвоји море и проведе њих, постави воде као мех; и води их дању облаком, а преко ноћи светлошћу огња. Расече стене у пустињи и напоји их као из великог бездана; и изведе воду из стене и потекоше воде као реке. Али они су наставили да греше Њему, и огорчили су Свевишњега у пустињи. И кушали су Бога у срцима својим, тражећи јела по вољи својој; и клеветали су на Бога и рекли: може ли Бог зготовити трпезу у пустињи? пошто удари у стену и потече вода и потоци набујаше; може ли и хлеба дати, или зготовити трпезу народу Своме? И Господ чу ово и презре их, и огањ се разгоре на Јакова, и гњев се подиже на Израиља; јер не вероваше Богу нити се уздаше у спасење Његово. Тада заповеди облацима одозго, и отвори врата небеска, и пусти те им падаше мана за јело и хлеб небески даде им; хлеб анђелски једе човек, посла им јела до ситости. Подиже небом јужни ветар и наведе силом својом југо-западни ветар; и као прахом засу их месом, и као песком морским птицама крилатим; и попадаше посред логора, око шатора њихових, па једоше до пуне ситости, и даде им што су желели, није им остала жеља неиспуњена. Али док им храна још беше у устима, гњев се Божији подиже на њих, и поби већину од њих, и изабране Израиљце обори! И преко свега тога још су сагрешили, и нису веровали чудесима Његовим; и пусти те дани њихови пролазише узалуд, и године њихове са муком. Кад их убијаше, тада Га тражаху и обраћаху се, и јутрењеваху к Богу; и опомињаху се да им је Бог помоћник, и Бог Свевишњи да им је избавитељ. И заволеше Га устима својим, и језиком својим слагаше Му; и срце им не беше право са Њим, нити беху верни завету Његовом. Али Он је милосрдан, и опраштао је грехе њихове и није их убијао, него се често уздржавао од јарости Своје, и није подизао сав гњев Свој. И опомињао се да су тело, дух који ходи и не окреће се. Колико Га пута огорчише у пустињи, и прогневише Га у земљи безводној! И преокретали се и кушали су Бога, и срдили Свеца Израиљевог. И нису се опомињали руке Његове, и онога дана када их избави из руке угњетача, кад постави знаке Своје у Египту и Своја чудеса на пољу Танејском. Он претвори у крв реке њихове и изворе њихове, да не могоше пити; посла на њих бубине да их уједају, и жабе да их море. И пусти медљику на летину њихову, и муку њихову даде скакавцима. Винограде њихове поби градом и смокве њихове сланом. И предаде граду стоку њихову и имање њихово огњу; посла на њих огњени гњев јарости Своје, јарост и гњев и муку, послање кроз анђеле љуте. Учини стазу гњеву Своме, и не поштеде од смрти душе њихове, и стоку им предаде помору. И поби све првенце у земљи Египатској, првине од свакога труда у насељима Хамовим. И подиже људе Своје као овце, и поведе их као стадо преко пустиње. И води их поуздано, и они се не бојаше, а непријатеље њихове покри море. И доведе их на гору светиње Своје, на ову гору, коју задоби десница Његова. И одагна испред лица њиховог народе; и коцком раздели им наслеђе, и по насељима њиховим настани племена Израиљева. Али они су и даље кушали и срдили Бога Свевишњега, и сведочанства Његова нису чували. И одвратили се и одвргли као и очеви њихови, превратили се у искривљен лук; и прогневили Га хумкама својим и киповима својим раздражили Га. А Бог чу и презре, и понизи веома Израиља. И одбаци скинију Силомску, скинију у којој обитаваше међу људима. И предаде у ропство крепост Њихову, и лепоту њихову у руке непријатељима. И предаде мачу народ свој, и наслеђе своје презре. Младиће њихове поједе огањ, а девојке им се не удаваше. Свештеници њихови падоше од мача, и удовице њихове неће бити уплакане. Најпосле, као од сна пробуди се Господ, као јунак савладан од вина; и одби натраг непријатеље Своје, вечној срамоти предаде их. И одбаци скинију Јосифову и племе Јефремово не изабра; него изабра племе Јудино, гору Сион, коју заволе. И сагради као једнорога Светилиште своје, и утемељи га на земљи до века! И изабра Давида раба Свога, и узе га од стада овчијих, од оваца дојилица узе га да буде пастир Јакову, рабу Његовом, и Израиљу, наследству Његовом. И био им је пастир незлобивим срцем својим, и водио их је разумним рукама својим.

С л а в а:

Псалам 78.
Боже, незнабожци заузеше наслеђе Твоје, оскрнавише свети храм Твој; претворише Јерусалим у развалине, трупове раба Твојих дадоше за јело птицама небеским, тела угодника Твојих зверима земаљским. Пролише крв њихову као воду око Јерусалима, и не беше нико да погребе. Постали смо брука суседима нашим, потсмех и поруга онима око нас. Докле ћеш се, Господе, гневити до краја, ревност Твоја пламтети као огањ? Излиј гњев Твој на народе који Те не знају, и на царства која не призивају име Твоје. Јер поједоше Јакова, и место су Његово опустошили. Не помињи пређашња безакоња наша, него брзо да нас сретне милосрђе Твоје, Господе, јер смо веома осиромашили. Помози нам, Боже, Спаситељу наш, ради славе имена Твога! Господе, избави нас и избриши грехе наше ради имена Твога! Да некад не кажу незнабошци: где је Бог њихов? И да се покаже међу незнабошцима пред очима нашим освета за проливену крв раба Твојих! Нек изађу преда Те' уздаси сужњева окованих, силом мишице Своје укрепи синове умртвљених. Седмоструко врати у недра суседима нашим брукање њихово, којим брукаше Тебе, Господе! А ми народ Твој, и овце паше Твоје славићемо Те, Боже, до века, у поколења и поколења јављаћемо хвалу Твоју.

Псалам 79.
Пастире Израиљев, пази, Ти који водиш Јосифа као овча; Ти који седиш на Херувимима, јави се! пред Јефремом, и Венијамином, и Манасијом подигни силу Своју и дођи да нас спасеш. Боже, обрати нас, и нека засија лице Твоје, па ћемо се спасти. Господе, Боже над војскама, докле ћеш се гневити на молитву раба Твојих? Храниш нас хлебом сузним и појиш нас сузама по мери. Поставио си нас за против-речење суседима нашим, и непријатељи наши наругаше се нама. Господе, Боже над војскама, обрати нас, и нека засија лице Твоје, па ћемо се спасти! Из Египта Ти си пренео чокот, протерао си народе и њега засадио. Прокрчио си пут пред њим и засадио му корење, и испуни земљу. Његова сенка покри горе, и лозе његове кедрове Божије; пустио је до мора лозе своје и младаре своје све до река. Зашто си му развалио ограду, да га беру сви који пролазе путем? Шумски вепар меље га, и усамљени дивљак једе га. Боже над војскама, обрати се већ, и погледај с неба и види, и посети виноград овај, и саврши њега, кога је насадила Десница Твоја, и сина човечијег кога си укрепио Себи! Спаљен је огњем и раскопан, од претње лица Твога погибе. Нека буде рука Твоја над човеком деснице Твоје, и над сином човечијим кога си укрепио Себи! И ми нећемо одступити од Тебе, и Ти ћеш нас оживети, и призиваћемо име Твоје. Господе, Боже над војскама, обрати нас, и нека засија лице Твоје, па ћемо се спасти!

Псалам 80.
Радујте се Богу помоћнику нашему, покликните Богу Јаковљеву. Узмите псалам и дајте тимпан, псалтир красан са гуслама. Затрубите о новом месецу трубом, на свечани дан празника вашега. Јер је такав закон у Израиљу, и наредба од Бога Јаковљева. Ово постави за сведочанство Јосифу, кад је изашао из земље Египатске: чуо је језик кога није знао. Олакшао је бреме на леђима његовим, руке његове радише са котарицама. У невољи призивао си Ме, и избавих те; услишах те у потаји буре, опробах те на води против-речења. Слушај, народе Мој, хоћу да ти засведочим, Израиљу, ако хоћеш да Ме послушаш: да не буде у тебе нови бог, и да се не клањаш туђем богу. Јер Ја сам Господ Бог твој, Који сам те извео из земље Египатске: отвори своја уста и Ја ћу их напунити. Али народ мој не послуша гласа Мога, и Израиљ не обрати пажњу к Мени; и Ја их пустих на вољу срца њиховога, да пођу по својим намерама. А ако би Ме народ Мој послушао, ако би Израиљ пошао путевима Мојим, до ништавила бих понизио непријатеље његове, и на противнике његове дигао бих руку Своју. Непријатељи Господњи слагаше Му, али време њихово биће до века. Јер их је хранио најбољом пшеницом и медом из камена ситио је њих.

С л а в а:

Псалам 81.
Бог стаде на сабору богова, и усред богова расуђује: Докле ћете судити неправедно, и повлађивати грешницима? Судите праведно сирочету и сиромаху, смиреног и убогог оправдајте; извучите сиромаха и убога, избавите га из руку грешника. Али они немају ни знања ни разумевања, они ходе по тами; нек се пољуљају сви темељи земље. Ја рекох: богови сте, и сви сте ви синови Вишњега; али ви као људи умирете, и као један од кнезова падате. Устани, Боже, суди земљи; јер ћеш Ти имати наследства у свима народима.

Псалам 82.
Боже, ко се може упоредити с Тобом? Немој заћутати нити почивати, Боже! Јер ево, непријатељи Твоји узавреше, и ненавидници Твоји подигоше главу; по народ Твој зло наумише и договарају се против угодника Твојих. Рекоше: ходите да их истребимо између народа и да се више не спомиње име Израиљево. Јер сложно присташе и направише заверу против Тебе: Идумејска насеља и Исмаиловци, Моав и Агарјани, Гавел и Амон и Амалик, и туђинци са житељима Тира; јер и Асур приђе с њима, посташе помоћ синовима Лотовим. Учини им онако као Мадијаму и Сисари, као Јавину на потоку Кисону, који су истребљени у Аендору, и нагнојише собом земљу. Постави кнезове њихове као Орива и Зива, и Зевеја и Салмана, све главаре њихове, све који рекоше: хајде да ми наследимо себи Светилиште Божије. Боже мој, постави их као коло, као трску пред лицем ветра; као огањ што сагорева шуме, и као пламен што спаљује горе, тако да их потераш буром Својом и гњевом Својим да их смутиш! Покриј лица њихова срамотом, да би потражили име Твоје, Господе! Нека се постиде и помету за на век века, и нека се посраме и погину! И нека знају да је име Теби Господ, и да си Ти једини Свевишњи на целој земљи!

Псалам 83.
Како су драгоцени станови Твоји, Господе над војскама! Душа моја чезне и копни за дворовима Господњим; срце моје и тело моје радују се Богу живоме! Јер и птица нађе себи дом, и грлица гњездо себи, где ће положити птиће своје; а ја нађох олтаре Твоје, Господе над војскама, Царе мој и Боже мој! Благо онима који живе у дому Твоме, у векове векова хвалиће Тебе. Благо човеку коме си Ти одбрана његова; он је усхођења у срцу своме поставио, кроз долину плачевну, у место које је поставио; јер и благослове даће законодавац. Ходиће из силе у силу; јавиће се Бог богова у Сиону. Господе, Боже над војскама, услиши молитву моју, саслушај ме, Боже Јаковљев! Заштитниче наш, види, Боже, и погледај на лице помазаника Свога! Јер је бољи један дан у дворовима Твојим него хиљаде дана вани; више волим при крају бити у дому Бога мојега, него живети у насељима грешничким. Јер Господ воли милост и истину, Бог даје благодат и славу; Господ неће лишити добра оне који ходе у безазлености. Господе, Боже над војскама, благо човеку који се у Тебе узда!

Псалам 84.
Заволео си, Господе, земљу Своју, повратио си робље Јаковљево! Опростио си безакоња људима Својим, покрио си све грехе њихове. Укротио си сав гњев Свој, одвратио си се од гњева јарости Своје. Поврати нас, Боже спасења наших, и одврати јарост Своју од нас. Зар ћеш се у векове гневити на нас, или ћеш продужити гњев Свој са поколења на поколење? Боже, кад се Ти обратиш оживећеш нас, и народ Твој веселиће се о Теби. Покажи нам, Господе, милост Своју и спасење Своје дај нам. Да чујем шта ће рећи у мени Господ Бог: јер ће изрећи мир за људе Своје, и за свете Своје, и за оне који се обраћају срцем к Њему. Ипак спасење Његово близу је онима који Га се боје, да би настанио славу у земљи нашој! Милост и Истина сретоше се, Правда и Мир целиваше се. Истина са земље засија, и Правда са неба спусти се. Јер и Господ даје добро, и земља наша даје плод свој. Правда пред Њим претходи и поставља на пут стопе своје.

С л а в а:

Катизма 12.

Псалам 85.
Приклони, Господе, ухо Своје и услиши ме, јер сам ја сиромах и убог! Сачувај душу моју, јер сам Твој угодник; Боже мој, спаси раба Свога, који се у Тебе узда. Помилуј ме, Господе, јер к Теби вапијем вас-дан. Развесели душу раба Свога, јер к Теби, Господе, уздигох душу своју. Јер си Ти, Господе, благ и кротак и многомилостив свима који Те призивају. Чуј, Господе, молитву моју и припази на глас мољења мога. У дан невоље своје завапих к Теби, и услишио си ме. Нема равна Теби међу боговима, Господе, и нема равна по делима Твојим. Сви народи, које си створио, доћиће и поклониће се пред Тобом, Господе, и прославиће име Твоје. Јер си Ти велик и чиниш чудеса, Ти си Бог једини! Поведи ме, Господе, на пут Твој и ходићу по истини Твојој. Нека се радује срце моје бојећи се имена Твога. Исповедаћу Те, Господе Боже мој, свим срцем својим и прослављаћу име Твоје до века. Јер је милост Твоја велика на мени и избавио си душу моју из ада преисподњега! Боже, безаконици устали на мене, и гомила насилника тражи душу моју, а немају Тебе пред собом. Али Ти, Господе Боже мој, сажаљиви и милостиви, дуготрпељиви и многомилостиви и истинити, погледај на мене и помилуј ме! Дај моћ Своју рабу Своме и спаси сина рабиње Своје. Учини са мном знамење доброте, и нека виде ненавидници моји и нека се постиде; јер си ме Ти, Господе, помогао и утешио си ме.

Псалам 86.
Темељи су његови на горама светим; Господ воли врата Сионова више од свих насеља Јаковљевих. Преславне ствари говораху о теби, граде Божји! Међу онима који ме знају, прибројаћу Мисир и Вавилон; и ево, туђинци и Тир и народ Етиопски, они бише тамо. Човек ће рећи: мајка је Сион! и Човек се роди у њему, јер га је сам Вишњи основао; Господ ће казати у писму народа и кнезова ових који су били у њему; јер је свих весељака обиталиште у теби.

Псалам 87.
Господе, Боже Спасења мога, дању вичем и ноћу пред Тобом. Нека изиђе преда Те' молитва моја; приклони ухо Своје к мољењу моме. Јер се напуни зала душа моја и живот мој аду се приближи. Прибројан сам онима што силазе у гроб, постадох као човек без помоћи, међу мртвима слободан; као рањеници који спавају у гробу, које Ти више не спомињеш и који су од руке Твоје одгурнути. Метнуше ме у јаму преисподњу, где је тама и сенка смрти. Отежа на мени јарост Твоја, и све валове Твоје навео си на мене. Удаљио си од мене познанике моје, поставили ме за гадост себи; затворен сам и не исходим. Очи моје изнемогоше од сиромаштва; вичем к Теби, Господе, по вас-дан, пружам к Теби руке своје. Еда ли ћеш мртвима чинити чудеса? или ће их лекари подићи да би Те славили? Еда ли ће неко у гробу казивати милост Твоју, и истину Твоју у погибељи? Еда ли ће у тами бити позната чудеса Твоја, и правда Твоја у земљи заборављеној? Али ја Тебе, Господе, призивам, и јутром пресреће Те молитва моја. Зашто, Господе, одбацујеш душу моју, одвраћаш лице Своје од мене? Ја сам сиромах и у трудовима од младости моје; па се узвисих, па се понизих и изнемогох. Гњев Твој дође на мене, застрашивања Твоја узмутише ме; опкољавају ме сваки дан као вода, обузимају ме заједно. Удаљио си од мене друга и пријатеља, и познанике моје од невоље моје.

С л а в а:

Псалам 88.
О милости Твојој, Господе, певаћу до века, у поколења и поколења јављаћу истину Твоју устима својим. Јер си рекао: на век се милост изграђује, на небесима се припрема истина Твоја. Завештах завет избранима Својим, заклех се Давиду, рабу Своме: до века ћу одржавати потомство твоје и престо твој утврђивати у поколења и поколења. Небеса казују чудеса Твоја, Господе, и истину Твоју у цркви светих. Јер ко ће се у облацима равнати са Господом? и ко ће се изједначити са Господом међу синовима Божијим? Богу се треба клањати у савету светих, јер је велик и страшан је свима који су око Њега. Господе, Боже над војскама, ко је раван Теби? Силан си, Господе, и истина је Твоја око Тебе! Ти владаш над силом морском, и колебање валова његових Ти укроћаваш. Ти си смирио гордога као рањеника, и мишицом силе Своје расточио си непријатеље Своје. Твоја су небеса и Твоја је земља; Ти си утврдио васељену и све што-год је у њој. Север и море Ти си створио, Тавор и Ермон о имену Твоме радују се. Твоја је мишица са силом, крепка је рука Твоја и висока десница Твоја. Правда и суд темељи су Твога престола, милост и истина претходе пред лицем Твојим. Благо народима који знају за радосне покличе; Господе, у светлости лица Твога они ходе; именом се Твојим радују по вас-дан, и правдом Твојом узвишују се. Јер си Ти похвала силе њихове, и по милости Твојој узвишује се рог наш. Јер је Господње заступљење, и Свеца Израиљева, Цара нашега! Тада си говорио у визији синовима Својим, и рекао си: Послах помоћ против силника, узвисих избранога из народа Свога. Нађох Давида раба Свога, светим уљем Својим помазах њега. Јер рука Моја заступаће га, и мишица Моја крепиће га. Ништа против њега неће успети непријатељ, и син безакоња неће моћи да га мучи. И од лица његова одсећићу непријатеље његове, и ненавиднике његове победићу. И истина је Моја и милост Моја са њим; и у Моје име узвисиће се рог његов. И поставићу на море руку његову и на реке десницу његову. Он ће Ме призивати: Ти си Отац мој, Бог мој и заступник спасења мога. И Ја ћу га поставити за првенца, за већега од царева земаљских. Чуваћу му до века милост Своју, и завет је Мој са њим веран; и учврстићу потомство његово на век века, и престо његов као дане небеске. Ако синови његови оставе закон Мој, и не ходе по Мојим наредбама; ако оскврнаве оправдања Моја, и не сачувају заповести Моје, онда ћу их покарати штапом за безакоња њихова, и батинама за неправде њихове; али милости Своје нећу узети од њих, нити ћу се изменити у истини Својој; нити ћу оскврнавити завет Свој, и што је изашло из уста Мојих нећу порећи. Једном се заклех Светињом Мојом, зар ћу Давиду слагати: потомство његово остаће до века, и престо његов биће као сунце преда Мном, и као месец утврђени до века, и верни сведок на небесима. А Ти си одбацио и занемарио, негодовао си на помазаника Свога; раскинуо си завет са рабом Својим, оскврнавио си светињу његову на земљи; развалио си све ограде његове, тврђаве његове претворио си у рушевине. Плене га сви који пролазе путем, постаде брука суседима својим. Узвисио си десницу нападача његових, обрадовао си све непријатеље његове. Утупио си оштрице мача његовог, и ниси га заступио у боју; одступио си од светиње његове, и престо његов оборио си на земљу; скратио си дане живота његовог и облио си га стидом. Докле ћеш се, Господе, одвраћати до краја, докле ће као огањ пламтети гњев Твој? Опомени се који је мој састав; и да ли си узалуд створио све синове човечије? Који је човек живео а смрти није видео, и душу своју да је избавио из руку адових? Где су пређашње милости Твоје, Господе, како си се клео Давиду истином Својом? Опомени се, Господе, брукања раба Твојих, које носим у недрима својим од многих народа; којим брукаше непријатељи Твоји, Господе, којим брукаше измену помазаника Твога. Нека је благословен Господ до века! Амин и Амин.

С л а в а:

Псалам 89.
Господе, био си нам уточиште у поколења и поколења. Пре него што горе посташе и уобличи се земља и васељена, и од века и до века Ти јеси. Немој обратити човека у понижење; а Ти си рекао: обратите се, синови човечији. Јер је хиљада година пред очима Твојим, Господе, као дан јучерашњи кад прође, и као стража ноћна. Године њихове биће ништавне, проћиће као трава јутром: изјутра процветају, и придођу; увече отпадну, стврдну се и усахну. Јер смо ишчезли од гњева Твога, и од јарости Твоје смућени смо. Ставио си безакоња наша преда-Се', век наш на светлост лица Твога. Јер сви се дани наши прекраћују и од срдње Твоје ишчезавамо; године наше пролазе као паучина; дани наших година, у њима је седамдесет година, а ако је у пуној снази - осамдесет година, и већина их је труд и бол; јер кротост улази у нас и она нас васпитава. Ко ће знати силу гњева Твога, и од страха Твога јарост Твоју измерити? Тако ми покажи десницу Своју, и оне који су срцем васпитани у мудрости. Обрати се, Господе, докле ћеш? И буди милостив рабима Својим. Испунили смо се ујутру милости Твоје, Господе, и обрадовали се и развеселили се; у све дане наше да се веселимо, за дане у које си нас понизио, за године у које видесмо зла. И погледај на рабе Твоје и на дела Твоја, и поведи синове њихове. И нека буде светлост Господа Бога нашега на нама, и дела руку наших исправи нама, и дела руку наших исправи.

Псалам 90.
Човек, који живи у помоћи Вишњега, настаниће се у заклону Бога небескога. Рећиће Господу: Ти си заступник мој и уточиште моје, Бог мој, у Кога се уздам. Јер Он ће те избавити од замке ловачке, и од речи метежне; плећима Својим осениће те, и под крилима Његовим имаћеш поуздање; штитом ће те оградити истина Његова. Нећеш се бојати од страхоте ноћне, од стреле која лети по дану, од ствари што иде по мраку, од напасти и демона подневнога. Пашће поред тебе хиљада, и десет хиљада теби с десне стране, а теби се неће приближити. Али ћеш гледати очима својим и видети плату грешницима. Јер си ти, Господе, поуздање моје. Свевишњега си изабрао себи за уточиште. Неће ти прићи зло, и рана се неће приближити телу твоме. Јер ће Анђелима Својим заповедити за тебе, да те чувају на свима путевима твојим; на руке ће те узети, да негде не запнеш о камен ногом својом. На аспиду и на змију наступићеш и згазићеш лава и аждају. Јер се узда у Мене, и избавићу га; заклонићу га, јер је познао име Моје. Призваће Ме, и услишићу га; са њим сам у невољи, избавићу га и прославићу га; дугим животом испунићу га, и показаћу му спасење Моје!

С л а в а:

Катизма 13.

Псалам 91.
Добро је исповедати се Господу и певати имену Твоме, Вишњи; јављати јутром милост Твоју, и истину Твоју ноћу, уз харфу од десет жица и уз гусле са песмом! Јер си ме развеселио, Господе, у творењима Својим, и у делима руку Твојих радујем се. Како су узвишена дела Твоја, Господе! веома су дубоке помисли Твоје. Безуман човек њих не зна и неразуман њих не разуме. Кад грешници ничу као трава и цветају сви који чине безакоње, то бива зато да би се истребили за на век века. А Ти си Вишњи на век, Господе. Јер ево непријатељи Твоји, Господе, ево непријатељи Твоји гину, и расипају се сви који чине безакоње. А мој рог узвишава се као у једнорога, и старост моја у јелеју густом. И око моје гледа на враге моје; и оне, који устају на мене, чује ухо моје. Праведник цвета као палма, као кедар на Ливану множи се. Они насађени у дому Господњем цветају у дворовима Бога нашега; још су родни у старости густој, и буду благо-пријемчиви да весте: да је правичан Господ Бог наш и да нема у Њему неправде.

Псалам 92.
Господ се зацари, у лепоту се обуче; обуче се Господ у силу и опаша се; јер утврди васељену која се неће пољуљати. Престо је Твој готов од вечности, и од века Ти јеси. Подигоше реке, Господе, подигоше реке гласове своје; уздижу реке водопаде своје од гласова вода многих. Дивне су висоте морске, диван је у висинама Господ. Сведочанства су Твоја веома верна; дому Твоме приличи светост, Господе, докле буде дана.

Псалам 93.
Бог освете је Господ, Бог освете појавио се! Подигни се, Судијо земаљски, подај по заслузи гордима! Докле грешници, Господе, докле грешници да се хвале? да оглашују и говоре неправду, да говоре сви који чине безакоње? Народ Твој, Господе, понизише, и наслеђе Твоје намучише; удовицу и сироче уморише, и дошљака убише. И рекоше: не види Господ нити зна Бог Јаковљев. Уразумите се, безумни у народу; и луди, некад умудрите се? Онај, Који је насадио ухо, зар не чује? и Који је саздао око, зар не види? Зар неће изобличити Бог, Који народе васпитава, Који учи човека знању? Господ зна мисли људске, како су ништавне. Благо човеку кога Ти, Господе, караш и закону Своме учиш; да би му дао мир у зле дане, док се не ископа грешнику јама. Јер неће Господ одбацити народ Свој, и наслеђе Своје неће оставити; док се правда не обрати на суд, и сви који се ње држе, сви правични срцем. Ко ће устати за мене против лукавих? или ко ће пристати са мном против безаконика? Да ми Господ није помогао, умало би се душа моја преселила у ад. Ако кажем: посрће ми нога моја, милост Твоја, Господе, помаже ми. Господе, када се умноже патње у срцу мом, утехе Твоје увесељавају душу моју. Нека не буде код Тебе престо безакоња, који људима чини муку на наредбу. Јер лове душу праведну и крв невину осуђују. Али је Господ моје уточиште, и Бог је помоћ поуздања мога. И Господ ће им узвратити за безакоње њихово, и за њихово лукавство погубиће их Господ Бог.

С л а в а:

Псалам 94.
Приђите радујмо се Господу, кличимо Богу Спаситељу нашем! Изађимо пред лице Његово у исповедању, и у псалму ускликнимо Њему! Јер Господ је Бог велики и Цар велики по свој земљи. Јер у Његовој су руци сви крајеви земље, и висине горске Његове су. Јер Његово је море и Он га је створио, и копно Његове су руке саздале. Приђите поклонимо се и припаднимо Њему, и заплачимо пред Господом, Створитељем својим; јер Он је Бог наш, и ми смо народ паше Његове и овце руке Његове. Ако данас чујете глас Његов, немој да вам отврдну срца ваша као у прогневљењу, као у дане кушања у пустињи, где ме кушаше оци ваши, пробаше Ме иако су видели дела Моја. Зато негодовах четрдесет година на тај род, и рекох: увек заблуђују срцем: и они не познаше путеве Моје; и зато се заклех у гњеву Свом: да неће ући у покој Мој.

Псалам 95.
Певајте Господу песму нову, певајте Господу, сви земљани! Певајте Господу, благосиљајте име Његово, благовестите из дана у дан спасење Његово. Огласите по народима славу Његову, по свим племенима чудеса Његова. Јер је велик Господ и хваљен је веома, Он је страшнији од свих богова. Јер сви богови многобожачки јесу бесови; а Господ је небеса створио. Слава и красота су пред Њим, светиња и велељепије у светилишту Његовом. Принесите Господу, племена народна, принесите Господу славу и част; принесите Господу славу имену Његовом. Узмите дарове и уђите у дворове Његове; поклоните се Господу у светом двору Његовом; нека се пољуља од лица Његова цела земља! Реците народима, да Господ царује; јер и учврсти васељену, која се неће пољуљати: Он ће судити народима праведно. Нек се веселе небеса, и нек се радује земља; нека се пољуља море и све што је у њему. Тада ће се радовати поља и све што је на њима; тада ће се радовати сва дрвета шумска, од лица Господња, јер долази, јер иде да суди земљи: да суди васељени по правди, и народима по истини Својој.

Псалам 96.
Господ царује: нек се радује земља, нек се веселе острва многа. Облак је и мрак око Њега; суд и правда су темељи престола Његовог. Огањ пред Њим предходи, и попали наоколо непријатеље Његове. Осветлише муње Његове васељену: земља виде и пољуља се. Горе се растопише као восак од лица Господња, од лица Господа целе земље. Небеса огласише правду Његову, и сви народи видеше славу Његову. Нек се постиде сви који се клањају киповима, и који се хвале идолима својим. Поклоните се Њему, сви анђели Његови. Услиши и развесели се Сион, и кћери Јудејске обрадоваше се ради судова Твојих, Господе! Јер си Ти, Господ Вишњи над целом земљом, и веома преузвишен над свима боговима. Ви, који љубите Господа, мрзите на зло; чува Господ душе угодника Својих, избавља их из руку грешника. Светлост засија праведнику, и весеље онима који су правични срцем. Радујте се, праведни, у Господу и славите спомен светиње Његове.

С л а в а:

Псалам 97.
Певајте Господу песму нову, јер чудеса је учинио Господ; поможе Му десница Његова и света мишица Његова. Господ је указао спасење Своје, пред народима открио је правду Своју. Спомену милост Своју Јакову, и истину Своју дому Израиљеву: видеше сви крајеви земље спасење Бога нашега. Покликните Богу, сви земљани; певајте и радујте се и појте. Појте Господу уз гусле, уз гусле и гласом псалтира; у трубе коване и гласом труба рожаних ускличите пред Царем Господом. Нека се заљуља море и све што је у њему, васељена и сви житељи на њој. Реке ће запљескати рукама заједно, горе ће се обрадовати, од лица Господња, јер долази, јер иде да суди земљи; да суди васељени по правди и народима по правици.

Псалам 98.
Господ царује: нека се гневе народи; Он седи на Херувимима: нека се пољуља земља! Господ у Сиону велик је и узвишен над свима народима! Нека славе велико име Твоје, јер је страшно и свето! И част царева воли праведни суд; Ти си припремио правицу; суд и правду Ти си уредио у Јакову. Узносите Господа Бога нашега, и поклањајте се подножју ногу Његових, јер је свето. Мојсије и Арон беху међу свештеницима Његовим, и Самуило међу онима који призиваху име Његово: они призиваху Господа, и Он је њих услишавао. Из стуба од облака говорио је њима, јер чуваху сведочанства Његова и наредбе Његове које им даде. Господе Боже наш, Ти си их слушао; Боже, Ти си им био милостив, и чинио освету на све подухвате њихове. Узносите Господа Бога нашега и поклањајте се на светој гори Његовој, јер је свет Господ Бог наш!

Псалам 99.
Ускликните Богу, сви земљани! служите Господу у весељу; уђите пред Њим у радости! Упознајте Господа, јер је Он Бог наш; Он је нас створио, а не ми: а ми смо народ Његов, и овце паше Његове. Уђите на врата Његова са исповедањем, у дворе Његове са песмама; исповедите се Њему, похвалите име Његово. Јер је добар Господ; до века је милост Његова, и све до поколења и поколења истина Његова!

Псалам 100.
Милост и суд певаћу теби, Господе! Певаћу и разумећу на путу непорочном: када ћеш доћи к мени? Ходим у незлобивости срца свога у дому свом. Не стављам пред очима својим ствар незакониту; мрзим на оне који чине преступе. Срце покварено не приону за мене; лукавога, што се уклања од мене, нећу да знам! Онога, што тајно клевета ближњега свога, тога изгоним; са гордим оком и неситим срцем, са њим не једем. Очи су моје обраћене према вернима на земљи, да их посадим са мном. Ко иде путем непорочним тај служи мени. Не живи у дому моме ко твори гордињу; ко говори неправедно не стоји пред очима мојим. Јутром затирем све грешнике на земљи, да истребим из града Господњега све који чине безакоње!

С л а в а:

Катизма 14.

Псалам 101.
Господе, услиши молитву моју, и вапај мој нека дође до Тебе. Не одвраћај лице Своје од мене; у дан кад сам у невољи, приклони к мени ухо Своје, у дан кад Те призивам, брзо ме услиши. Јер ишчезавају дани моји као дим, и кости моје осушиле се као сува грана. Рањен бејах као трава и усахну срце моје, јер заборавих јести хлеб свој. Од гласа уздисања мога приону кост моја за тело моје. Постадох сличан пеликану у пустињи, и као сова на развалини. Бдим и седим као птица осамљена на крову. Сваки дан брукају ме врази моји, и они, што ме хвале, заклињу се против мене. Јер пепео као хлеб једох, и пиће своје сузама растварах, од лица гњева Твога и јарости Твоје, јер подигавши, оборио си ме. Дани моји као сенка прошли су, и ја као трава осуших се. А Ти, Господе, на век остајеш, и спомен Твој у поколења и поколења. Ти ћеш устати и смиловати се на Сион, јер је време да се смилујеш на њега, јер је дошло време. Јер рабима Твојим омиље камење његово, и за прахом његовим жале. Тада ће се незнабошци бојати имена Твога, Господе, и сви цареви земаљски славе Твоје; јер ће Господ сазидати Сион, и појавити се у слави Својој. Погледаће на молитву смирених, и неће одбацити молбу њихову. Нека се запише ово за будуће поколење, и народ који се изграђује, хвалиће Господа. Јер се надвио са свете висине Своје, Господ са неба погледао је на земљу: да чује уздисање окованих, да разреши синове умртвљених; да би огласили на Сиону име Господње, и хвалу Његову у Јерусалиму, кад се скупе сви народи и цареви да служе Господу. Одговори му на путу крепости његове; умаљење дана мојих објави ми; немој ме узети у половини дана мојих! а Твоје су године у сва поколења. У почетку Ти си, Господе, основао земљу, и небеса су дело руку Твојих. Она ће пропасти, а Ти остајеш; и све ће као рухо овештати, и као хаљину савићеш их, и измениће се. Али Ти остајеш исти, и године Твоје немају краја. Синови раба Твојих настаниће се, и потомство њихово на век усправљаће се.

Псалам 102.
Благосиљај, душо моја, Господа, и сва нутрино моја, свето име Његово. Благосиљај, душо моја, Господа, и не заборављај ни једнога добра што ти је учинио. Он опрашта сва безакоња твоја, и исцељује све болести твоје; Он избавља од трулежи живот твој, и венчава те добротом и милошћу; Он испуњава добрима жеље твоје, и обнавља се као у орла младост твоја. Господ чини милост и суд свима којима се неправда чини. Показа путеве Своје Мојсију, синовима Израиљевим вољу Своју. Милостив је и добар Господ, дуготрпељив и многомилостив. Неће се до краја гневити, нити ће се до века срдити. Није по безакоњима нашим учинио нама, нити је по гресима нашим узвратио нама. Него, колико је небо високо од земље, толико је милост Његова на онима који Га се боје. Колико је далеко исток од запада, толико удаљује од нас безакоња наша. Као што отац жали синове, тако Господ жали оне који Га се боје. Јер Он зна грађу нашу, опомиње се да смо прах. Дани су човечији као трава, и као цвет пољски тако одцвета; јер дух изиђе из њега, и неће постојати, и неће познати више место своје. А милост је Господња од века и до века на онима који Га се боје, и правда Његова на синовима синова, који чувају завет Његов, и памте заповести Његове, да би их испуњавали. Господ припреми на небу престо Свој, и царство Његово над свима влада. Благосиљајте Господа, сви Анђели Његови, силни крепошћу, који извршавате реч Његову, слушајући глас речи Његове. Благосиљајте Господа, све војске Његове, слуге Његове, који творите вољу Његову. Благосиљајте Господа, сва дела Његова, на сваком месту владавине Његове: благосиљај, душо моја, Господа!

С л а в а:

Псалам 103.
Благосиљај, душо моја, Господа! Господе, Боже мој, веома си се узвисио, обукао си се у исповедање и велељепоту. Одеваш се светлошћу као хаљином, простиреш небо као кожу; покриваш водама висине Своје, постављаш облаке да ходаш по њима, крећеш се на крилима ветрова. Чиниш духове да су Ти Анђели, и пламенове огњене да су Ти слуге. Основао си земљу на темељима њеним, да се не помери на век века. Бездна као хаљина одећа је њена; на горама стоје воде. Од претње Твоје оне беже, од гласа грома Твога боје се. Уздижу се на горе и силазе у доље, на место које си им Ти одредио. Међу си поставио водама преко које не прелазе, нити се враћају да покрију земљу. Изводиш изворе по долинама, између гора протичу воде. Напајају се све звери пољске, дивљач је пије у жеђи својој. На њима станују птице небеске; између стена разлеже се глас њихов. Напајаш горе са висина Својих, плодовима дела Твојих сити се земља. Измлађујеш траву стоци, и зелене биљке на корист људима, да би произвели хлеб из земље; и вино весели срце човеку, лице се светли од уља, и хлеб срце човеку крепи. Сите се дрвета пољска, кедри Ливански које си насадио. Тамо птице свијају гнезда; родино станиште предводи њих. Високе горе дао си јеленима, а стена је заклон зечевима. Створио је месец да показује времена, сунце познаје запад свој. Поставио си таму, и бива ноћ, по којој излази све звериње шумско, лавићи што ричу да грабе, и траже од Бога хране себи. Сунце гране и они се сабирају, и лежу у јазбине своје. Излази човек на дело своје и на делање своје до вечера. Како су велика дела Твоја, Господе! све си премудро створио; пуна је земља твари Твоје. Ово море велико и широко, тамо су гмизавци, којима нема броја, животиње мале са великима. Тамо лађе плове, аждаја она, коју си створио да се руга њему. Све Тебе чека, да им дајеш храну на време. Кад им дајеш, примају; кад отвориш руку Своју, све се испуњава добрима. А кад одвратиш лице Своје, узмуте се; кад им одузмеш дух, ишчезавају и у прах свој враћају се. Кад им пошаљеш Духа Свога, поново постају, и тако обнављаш лице земљи. Нека буде слава Господња у векове; веселиће се Господ о делима Својим! Он погледа на земљу, и она се тресе; дотиче се гора, и диме се. Певаћу Господу за живота свога, појаћу Богу мојему док постојим. Нека му буде пријатна беседа моја, а ја да се радујем о Господу! Нека ишчезну грешници са земље и безаконици, да не постоје они! Благосиљај, душо моја, Господа!

С л а в а:

Псалам 104.
Исповедајте се Господу, и призивајте име Његово; јављајте по народима дела Његова. Певајте Му и појте Му; казујте сва чудеса Његова. Хвалите се светим именом Његовим; нек се весели срце оних који траже Господа. Тражите Господа и будите крепки, тражите лице Његово свагда. Памтите чудеса Његова која је учинио, чудеса Његова и судове уста Његових. Племе Аврамово, раби су Његови, синови Јаковљеви, избраници Његови. Он је Господ Бог наш; по свој земљи судови су Његови. Он памти на век завет Свој, реч, коју је дао за хиљаде поколења, коју је завештао Авраму, и како се клео Исаку; то је поставио Јакову за наредбу, и Израиљу за завет вечни, говорећи: теби ћу дати земљу Хананску као удео наслеђа вашега; кад су они били малобројни, најмањи и дошљаци у њој. И иђаху од народа у народ, и од једног царства у друго племе. Не даде никоме да им чини неправду, и караше због њих цареве: не дирајте помазанике Моје, и пророцима Мојим не чините зла. И пусти глад на ону земљу, и потре сав хлеб што беше за храну. Посла пред њима човека, у робље продан би Јосиф. Оковима стегоше му ноге, гвожђе је тиштало душу његову; док не дође реч Његова, и реч Господња оправда га. Посла цар и одреши га; кнез народни и пусти га. Постави га за господара над домом својим, и за старешину над свим имањем својим; да научи кнезове његове као што је самога себе, и старешине његове да умудри. Тада дође Израиљ у Египат, и Јаков се пресели у земљу Хамову. И намножи Бог народ Свој веома, и учини га јачим од непријатеља његових. Али се преврну срце њихово да омрзну народ Његов, и да чине превару рабима Његовим. Посла Мојсеја, раба свога, и Арона, кога је изабрао Себи; положи у њих речи знамења Својих, и чудеса Својих у земљи Хамовој. Посла таму, и замрачи се, јер се успротивише речи Његовој. Претвори воде њихове у крв, те им помори рибе. Узавре земља њихова жабама, чак и по одајама царева њихових. Он рече, и дођоше обади и комарци у све крајеве њихове. Уместо кише посла им град, живи огањ спаљиваше земљу њихову. И поби винограде и смокве њихове, и сатре свако дрво у области њиховој. Рече, и дођоше скакавци и гусенице којима не беше броја, и поједоше сву траву у земљи њиховој, и поједоше све плодове у земљи њиховој. И порази свакога првенца у земљи њиховој, првину свакога труда њиховог. И изведе народ са сребром и златом, и не беше болеснога у племенима његовим. Обрадова се Египат изласку његовом, јер их беше обузео страх од њега. Разастре облак за покривач људима, и огањ да им светли ноћу. Молише, и посла им препелице, и хлебом небеским насити их. Отвори стену и потекоше воде, реке потекоше по сувој пустињи. Јер се опомену свете речи Своје коју је дао Авраму, рабу Своме. И изведе људе Своје у радости, и избранике Своје у весељу. И даде им пределе других народа и трудове туђинаца у наследство, да би чували оправдања Његова, и закон Његов да би истраживали.

С л а в а:

Катизма 15.

Псалам 105.
Исповедајте се Господу, како је добар, како је на век милост Његова. Ко ће исказати силу Господњу? ко ће објавити сву славу Његову? Благо онима који чувају правичан суд, и чине правду у свако време! Спомени нас, Господе, у доброј вољи народа Свога, посети нас спасењем Својим; да би видели у добру избранике Твоје, да би се веселили у весељу народа Твога, да би се хвалили заједно са наследством Твојим. Згрешили смо са оцима нашим, чинили безакоње и неправду. Оци наши у Египту не разумеше чудеса Твоја, и не опомињаху се велике милости Твоје, и роптаху пролазећи кроз Црвено море. Али их Он спасе имена Свога ради, да би показао силу Своју; и запрети Црвеном мору, те пресахну; и преведе их преко бездне као преко пустиње; и спасе их из руке ненавидника, и избави их из руке непријатеља; покри вода гонитеље њихове и ни један од њих не оста жив. Тада вероваше речима Његовим и певаше Му хвалу. Али брзо заборавише дела Његова, не поднеше савет Његов; и полакомише се у пустињи, и стадоше кушати Бога у безводној земљи. И даде им што су искали, и посла ситост у душе њихове. И прогневише Мојсеја у табору, и Арона, светитеља Господњег; отвори се земља и прогута Датана, и покри на сабору Авирона; и разгоре се огањ у сабору њиховом, пламен спали грешнике. И начинише теле под Хоривом и клањаху се кипу; и заменише славу Његову ликом телета које једе траву. И заборавише Бога који их спашава, који је чинио велика дела у Египту, чудеса у земљи Хамовој, страшна на Црвеном мору. И рече да их истреби, само да Мојсије, избраник Његов, није стао скрушено пред Њим да моли, и да одврати јарост Његову да их не истреби. И после не марише за жељену земљу, нити вероваше речи Његовој; и поропташе по шаторима својим, и нису слушали глас Господњи. И Он подиже руку Своју на њих, да их обори у пустињи, и да обори племе њихово међу народима, и да их расеје по земљама. И они се придружише Велфегору, и једоше принесено на жртву мртвима. И расрдише Бога делима својим, и умножи се међу њима помор. И устаде Финес, те умилостиви, и преста сеча; и то му се урачуна у правду, у поколења и поколења до века. И разгневише Бога на води против-речења, и Мојсеј ради њих пострада; јер додијаше духу његовом и он погреши устима својим. Не истребише народе за које им је Господ рекао; него се помешаше са многобожцима, и навикоше на дела њихова. И стадоше служити киповима њиховим, и то им беше на саблазан. И синове своје и кћери своје приношаху на жртву демонима, и проливаше крв невину, крв синова својих и кћери, које приношаху на жртву киповима Хананским, те земља би убијена крвљу, и оскрвни се делима њиховим, и заблудише у подухватима својим. И разгневи се јарошћу Господ на народ Свој, и згади се на наследство Своје; и предаде их у руке непријатељима, и ненавидници њихови завладаше над њима. И угњетаваху их непријатељи њихови, и понизише се под рукама њиховим. Много их је пута избављао, али Га они срдише саветом својим, и беху понижени за безакоња своја. И Господ погледа на невољу њихову, и услиши мољење њихово, и опомену се завета Свога са њима, и раскаја се по великој милости Својој; и учини, те их стадоше жалити сви који их беху заробили. Спаси нас, Господе Боже наш, и сакупи нас из незнабожаца да би славили свето Име Твоје, да би се хвалили хвалом Твојом. Нека је благословен Господ Бог Израиљев, од века и до века! и сав народ нека рекне: Амин и Амин!

С л а в а:

Псалам 106.
Исповедајте се Господу, како је добар, како је на век милост Његова; нека рекну искупљени Господом, које је искупио из руке непријатеља, и сакупио их из земаља: од истока и запада, и севера и мора. Они заблудише по пустињи безводној, пута ка граду насељеноме не нађоше; беху гладни и жедни, и душа њихова ишчезе у њима. И повикаше ка Господу у тескоби својој, те их избави из невоље њихове; па их поведе на пут прави, да иду у град у коме ће обитавати. Да би исповедали Господу милости Његове, и чудеса Његова синовима човечијим! јер је наситио душу празну, и душу гладну напунио је добара. Седели су у тами и сенци смрти, оковани сиромаштвом и гвожђем, јер нису слушали речи Божије, и савет Вишњега су одбацили. И понизи се срце њихово у трудовима; и изнемогоше, и не беше никога да помогне. И повикаше ка Господу кад се нађоше у тескоби, и спасе их из невоље њихове; и изведе их из таме и сенке смрти, и раскиде окове њихове. Да би исповедали Господу милости Његове, и чудеса Његова синовима човечијим; јер разби врата бакарна и полуге гвоздене сломи. Прихвати их са пута безакоња њихових, јер се понизише због безакоња својих. Свако се јело гадило души њиховој, и дођоше до врата смртних; и повикаше ка Господу кад се нађоше у тескоби, и спасе их из невоље њихове. Он посла реч Своју и исцели их, и избави их из трулежи њихове. Да би исповедали Господу милости Његове, и чудеса Његова синовима човечијим; и да би приносили Њему жртву хвале, и оглашавали дела Његова у радости. Они који плове по мору на лађама и раде на великим водама, они видеше дела Господња, и чудеса Његова на дубини. Он рече и наста дух буран, те се подигоше валови његови; подижу се до небеса и спуштају се до бездана: душа њихова у залима растапаше се; пометоше се, и пољуљаше се као пијани; и сва мудрост њихова потону. И повикаше ка Господу кад се нађоше у тескоби, те их изведе из невоље њихове. И нареди бури и постаде лахор, и умукоше валови његови; и весели бише кад се умирише, и поведе их у пристаниште које желе. Да би исповедали Господу милости Његове, и чудеса Његова синовима човечијим! Да би Га узвишавали у цркви народа, и у скупштини стараца да би Га хвалили! Он претвара реке у пустињу, и изворе водене у земљу суву, родну земљу у сланост због злобе житеља њених. Он претвара пустињу у језера водна, и суву земљу у исходишта водна. И насељава тамо гладне, и они зидају градове за живљење; и сеју поља и саде винограде, и сабирају летину; и благосиља их и множе се веома, и стоке им не умањује. А пре их беше мало, јер страдаху од зла и патње што их стизаше; нападе слепило на кнезове њихове, и заведе их у безпуће, а не путем. И извуче убога из сиромаштва, и постави као овце племена. Видеће правични и радоваће се, а свако безакоње заградиће уста своја. Ко је мудар и сачува ово, тај ће разумети милости Господње.

С л а в а:

Псалам 107.
Готово је срце моје, Боже, готово је срце моје: певаћу и појаћу у слави мојој. Устани, славо моја, устани, псалтиру и гусле: устаћу рано. Славићу Те, Господе, по народима, певаћу Ти по племенима; јер је велика поврх небеса милост Твоја и до облака истина Твоја! Вазнеси се на небеса, Боже, и по свој земљи слава Твоја! Да би се избавили љубљени Твоји, помози десницом Својом и услиши ме. Бог рече у светињи Својој: узвисићу се и разделити Сихем, и долину ћу скинија размерити. Мој је Галад, и мој Манасија, и Јефрем је крепост главе моје, Јуда цар мој. Моав посуда наде моје, на Идумеју пружам обућу Своју: мени се туђинци покорише! Ко ће ме увести у град утврђени? или ко ће ме одвести до Идумеје? Нећеш ли Ти, Боже, који си нас одбацио? и нећеш ли изаћи, Боже, с војскама нашим? Дај нам помоћ у невољи, јер је ништавна одбрана човечија. Богом ћемо учинити силу, и Он ће поразити непријатеље наше!

Псалам 108.
Боже, хвалу моју немој прећутати, јер се уста грешничка и уста лажљива на мене отворише, говорише против мене језиком лажљивим, и речима злобним опколише ме, и нападаху ме ни за што. Уместо да ме воле, они ме клеветају, а ја се молим. И враћају ми зло за добро, и мржњу за љубав моју. Постави над њим грешника, и ђаво нек му стоји с десне стране; кад се буде судио, нека изађе осуђен, и молитва његова нека буде на грех. Нека буду дани његови кратки, и епископство његово нека узме други. Синови његови нека постану сирочад, и жена његова удовица; поколебани нека се скитају синови његови и нека просе: нека буду изагнани из својих домова. Нека му узме зајмодавац све што има, и туђини нека разграбе трудове његове. Нек се не нађе нико ко би га бранио, нити ко би се сажалио на сирочад његову. Нека буду чеда његова за погубљење, у првом колену нека му се име затре. Безакоње оца његовог да се спомене пред Господом, и грех матере његове да се не избрише, нека буду свагда пред Господом, и нек се истреби са земље спомен њихов. Пошто се не опомену да учини милост, него гоњаше човека сиромаха и убога, и тужнога срцем да умртви. И заволе клетву, и дође му; и не хтеде благослова, и удаљи се од њега. И обуче се у клетву као у хаљину, и уђе као вода у нутрину његову, и као уље у кости његове. Нека му она буде као хаљина у коју се облачи, и као појас којим се свагда паше. Таква је плата онима што ме клеветају у Господа, и што говоре зло против душе моје. И Ти, Господе, Господе, учини ми што приличи имену Твоме, јер је блага милост Твоја. Избави ме, јер сам ја сиромах и убог, и срце је моје смућено у мени. Пролазим као сенка на измаку, стресох се као скакавци. Колена моја посрћу од поста, и тело моје омрша без јелеја. И ја бејах брука њима: видећи ме машу главама својим. Помози ми, Господе Боже мој, и спаси ме по милости Својој! и нека разумеју, да је ово рука Твоја, и Ти си, Господе, створио њу. Они проклињу, а Ти благослови; устају на мене, али нек се постиде, а раб Твој да се весели. Нек се обуку у срамоту они што ме клеветају, и као хаљином нек се обавију стидом својим. Славићу Господа веома устима својим, и усред многих хвалићу Га; јер стоји са десне стране убогоме, да би спасио душу моју од оних што ме гоне.

С л а в а:

Катизма 16.

Псалам 109.
Рече Господ Господу мојему: седи Мени са десне стране, док положим непријатеље Твоје за подножје ногама Твојим. Жезал власти даје Ти Господ са Сиона и владај посред непријатеља Својих. С Тобом је почетак у дан силе Твоје, у светлости светих Твојих; из утробе још пре Денице родих Тебе. Клео се Господ и неће се раскајати: Ти си Свештеник на век по чину Мелхиседекову. Господ је Теби са десне стране, побиће цареве у дан гњева Свога; судиће народима, напуниће земљу труповима, сатрће главе многих на земљи. Из потока ће на путу пити, и зато ће подигнути главу.

Псалам 110.
Хвалићу Те, Господе, свим срцем својим у савету праведника и сабору. Велика су дела Господња, истражена у свима вољама Његовим; исповедање и велељепије дело су Његово, и правда Његова остаје на век века. Он је оставио спомен Својих чудеса: добар је и милостив Господ; храну даје онима који Га се боје, памти на век завет Свој. Силу дела Својих јавио је народу Своме давши им земљу туђих народа. Дела су руку Његових истина и суд; верне су све заповести Његове; утврђене на век века, основане на истини и правоти. Искупљење посла народу Своме: заповеди за на век завет Свој: свето је и страшно Име Његово. Почетак је мудрости страх Господњи, и разум је добар свима који га творе: хвала његова остаје на век века.

Псалам 111.
Благо човеку који се боји Господа, коме су миле веома заповести Његове. Силно ће бити на земљи потомство његово: род правични биће благословен. У дому је његовом слава и богатство, и правда његова остаје на век века. У тами сјаје светлост праведнима: милостив је и сажаљив и праведан. Благо човеку који је милостив и даје: он ће изградити речи своје на суду: јер се до века неће поколебати. У вечни спомен биће праведник: не боји се од злог гласа; срце је његово готово уздати се у Господа. Утврђено је срце његово, и неће се бојати, док не погледа на враге своје. Просипа, даје убогима; правда његова остаје на век века: рог ће се његов узвисити у слави. Грешник ће видети и гневити се, шкргутаће зубима својим и растапати се: жеља ће грешника пропасти.

С л а в а:

Псалам 112.
Хвалите, отроци (децо), Господа, хвалите име Господње. Нека буде благословено име Господње од сада и до века. Од истока сунчаног до запада хваљено је име Господње. Узвишен је Господ над свима народима: изнад небеса је слава Његова. Ко је као Господ Бог наш, који живи на висинама? Који гледа на смирене и на небу и на земљи; Који из праха подиже сиромаха, и из ђубришта узвишује убога; да га посади са кнезовима, са кнезовима народа Свога; Који од нероткиње насељава кућу, и од ње чини радосну мајку усред своје деце.

Псалам 113.
Кад изађе Израиљ из Египта, дом Јаковљев из народа варварског, Јудеја постаде светиња Његова, Израиљ област Његова. Море виде и побеже, Јордан се врати натраг; горе заиграше као овнови, и брегови као јагањци овчији. Шта ти би, море, те побеже; и теби, Јордане, те се врати натраг? Горе, што скачете као овнови; и брегови, као јагањци овчији? Од лица Господња пољуља се земља, од лица Бога Јаковљева, Који претвара стену у језера водна и несечиви камен у изворе водне. Не нама, Господе, не нама, него имену Своме дај славу, по милости Својој и истини Својој; да не говоре народи: где је Бог њихов? А Бог наш на небу и на земљи, све што хтеде, учини. Идоли су многобожачки сребро и злато, дело руку човечијих: уста имају, а не говоре; очи имају, а не виде; уши имају, а не чују; ноздрве имају, а не миришу; руке имају, а не хватају; ноге имају, а не ходе; и не пуштају гласа из грла свога. Какви су они, такви да буду и они који их граде, и сви који се уздају у њих. Дом Израиљев узда се у Господа: Он им је помоћ и заштита. Дом Аронов узда се у Господа: Он им је помоћ и заштита. Они који се боје Господа, уздају се у Господа: Он им је помоћ и заштита. Господ се опоменуо нас, и благословио је нас, благословио је дом Израиљев, благословио је дом Аронов; благословио је оне који се боје Господа, мале са великима. Нека вам Господ умножи благослове, вама и синовима вашим! Благословени сте ви Господу, Који је створио небо и земљу! Небо небеса је Господу, а земљу даде синовима човечијим. Неће Те мртви хвалити, Господе, нити сви који силазе у ад, него ћемо ми живи благосиљати Господа од сада и до века!

Псалам 114.
Мило ми је што Господ услишује глас мољења мога; јер приклања к мени ухо Своје, и зато ћу Га призивати у све дане своје. Обузеше ме муке смртне, беде адове снађоше ме, невољу и патњу нађох; али призвах име Господње: о, Господе, избави душу моју! Милостив је Господ и праведан, и Бог је наш сажаљив. Чува Господ младенце: смирих се и спасе ме. Врати се, душо моја, у покој свој, јер ти Господ учини добро; јер избави душу моју од смрти, очи моје од суза, и ноге моје од спотицања. Чинићу што је угодно пред Господом у земљи живих.

С л а в а:

Псалам 115.
Веровах, зато говорих: да ја се понизих веома. И ја рекох у заносу свом: сваки је човек лажа. Шта ћу узвратити Господу за све што ми је дао? Примићу чашу спасења и призваћу име Господње. Молитве своје узнећу Господу пред свим народом Његовим. Часна је пред Господом смрт угодника Његових. О, Господе, ја сам раб Твој, ја сам раб Твој и син рабиње Твоје; Ти си расковао окове моје. Теби ћу принети жртву захвалности и у име Господње призвати. Узнећу молитве своје Господу пред свим народом Његовим, у двору дома Господњега, усред тебе, Јерусалиме.

Псалам 116.
Хвалите Господа, сви народи, хвалите Га, сва племена; јер се утврди милост Његова на нама, и истина Господња остаје до века!

Псалам 117.
Исповедајте се Господу, како је добар, како је на век милост Његова. Нека рекне дом Израиљев, како је добар, како је на век милост Његова. Нека рекне дом Аранов, како је добар, како је на век милост Његова. Нека рекну сви који се боје Господа, како је добар, како је на век милост Његова. Из тескобе призвах Господа, и услиши ме и изведе на ширину. Господ је мени помоћник, и не бојим се: шта ће ми учинити човек? Господ је мени помоћник, и ја ћу погледати на враге своје. Боље је надати се на Господа, него ли надати се на човека; боље је уздати се у Господа, него ли уздати се у кнезове. Сви ме народи опколише, али их именом Господњим одбих! Опколише ме са свих страна, али их именом Господњим одбих! Опколише ме као пчеле саће, и плануше као огањ у трњу, али их именом Господњим одбих! Одгурнуше ме, и готов бих да паднем, али ме Господ прихвати. Господ је снага моја и песма моја, и Он је мени спасење. Глас радости и спасења чује се у становима праведничким: десница Господња учини силу; десница Господња узвиси ме, десница Господња учини силу. Нећу умрети, него ћу жив бити и казивати дела Господња. Карајући покара ме Господ, али ме смрти није предао. Отворите ми врата правде, ући ћу на њих, исповедићу се Господу! Ево врата Господња, на која улазе праведници! Исповедићу се Теби, што си ме услишио и био си ми спасење. Камен, који одбацише зидари, тај поста глава од угла. Ово би од Господа и дивно је у нашим очима. Ево дана, кога створи Господ! радујмо се, и веселимо се у њему! О, Господе, помози! О, Господе, дај напредак! Нека је благословен који долази у име Господње! Благосиљамо вас из дома Господњега. Бог је Господ и јавио се нама; саставите празник учесталим жртвама, све до рогова олтарских. Ти си Бог мој, и Тебе ћу хвалити; Ти си Бог мој, и Тебе ћу величати. Исповедићу се Теби, што си ме услишио и био си ми спасење. Исповедајте се Господу, како је добар, како је на век милост Његова.

С л а в а:

Катизма 17.

Псалам 118.
Блажени су непорочни на путу, који ходе по закону Господњем. Блажени су они који испитују сведочанства Његова и свим срцем траже Га. Јер они, што чине безакоње, они не иду путевима Његовим! Ти си дао заповести Своје, да се чувају добро. Нека би путеви моји били управљени да бих сачувао оправдања Твоја! Тада се нећу постидети, када пазим на све заповести Твоје. Исповедићу се Теби правичним срцем, кад се научим судовима правде Твоје. Чуваћу оправдања Твоја, немој ме оставити сасвим. Чиме ће младић исправити пут свој? кад сачува речи Твоје. Свим срцем својим тражим Тебе, немој ме одгурнути од заповести Твојих. У срцу свом чувам речи Твоје, тако да не сагрешим Теби. Благословен си, Господе, научи ме оправдањима Својим. Устима својим огласих све судове уста Твојих. На путу сведочанстава Твојих насладих се као на великом богатству. У заповести Твоје удубићу се, и разумећу путеве Твоје. У оправдањима Твојим поучићу се, нећу заборавити речи Твоје. Учини милост рабу Своме: оживи ме, и чуваћу речи Твоје. Отвори очи моје, да бих разумео чудеса закона Твога. Ја сам странац на земљи, немој сакрити од мене заповести Своје. Чезне душа моја у свако време желећи да позна судове Твоје. Запретио си гордима: проклети су они што застрањују од заповести Твојих. Уклони од мене бруку и понижење, јер сведочанства Твоја тражим. Јер седоше кнезови и клеветаху ме, а раб Твој размишља о оправдањима Твојим. Јер сведочанства су Твоја поучење моје, и оправдања су Твоја саветници моји. Прилепи се земљи душа моја: оживи ме по речи Својој. Путеве своје објавих, и услишио си ме: научи ме оправдањима Твојим. Дај ми да разумем пут оправдања Твојих, и размишљаћу о чудесима Твојим. Задрема душа моја од лењости, учврсти ме речима Својим. Пут неправде удаљи од мене, и законом Твојим помилуј ме. Изабрао сам пут истине, и судове Твоје не заборављам. Прионух за сведочанства Твоја, Господе, немој ме постидети. Трчах путем заповести Твојих, кад си раширио срце моје. Законо-положи ми, Господе, пут оправдања Својих, и тражићу га свагда. Уразуми ме, и испитаћу закон Твој, и чуваћу га свим срцем својим. Поведи ме на стазу заповести Својих, јер ми је она омиљела. Приклони срце моје ка сведочанствима Својим, а не ка грамзивости. Одврати очи моје да не гледају ништавила: оживи ме на путу Своме. Постави Своме рабу реч Своју на страх Твој, те да би се бојао Тебе. Уклони бруку моју, које се прибојавам, јер су судови Твоји благи. Ево, желим заповести Твоје, правдом Својом оживи ме. Нека дође на мене милост Твоја, Господе, спасење Твоје по речи Твојој. И одговорићу онима, што ме брукају, реч, јер се уздам у речи Твоје. Немој никада узети од уста мојих речи истине, јер се уздам у судове Твоје. И чуваћу закон Твој свагда, на век и на век века. Ходио сам у широти, јер сам заповести Твоје тражио. И говорио сам о сведочанствима Твојим пред царевима, и нисам се постидео. И поучавам се заповестима Твојим које сам веома заволео. И подигох руке своје према заповестима Твојим које волим, и размишљам о оправдањима Твојим. Спомени речи Своје рабу Своме, којима си ми дао поуздање. У понижењу моме то ме теши, што ме реч Твоја оживљава. Горди преступају закон преко сваке мере; али ја не одступам од закона Твога. Спомињем судове Твоје од века, Господе, и тешим се. Туга ме обузима због грешника што остављају закон Твој. Певљива су мени оправдања Твоја у месту насељења мога. Ноћу спомињем име Твоје, Господе, и чувам закон Твој. Ово је радост мени, јер сам оправдања Твоја тражио. Ти си удео мој, Господе: рекох да чувам закон Твој. Молим се лицу Твоме из свег срца: помилуј ме по речи Својој! Размишљам о путевима Твојим, и обраћам ноге своје ка сведочанствима Твојим. Припремих се и не смутих се, да сачувам заповести Твоје. Ужад грешника повезаше ме, али закон Твој не заборављам. У поноћи устајем да се исповедам Теби за судове правде Твоје. Ја сам пријатељ свима који Те се боје, и који чувају заповести Твоје. Милости Твоје, Господе, пуна је земља: оправдањима Својим научи ме. Учинио си доброту рабу Своме, Господе, по речи Својој. Научи ме доброти и васпитању и знању, јер сам поверовао заповестима Твојим. Пре него што се понизих, ја прегреших; зато сада реч Твоју чувам. Ти си добар, Господе, и по доброти Својој научи ме оправдањима Својим. Умножи се против мене неправда гордих, а ја свим срцем својим испитујем заповести Твоје. Усири се као млеко срце њихово, а ја се поучавам законом Твојим. Добро ми је што си ме понизио, да бих се научио оправдањима Твојим. Бољи ми је закон уста Твојих него хиљаде злата и сребра.

С л а в а:

Руке Твоје створиле су ме, и саздале ме: уразуми ме, и научићу се заповестима Твојим. Они који се Тебе боје видеће ме, и радоваће се што се уздам у речи Твоје. Знам, Господе, да су судови Твоји праведни и по правди ме понижаваш. Нека буде милост Твоја утеха мени, по речи Твојој рабу Твоме. Нека дође к мени милосрђе Твоје, да оживим, јер је закон Твој поучење моје. Нека се постиде горди, јер неправедно чинише безакоње према мени, а ја ћу размишљати о заповестима Твојим. Нека обрате мене они који се Тебе боје, и који знају сведочанства Твоја. Нека буде срце моје непорочно у оправдањима Твојим, да се не постидим. Ишчезава у спасење Твоје душа моја, у Твоје се речи уздам. Ишчезавају очи моје у Твоје речи говорећи: када ћеш ме утешити? Јер постадох као мех на мразу, али Твоја оправдања не заборавих. Колики је број дана раба Твога? када ћеш судити онима што ме гоне? Преступници закона казаше ми мудровања, али није као закон Твој, Господе. Све су заповести Твоје истина, неправедно ме гоне, помози ми! Умало ме не убише на земљи, али ја не оставих заповести Твоје. По милости Својој оживи ме, и ја ћу чувати сведочанства уста Твојих. На век, Господе, реч Твоја пребива на небу; у поколења и поколења истина Твоја: Ти си основао земљу и она пребива. По Твојој наредби пребива дан, јер све Теби служи. Да није био закон Твој поучење моје, тада бих се дакле погубио у понижењу своме. Оправдања Твоја нећу заборавити до века, јер њима си оживео мене.

С р е д и н а:

Ја сам Твој, спаси ме, јер тражим оправдања Твоја. Грешници чекаше мене да погубе: сведочанства Твоја разумех. Сваком савршенству видео сам крај, али је заповест Твоја веома широка. Како волим закон Твој, Господе, по вас-дан је поучење моје! Заповест Твоја чини ме мудријим од непријатеља мојих, јер је она на век моја. Разумнији постадох од свих учитеља својих, јер сведочанства су Твоја поучење моје. Разумнији сам од стараца, јер заповести Твоје тражим. Од свакога злога пута заустављам ноге своје, да бих чувао речи Твоје. Од судова Твојих не одступам, јер си ми Ти поставио закон. Како су слатке грлу моме речи Твоје, слађе од меда устима мојим! Од заповести Твојих постадох разуман, зато мрзим на сваки пут неправде. Закон је Твој светионик ногама мојим, и светлост стазама мојим. Заклех се и поставих да сачувам судове правде Твоје. Понизих се веома: Господе, оживи ме по речи Својој. Нека Ти буде, Господе, угодна добровољна жртва уста мојих, и судовима Твојим научи ме. Душа је моја у рукама Твојим свагда, и не забарављам закон Твој. Грешници су ми поставили замку; али ја не застраних од заповести Твојих. Присвојих сведочанства Твоја за увек; јер су радост срцу моме. Приволео сам срце своје да твори оправдања Твоја на век за плату. Преступнике закона омрзох, а закон Твој заволех. Ти си помоћник мој и заштитник мој: на Твоје се речи надам. Идите од мене, лукави, и ја ћу испитати заповести Бога својега. Заштити ме по речи Својој, и оживи ме, и немој ме посрамити у надању моме. Помози ми, и бићу спашен, и поучаваћу се оправдањима Твојим свагда. Понизио си све који одступају од оправдања Твојих, јер су помисли њихове неправедне. Све грешнике на земљи сматрам за преступнике: ради тога заволех сведочанства Твоја. Прикуј тело моје за страх Твој, јер се бојим судова Твојих. Чиним суд и правду, не дај ме онима што ми чине неправду. Прихвати раба Свога на добро, да ме горди не клеветају. Очи моје ишчезоше у спасење Твоје, и у речи правде Твоје. Учини са рабом Својим по милости Својој, и оправдањима Својим научи ме. Ја сам раб Твој: уразуми ме, да бих знао сведочанства Твоја. Време је Господу чинити: разорише закон Твој. Ради тога волим заповести Твоје више него злато и драго камење. Ради тога према свима заповестима Твојим управљам се, а сваки пут неправде мрзим. Чудесна су сведочанства Твоја; ради тога испитује их душа моја. Реч Твоја, кад се јави, просветљује и уразумљује младенце. Отворих уста своја и привукох дух, јер заповести Твоје желим.

С л а в а:

Погледај ме и помилуј ме, као што чиниш са онима који љубе име Твоје. Управи стопе моје по речи Твојој, и да не овлада мноме никакво безакоње. Избави ме од клевете човечије, па ћу чувати заповести Твоје. Лицем Својим просвети раба Свога, и научи ме оправдањима Својим. Из очију мојих потекоше извори суза, зато што не сачувах закон Твој. Праведан си, Господе, и прави су судови Твоји. Јавио си правду у сведочанствима Својим, и истину целу. Истопи ме ревност за Тобом, зато што непријатељи моји заборавише речи Твоје. Реч је Твоја веома огњена, и раб је Твој воли. Ја сам мален и ништаван, али оправдања Твоја не заборављам. Правда је Твоја правда на век, и закон је Твој истина. Тескоба и невоља снађоше ме, али заповести Твоје поучење су моје. Вечна је правда у сведочанствима Твојим: уразуми ме, и бићу жив. Вичем из свег срца свога: услиши ме, Господе, оправдања Твоја тражићу! Вичем Те: спаси ме, па ћу чувати сведочанства Твоја. Притичем у невреме, и вичем, на речи се Твоје надам. Претичу очи моје рану зору, да бих се поучио речима Твојим. Услиши глас мој, Господе, по милости Својој: по суду Своме оживи ме. Приближују се они, што ме гоне безакоњем, а удаљили су се од закона Твога. Ти си близу, Господе, и сви су путеви Твоји истина. Одавно знам за сведочанства Твоја, да си их поставио за увек. Види понижење моје и избави ме, јер не заборављам закон Твој. Суди парницу моју и избави ме: ради речи Своје оживи ме. Далеко је од грешника спасење, јер оправдања Твоја не траже. Милосрђе је Твоје, Господе, велико: по суду Свом оживи ме. Многи су који ме гоне и нападају, али ја не одступам од сведочанстава Твојих. Гледах неразумне и растапах се, јер не чувају речи Твоје. Види како волим заповести Твоје: Господе, по милости Својој оживи ме. Основа је речи Твојих истина, и до века су сви судови правде Твоје. Кнезови ме гоне ни за што, али се срце моје боји речи Твојих. Радујем се речима Твојим као онај који задобија велики плен. Неправду омрзох и згадих се, а закон Твој заволех. Седам пута на дан хвалим Те за судове правде Твоје. Велики мир имају они који воле закон Твој, и њима нема саблазни. Чекам спасење Твоје, Господе, и заповести Твоје желим. Душа моја чува сведочанства Твоја, и ја их волим веома. Чувам заповести Твоје и сведочанства Твоја, јер су сви путеви моји пред Тобом, Господе. Нека изађе мољење моје преда-Те, Господе: по речи Својој уразуми ме. Нека дође молба моја преда-Те, Господе: по речи Својој избави ме. Уста ће моја певати химну, кад ме научиш оправдањима Својим. Језик ће мој казивати речи Твоје, јер су све заповести Твоје праведне. Нека ми буде рука Твоја на спасење, јер заволех заповести Твоје. Желим спасење Твоје, Господе, и закон је Твој поучење моје. Нека буде жива душа моја и нека Тебе хвали, и судови Твоји нека ми помогну. Заблудих као овца изгубљена; тражи раба Свога, јер заповести Твоје не заборавих.

С л а в а:

Катизма 18.

Псалам 119.
Ка Господу завапих у невољи својој, и Он ме услиши. Господе, избави душу моју од усана неправедних и од језика лажљива. Шта ће ти дати, и шта ће ти допринети језик лажљиви? Он је као оштре стреле у јакога са угљевљем пустињским. Тешко мени, јер се дошљачење моје продужи: населих се код шатора кидарских. Дуго је била дошљак душа моја. Са онима, што мрзе на мир, био сам миран; али кад сам им говорио, ратоваху против мене ни за што.

Псалам 120.
Подижем очи своје према горама, одакле ми долази помоћ. Помоћ је мени од Господа, који је створио небо и земљу. Не дај да се колеба нога твоја, па неће задремати чувар твој; гле, не дрема нити спава чувар Израиља. Господ ће те сачувати, Господ је заклон теби, на десну руку твоју. Дању те сунце неће ожећи нити месец ноћу. Господ ће те сачувати од свакога зла, сачуваће душу твоју Господ. Господ ће чувати полазак твој и долазак твој, од сада и до века!

Псалам 121.
Обрадовах се кад ми рекоше: хајдемо у дом Господњи! Бејаху стојале ноге наше у дворовима твојим, Јерусалиме! Јерусалим је саграђен као град сливен у једну зграду. Јер тамо улазе племена, племена Господња, сведочанство Израиљево, да славе име Господње. Јер тамо седоше престоли на суд, престоли у дому Давидовом. Иштите мира Јерусалиму; и биће изобиље онима који тебе љубе! Нека влада мир у кулама твојим, и благостање у дворовима твојим. Ради браће своје и ближњих својих, иштем мира теби! Ради дома Господа Бога нашега тражим добра теби.

Псалам 122.
К Теби, који живиш на небесима, подижем очи своје! Гле, као што су очи рабима уперене на руке господара њихових, као очи рабиње на руке госпође њене, тако су очи наше ка Господу Богу нашему, док се не смилује на нас. Помилуј нас, Господе, помилуј нас, јер смо пресићени понижења; сувише се испунила душа наша брукања гозбашких и понижења гордих.

Псалам 123.
Да није био Господ са нама, нека рекне Израиљ, да није био Господ са нама, кад људи устадоше на нас, заиста, живе би нас прогутали, кад се прогневи јарост њихова на нас; заиста, вода би нас потопила: набујали поток прође душа наша; заиста прође душа наша воду непостојану. Нека је благословен Господ, који нас не даде у плен зубима њиховим. Душа се наша избави као птица из замке ловачке; замка се раскиде, и ми се избависмо. Помоћ је наша у име Господа, који је створио небо и земљу.

С л а в а:

Псалам 124.
Они, који се уздају у Господа, они су као гора Сион: не колебају се до века они, који живе у Јерусалиму. Горе су око њега, и Господ је око народа Свога од сада и до века. Јер неће оставити Господ жезал грешнички над наслеђем праведника, да не би праведници пружили руке своје на безакоња. Учини добро, Господе, добрима, и онима који су правични срцем; а оне, који скрећу у развраћења, отераће Господ са безаконицима! Мир на Израиљу!

Псалам 125.
Кад враћаше Господ робље Сионско бејасмо веома утешени. Тада се уста наша испунише радости и језик наш весеља. Тада говораху по народима: Господ је учинио с њима велика дела. Заиста, Господ је учинио с нама велика дела, и бејасмо весели. Враћај, Господе, робље наше као потоке југом. Они који сеју са сузама, пожњеће са радошћу. Они идући одлазе и плачу бацајући семена своја; а враћајући се долазе радосни носећи руковети своје.

Псалам 126.
Ако Господ не сагради дом, узалуд се труде зидари; ако Господ не сачува град, узалуд бдије стражар. Узалуд ви јутрењујете: устајете после одмора, једући хлеб патње; док Он даје сан љубљенима Својим. Ево, деца су наслеђе од Господа, пород је дар од Њега. Што су стреле у руци јакога, то су синови старим родитељима. Благо човеку, који је испунио своју жељу са њима: неће се осрамотити кад буду говорили непријатељима својим на вратима.

Псалам 127.
Благо свима, који се боје Господа, који ходе путевима Његовим! Трудове плодова својих имаш јести: блажен си, и добро ће ти бити. Жена је твоја као родна лоза усред дома твога; синови су твоји као младари маслинови око трпезе твоје. Ето, тако ће бити благословен човек који се боји Господа! Благословиће те Господ са Сиона, и видећеш добра Јерусалимска у све дане живота свога; и видећеш синове синова својих. Мир на Израиљу!

Псалам 128.
Много пута ратоваше са мном од младости моје, нека рекне Израиљ; много пута ратоваше са мном од младости моје, али нису надјачали мене. На леђима мојим делаше грешници, продужише безакоње своје. Господ праведни пресекао је вратове грешника. Нека се постиде и поврате натраг сви који мрзе Сион; нека буду као трава на крову, која се пре чупања осуши; од које неће жетелац напунити руке своје, ни везилац руковетима наручје своје; и они који пролазе неће рећи: нека је благослов Господњи на вама! благосиљамо вас именом Господњим!

С л а в а:

Псалам 129.
Из дубине вапијем к Теби, Господе! Господе, услиши глас мој! Нека уши Твоје припазе на глас мољења мога. Ако ћеш на безакоња гледати, Господе, Господе, ко ће се одржати? Јер је у Тебе праштање. Имена ради Твога све трпим, Господе; држи се душа моја речи Твоје: узда се душа моја у Господа. Од страже јутарње до ноћи, од страже јутарње нека се узда Израиљ у Господа. Јер је у Господа милост и велики је у Њега откуп; и Он ће искупити Израиља од свих безакоња његових.

Псалам 130.
Господе, не узноси се срце моје, нити високо гледају очи моје; нити идем са великима, нити са дивнима који су изнад мене. Ако не мислим смирено него узносим душу своју, као одојчету одвојеном од матере своје тако узврати души мојој. Нека се узда Израиљ у Господа, од сада и до века.

Псалам 131.
Опомени се, Господе, Давида и све кротости његове, како се заклео Господу, и заветовао Богу Јаковљеву: Нећу ући у стан дома свога, нити ћу лећи на постељу одра свога; нећу дати сна очима својим ни веђама својим да дремају, ни одмор слепоочницама мојим, док не нађем место Господу, заклон Богу Јаковљеву. Ево, чусмо да је у Ефрати, нађосмо га на пољима шумским. Уђимо у стан Његов, да се поклонимо на место, где стајаху ноге Његове. Васкрсни, Господе, у покој Твој, Ти и Кивот светиње Твоје. Свештеници Твоји нек се обуку у правду и угодници Твоји нек се радују. Ради Давида, раба Свога, немој одвратити лице помазаника Свога. Господ се заклео Давиду истином, и неће се ње одрећи: од плода утробе Твоје посадићу на престолу Твоме. Ако синови твоји сачувају завет Мој, и сведочанства Моја ова, којима ћу их научити, онда ће и синови њихови до века седети на престолу твом. Јер је изабрао Господ Сион, изабрао га за станиште Себи: Овај је покој мој на век века, овде ћу се настанити, јер сам га одабрао. Лов његов благосиљајући благословићу, сиромахе његове наситићу хлебом; свештенике ћу његове обући у спасење и свети ће се његови радошћу радовати. Онде ћу учинити да узрасте рог Давиду, припремих светилник помазанику Своме. Непријатеље ћу његове обући у срамоту, а на њему ће процветати светиња Моја.

Псалам 132.
Гле заиста, како је лепо и како је красно када браћа живе заједно! Као миро изливено на главу, које силази на браду, браду Аронову, које силази на скуте одежде његове; као роса Ермонска, која силази на горе Сионске. Јер онде је Господ доделио благослов, и живот до века.

Псалам 133.
Ево сада благосиљајте Господа, сви раби Господњи, који стојите у храму Господњем, у дворовима дома Бога нашега. У ноћима подижите руке своје према Светињи, и благосиљајте Господа. Благословиће те Господ са Сиона, који је створио небо и земљу!

С л а в а:

Катизма 19.

Псалам 134.
Хвалите име Господње, хвалите, раби, Господа; ви који стојите у храму Господњем, у дворовима дома Бога нашега. Хвалите Господа, јер је благ Господ; појте имену Његовом, јер је добро. Јер Јакова изабра Себи Господ, Израиља за достојање Себи. Јер ја познах да је велики Господ, и Господ је наш над свима боговима. Све што хтеде Господ учини, на небу и на земљи, у морима и у свим безднама. Подиже облаке од краја земље, муње са кишом учини, изводи ветрове из скровишта својих. Он порази првенце Египатске од човека до живинчета. Показа знамења и чудеса усред тебе, Египте, на фараону и на свима рабима његовим. Порази народе велике и погуби цареве јаке: Сиона цара аморејскога, и Ога цара васанскога, и сва царства Хананска; и даде земљу њихову у достојање, у наслеђе Израиљу, народу Своме. Господе, име је Твоје на век, и спомен Твој у поколења и поколења! Јер ће Господ судити народу Своме, и за рабе Своје умољен биће. Идоли су незнабожачки сребро и злато, дела руку човечијих: уста имају, а не говоре; очи имају, а не виде; уши имају, а не чују; нити има духа у устима њиховим. Какви су они, такви да буду и они који их граде, и сви који се уздају у њих. Доме Израиљев, благосиљајте Господа; доме Аронов, благосиљајте Господа; доме Левијев, благосиљајте Господа; ви који се бојите Господа, благосиљајте Господа. Нека је благословен Господ са Сиона, Који живи у Јерусалиму!

Псалам 135.
Славите Господа, јер је добар, јер је на век милост Његова; славите Бога над боговима, јер је на век милост Његова; славите Господа над господарима, јер је на век милост Његова; Бога Јединога који твори чудеса велика, јер је на век милост Његова; Који је створио небеса разумом, јер је на век милост Његова; Који је утврдио земљу на водама, јер је на век милост Његова; Јединога Који је створио светила велика, јер је на век милост Његова; сунце да управља даном, јер је на век милост Његова; а месец и звезде да владају ноћу, јер је на век милост Његова; Који порази Египат са првенцима његовим, јер је на век милост Његова; и изведе из њега Израиља, јер је на век милост Његова; руком крепком и мишицом подигнутом, јер је на век милост Његова; Који раздвоји Црвено море на два дела, јер је на век милост Његова; и проведе Израиља посред њега, јер је на век милост Његова; а фараона и војску његову врже у море Црвено, јер је на век милост Његова; и проведе народ Свој кроз пустињу, јер је на век милост Његова; Који порази цареве велике, јер је на век милост Његова; и погуби цареве моћне, јер је на век милост Његова; Сиона, цара аморејскога, јер је на век милост Његова; и Ога, цара васанскога, јер је на век милост Његова; и даде земљу њихову у наслеђе, јер је на век милост Његова; у наслеђе Израиљу, рабу Своме, јер је на век милост Његова; јер у смирењу нашем споменуо нас је Господ, јер је на век милост Његова; и избавио нас је од непријатеља наших, јер је на век милост Његова; Који даје храну свакоме телу, јер је на век милост Његова. Славите Бога небескога, јер је на век милост Његова!

Псалам 136.
На рекама вавилонским, тамо смо сели и плакали опомињући се Сиона; о врбе посред њега обесили смо харфе наше. Јер тамо нас запиташе они, што нас заробише, за речи песама, и они, што нас водише, за химне: певајте нам неку од песама Сионских. Како ћемо певати песму Господњу на земљи туђој? Ако заборавим тебе, Јерусалиме, нека буде заборављена десница моја; нека ми се прилепи језик за грло моје, ако тебе не споменем, ако не поставим Јерусалим за почетак весеља мога. Напомени, Господе, синовима Едомским дан Јерусалимов, кад говорише: раскопајте, раскопајте га до темеља. Кћери Вавилонска, јаднице, благо ономе ко ти плати за дела зла која си нам учинила! Благо ономе који узме и разбије децу твоју о Стену!

С л а в а:

Псалам 137.
Славићу Те, Господе, свим срцем својим, и пред Анђелима певаћу Теби, јер Ти чујеш све речи уста мојих. Поклонићу се ка светоме храму Твоме, и славићу име Твоје због милости Твоје и истине Твоје; јер си уздигао над свима Твоје свето име. У дан када призовем Тебе, брзо ме услиши: силом Твојом да умножиш врлине у души мојој. Нека Те славе, Господе, сви цареви земаљски, јер су чули све речи уста Твојих; и нека певају песме Господње, јер је велика слава Господња! Јер је узвишен Господ, и гледа на понижене, а узвишене издалека познаје. Ако пођем посред беда, Ти ћеш ме оживети; на гњев непријатеља мојих пружио си руку Своју, и спасе ме десница Твоја. Господ ће узвратити за мене: Господе, милост је Твоја до века! дела руку Твојих не презри.

Псалам 138.
Господе, испитао си ме и познао си ме. Ти знаш и кад седим и кад устајем; Ти знаш помисли моје из далека; стазу моју и уже моје Ти си иследио, и све путеве моје унапред провидео. Јер нема преваре на језику моме; ево, Господе, Ти све знаш, све што је било и што ће бити; Ти си ме саздао и положио си на мене руку Своју. Чудно је за мене знање Твоје, високо је, не могу да га докучим. Куда да пођем од Духа Твога? и од лица Твога куда да бежим? Ако изађем на небо, Ти си тамо. Ако сиђем у ад, и тамо си. Ако подигнем крила моја рано, и преселим се на крај мора: и тамо ће ме рука Твоја водити и подржавати ме десница Твоја. Кад рекох: дакле тама ће ме сакрити? али је и ноћ као светлост око мене; јер ни тама за Тебе није помрчина; Теби и ноћ сија као дан: каква је тама ноћна таква је и светлост ноћна. Јер Ти си створио бубреге моје, Господе, прихватио си ме из утробе матере моје. Исповедићу се Теби, како си страшно велики у делима Својим! Чудесна су дела Твоја и душа моја то зна добро. Не утаји се кост моја од Тебе, коју си створио у потаји, и састав мој у преисподњама земље. Почетак мој видеше очи Твоје, у књизи је Твојој све то записано, и дани забележени, кад их још није било ни једнога. А мени су врло чесни другови Твоји, Боже! веома се утврдише владавине њихове! Пребројаћу их, и биће их више од песка: пробудих се, и још сам са Тобом. Ако ћеш побити грешнике, Боже: људи крвници, склоните се од мене! Јер сте завидљиви у помислима: узимају у сујету градове Твоје. Зар да не мрзим на оне, који на Тебе мрзе, Господе; и да се не гнушам на непријатеље Твоје? Потпуно мрзим на њих, они су ми постали непријатељи. Опробај ме, Боже, и познај срце моје; испитај ме и сазнај стазе моје! и види, је ли пут безакоња у мени, и поведи ме на пут вечни.

Псалам 139.
Заклони ме, Господе, од човека лукава, и од мужа неправедна избави ме, који мисле неправду у срцу, сваки дан подижу рат; наоштрише језик свој као змија, отров је аспидин у устима њиховим. Сачувај ме, Господе, од руку грешника, и од људи неправедних избави ме, који мисле да спотакну ноге моје. Горди ми поставили замку, и ужадима затегли су мрежу ногама мојим; поред стазе поставили ми саблазни. Рекох Господу: Ти си Бог мој; чуј, Господе, глас мољења мога. Господе, Господе, сило спасења мога, заклони главу моју у дан рата! Не дај ме, Господе, по жељи грешника; они смислише против мене, не остављај мене, да се кад-год не би узносили. Глава њиховог окружења, мука усана њихових има их покрити! Нек падне на њих угљевље огњено, да их обориш у мукама, и неће постојати! Човек језичан неће се исправити на земљи, неправедна човека зло ће уловити у трулеж. Познао сам, да Господ чини суд сиромасима и освету за убоге. Ипак, праведници ће славити име Твоје и правични ће се настанити са лицем Твојим.

С л а в а:

Псалам 140.
Господе, призивам Те, услиши ме; припази на глас мољења мога, када Те призивам. Нек изађе молитва моја као тамјан пред Тобом, подизање руку мојих као жртва вечерња. Постави, Господе, чувара устима мојим, и врата с оградом код усана мојих. Не дај срцу моме да застрани на лукаве речи, да измишља изговоре за грехе, са људима што чине безакоње, а ја се нећу здружити са избранима њиховим. Праведник ће ме покарати милостиво и изобличити ме, а јелеј грешников да не помаже главу моју; јер је и молитва моја за покајање њихово и добру вољу. Прогутане бише крај стене судије њихове; чуће се речи моје како су пријатне. Као што се грумен земље разбије на земљи, тако се разбацаше кости њихове при аду. Јер к Теби, Господе, Господе, упирем очи моје: у Тебе се уздам: не одузми душу моју. Сачувај ме од замке коју ми поставише, и од саблазни оних што чине безакоње. Пашће у своју мрежу грешници, а ја сам осамљен док не прођем.

Псалам 141.
Гласом својим Господа призивах, гласом својим Господу се молих. Изливам пред Њим мољење своје, жалост своју пред Њим казујем, кад ишчезава у мени дух мој; а Ти знаш стазе моје; на путу овом, којим ходим, поставише ми замку. Погледам на десно, и видим да ме нико не познаје; немам где да бежим, а нема нико да мари за душу моју. К теби вичем, Господе, велим: Ти си нада моја, Ти си удео мој на земљи живих. Припази на мољење моје, јер се веома понизих. Избави ме од оних што ме гоне, јер су јачи од мене. Изведи из тамнице душу моју, да бих славио име Твоје; мене ће чекати праведници, док ми не даднеш плату.

Псалам 142.
Господе, услиши молитву моју, саслушај мољење моје у истини Својој, услиши ме у правди Својој. И не улази у суд са рабом Својим, јер се пред Тобом неће оправдати нико жив. Јер враг гони душу моју, понизи до праха живот мој, посади ме у тамна места, као оне који су давно умрли; и клону у мени дух мој, помете се у мени срце моје. Спомињем дане древне, поучавам се у свима делима Твојим, у творењима руку Твојих поучавам се. К Теби пружам руке своје, душа је моја као земља безводна Теби. Брзо услиши ме, Господе, ишчезе дух мој; не окрећи лице Своје од мене, јер ћу бити као они што силазе у гроб. Ујутру ми јави милост Твоју, јер се у Тебе уздам. Покажи ми, Господе, пут којим да идем, јер к Теби уздижем душу своју. Избави ме од непријатеља мојих, Господе, јер к Теби прибегох. Научи ме да творим вољу Твоју, јер си Ти Бог мој. Дух Твој благи водиће ме на земљу праву. Ради имена Свога, Господе, оживи ме, правдом Својом изведи из невоље душу моју. И милошћу Својом истреби непријатеље моје, и погуби све који нападају душу моју, јер сам ја раб Твој.

С л а в а:

Катизма 20.

Псалам 143.
Нека је благословен Господ Бог мој, који навикава руке моје на бој, прсте моје на рат; Он је милост моја и уточиште моје, заступник мој и избавитељ мој, заштитник мој, и у Њега се уздам: Он ми покорава народ мој. Господе, шта је човек да се њему казујеш, или син човечији да за њега мариш? Човек је ништаван; дани његови пролазе као сенка. Господе, приклони небеса, и сиђи; дотакни се гора, и задимиће се; севни муњом, и расејаћеш их; пусти стреле Своје, и смутићеш их. Пружи руку своју са висина, извучи ме и избави ме из великих вода, из руку синова туђинских; чија уста говоре сујету, и десница је њихова десница неправде. Боже, песму нову певаћу Теби, уз харфу са десет жица појаћу Теби, Који дајеш спасење царевима, и Давида раба Свога избављаш од љутога мача. Избави ме, и извучи ме из руку синова туђинских, чија уста говоре сујету, и десница је њихова десница неправде. Чији су синови као младари укорењени у својој младости, кћери њихове накићене, преукрашене слично лепоти храма; складишта су им напуњена, и пребацају из једнога у друго; овце су им многоплодне, множе се на пашњацима својим; волови су њихови товни; нема код њих палих ограда, нити пролаза, нити вапаја на трговима њиховим. Ублажавају народ који ужива ова добра; али, благо народу коме је Господ његов Бог.

Псалам 144.
Узвишаваћу Те, Боже мој, Царе мој, и благосиљаћу име Твоје на век и на век века. Сваки ћу Те дан благосиљати, и хвалити име Твоје на век и на век века. Велики је Господ и хваљен веома, и Његовој величини нема краја. Поколење и поколење хвалиће дела Твоја, и јављаће силу Твоју. О величини славе светиње Твоје говориће, и о чудесима Твојим казиваће. Говориће о страшној моћи Твојој, и казиваће о величанству Твоме. Обнављаће успомену Твоје безмерне доброте, и радоваће се правдом Твојом. Господ је сажаљив и милостив, дуготрпељив и многомилостив. Добар је Господ према свима, и штеди сва створења Своја. Нека Те славе, Господе, сва дела Твоја, и угодници Твоји нека Те благосиљају. Нека казују славу царства Твога, и силу Твоју нека проповедају; да обзнане синовима човечијим силу Твоју, и славу велељепија царства Твога. Царство је Твоје царство свих векова, и владавина Твоја у сваком поколењу у поколењу. Веран је Господ у свима речима Својим, и свет је у свима делима Својим. Господ утврђује све који падају, и усправља све који су бачени. Очи свијех на Тебе се надају, и Ти им дајеш храну на време; отвараш Ти руку Своју, и испуњаваш свако живо биће добром вољом. Праведан је Господ у свима путевима Својим, и свет је у свима делима Својим. Близу је Господ свима који Га призивају, свима који Га призивају у истини. Испуњава вољу оних који Га се боје, и молитву њихову услишава, и спашава их. Чува Господ све који Га љубе, а све грешнике истребиће. Нека говоре уста моја хвалу Господу, и нека благосиља свако тело свето име Његово на век и на век века.

С л а в а:

Псалам 145.
Хвали, душо моја, Господа! Хвалићу Господа за живота свога, певаћу Богу мојему док постојим. Не уздајте се у кнезове, у синове човечије, у њима нема спасења. Изиђе из човека дух његов, и врати се у земљу своју: тога дана пропадну све помисли његове. Благо човеку, коме је помоћник Бог Јаковљев, нада је њему на Господа Бога свога; Који је створио небо и земљу, море и све што је у њима; Који чува истину на век, Који чини правду угњетенима; Који даје храну гладнима. Господ разрешава оковане, Господ умудрава слепце, Господ усправља оборене, Господ воли праведнике. Господ чува дошљаке; сироче и удовицу ће подигнути, а пут грешника погубити. Цароваће Господ на век, Бог твој, Сионе, у поколења и поколења.

Псалам 146.
Хвалите Господа, јер је добар псалам: Богу нашем нека буде угодно хваљење. Господ зида Јерусалим, и сакупља расејања Израиљева; исцељује скрушене срцем, и превија ране њихове; броји мноштво звезда и свима им даје имена. Велики је Господ наш, и велика је крепост Његова и разуму Његовом нема мере. Господ подиже кротке, а грешнике понижава до земље. Почните Господу у исповедању, појте Богу нашем уз гусле! Он покрива небо облацима, припрема земљи кишу; Он измлађује на горама траву, и зелене биљке на корист људима; даје стоци храну њихову и малим гавранима који Му гачу. Неће уз силу коњску пристати, нити уз листове човечије благоволети. Господу су мили они који Га се боје, и који се уздају у милост Његову.

Псалам 147.
Похвали, Јерусалиме, Господа; хвали Бога својега, Сионе! јер Он утврди полуге на вратима твојим, благослови синове твоје у теби. Он полаже у пределима твојим мир, и храни те најбољом пшеницом; шаље говор Свој земљи, брзо се шири реч Његова; даје снег Свој као вуну, просипа маглу као пепео; баца град Свој као укрухе, пред лицем мраза Његовог ко ће се одржати? Али пошаље реч Своју, и истопи их; дуне духом Својим, и потеку воде. Он јавља реч Своју Јакову, оправдања и судове Своје Израиљу. Ово није учинио сваком народу, и судове Своје није јавио њима.

С л а в а:

Псалам 148.
Хвалите Господа на небесима, хвалите Га на висинама! Хвалите Га, сви Анђели Његови; хвалите Га, све војске Његове! Хвалите Га, сунце и месече; хвалите Га, све звезде и светлости! Хвалите Га, небеса над небесима, и водо над небесима! Нека хвале име Господње, јер Он рече, и посташе; Он нареди, и саздаше се. Постави их за на век и на век века: даде наредбу која неће проћи. Хвалите Господа са земље, аждаје и све бездне; огањ и град, снег и лед, дух бурни, који извршавате реч Његову; горе и сви брегови, родна дрвета и сви кедри, звери и сва стока, гмизавци и птице крилате, цареви земаљски и сви народи, кнезови и све судије земаљске, младићи и девојке, старци са децом, нека хвале име Господње, јер је име Његово једино узвишено, и слава је Његова на земљи и на небу. И узвисиће рог народа Свога: песма свима светима Његовим, синовима Израиљевим, народу, који се приближава Њему.

Псалам 149.
Певајте Господу песму нову, хвалите Њега у цркви светих. Нека се весели Израиљ о Створитељу свом, и синови Сионови нека се радују о Цару свом. Нека хвале име Његово у хору, уз тимпан и псалтир нека поју Њему; јер воли Господ народ свој, и уздиже кротке на спасење. Хвалиће се свети у слави, и радоваће се на постељама својим. Узношења су Божија у грлима њиховим, и мачеви двосекли у рукама њиховим, да учине освету међу народима, изобличења међу племенима; да свежу цареве њихове у путе, и властелу њихову у окове гвоздене, да се изврши на њима суд написан: ова слава биће свима светима Његовим.

Псалам 150.
Хвалите Бога у светима Његовим, хвалите Га у тврђи силе Његове! Хвалите Га на силама Његовим, хвалите Га по безмерној величини Његовој! Хвалите Га уз глас трубе, хвалите Га уз псалтир и гусле. Хвалите Га уз тимпан и у хору; хвалите Га уз струне и орган! Хвалите Га уз кимвале милозвучне, хвалите Га уз кимвале громогласне! Све што дише нека хвали Господа!

С л а в а: и ниње:

Алилуја, алилуја, алилуја, слава Теби, Боже!

КРАЈ И БОГУ СЛАВА

Повезане странице: Свето писмо

Свето писмо